Diver'unnah Kakkaidhey Anhen Verinnah Ves Ahsaribahaai Saabas! - Vaguthu\nޑައިވަރުންނަށް ކައްކައިދޭ އަންހެންވެރިންނަށް ވެސް އައްސަރިބަހާއި ސާބަސް\nޑައިވަރުންނަށާއި މަސައްކަތުގައި އުޅޭ އެހެން މީހުންނަށް، އަންހެނުންތަކެއް ކައްކައިދެނީ\nތައިލެންޑުގެ ހޮހޮޅައިގައި ތާށިވެފައިވާ ކުދިން ސަލާމަތްކުރުމުގެ މަސައްކަތުގައި ހަރަކާތްތެރިވާ ޑައިވަރުންގެ މަސައްކަތަކީ، ކިތަންމެހާވެސް ބުރަ މަސައްކަތެކެވެ. އެއީ އިންސާނިއްޔަތަށްޓަކައި ކޮށްދޭ، އަގު ނުކުރެވޭފަދަ ބޮޑު ޚިދުމަތެކެވެ. އެކަމަށް، އެފަރާތްތަކަށް، ޝުކުރުގެ ގުލްދަސްތާތައް ވެދުން ކުރަން ޖެހެއެވެ.\nހަމައެހެންމެ، މައިދާނުގައި، މި އޮޕަރޭޝަނާ ގުޅުން ހުރި އެހެން ކަންކަމުގައިވެސް، އެތައް ޚިދުމަތްތެރިންނެއް ދަނީ މަސައްކަތް ކުރަމުންނެވެ. ޑޮކްޓަރުންނާއި ނަރުހުން، ފުލުހުންނާއި ސިފައިން ދަނީ ހަރަކާތްތެރިވަމުންނެވެ. މީގެއިތުރުންވެސް، އެތައް ގޮތަކުން މަސައްކަތް ކޮށްދޭ، އެތައް ފަރާތެއް ދަނީ މަސައްކަތް ކުރަމުންނެވެ.\nއެގޮތުން، އެންމެ ފާހަގަކޮށްލެވޭ އެއް ބަޔަކީ، ޑައިވަރުންނަށާއި އެހެން ޚިދުމަތްތެރިންނަށް ކައްކައި، ކާން ދިނުމުގެ މަސައްކަތުގައި ހަރަކާތްތެރިވާ އަންހެންވެރިންނެވެ. އެފަރާތްތައް، މި މަސައްކަތުގައި އުޅެމުންދަނީ އެއްވެސް އުޖޫރައަކާ ނުލައި، ހިލޭ ސާބަހަށް ދަރުމަވެރިންގެ ގޮތުގައެވެ.\nހޮހޮޅައިގެ ކައިރީގައި ޤާއިމްކޮށްފައިވާ ސަޕޯޓް ސެންޓަރުގައި، އެތައް އަންހެނުނެއް، ޑައިވަރުންނަށް ބޭނުންވާ ކާބޯތަކެތި ތައްޔާރުކުރަމުންދާއިރު، އެކަމުގައި އެފަރާތްތައް، ރޭގަނޑު ދަން ވަންދެންވެސް މަސައްކަތް ކުރަމުންދާކަމަށް މައުލޫމާތު ލިބެއެވެ.\nމީގެއިތުރުންވެސް، އެހެން ބައެއް މަސައްކަތުގައި ތައިލެންޑުގެ ރައްޔިތުން ދަނީ ހަރަކާތްތެރިވަމުންނެވެ. އެމީހަކަށް ލިބިފައިވާ ހުނަރަކާއި ޤާބިލުކަމެއް، މަސައްކަތަށް އެހީއަކަށްވާނެފަދަ ކޮންމެ ކަމެއްގައި ދަނީ ބޭނުންކުރަމުންނެވެ. އެގޮތުން، ގިނަ ޑައިވަރުންނަކީ ބޭރު ޤައުމުތަކުގެ މީހުންކަމުން، އެމީހުން ދައްކާ ވާހަކަ ތަރުޖަމާ ކުރުމުގައިވެސް، ބައެއް ފަރާތްތަކުން ދަނީ ހަރަކާތްތެރިވަމުންނެވެ.\nމިގޮތަށް ތަރުޖަމާނެއްގެ ގޮތުގައި މަސައްކަތް ކުރާ މީހަކު، ރޭ "ސީއެންއެން" އަށް ބުނެފައިވާ ގޮތުގައި، ސަޕޯޓް ސެންޓަރުގައި ތިބި ދަރުމަވެރިންނާއި ޑައިވަރުން އަދި އެނޫންވެސް ޚިދުމަތްތެރިންގެ މެދުގައި އޮތީ އެކުވެރި މާހައުލެކެވެ. އަދި، އިއްޔެއާ ހަމައަށް އަށް ކުދިން ސަލާމަތްކުރެވިފައިވުމުން، އެއްވެސް ހާސް ކަމެއް ނެތްއިރު، އެތަނުގައި އޮތީ މަޖާ މާހައުލެއްކަމަށްވެސް އޭނާ ބުނެފައިވެއެވެ.\nމި އެންމެންގެ އުންމީދަކީވެސް، މިއަދުގެ އޮޕަރޭޝަނުން، ހޮހޮޅައިގައި ތިބި ކުދިންތައް ރައްކާތެރިކަމާއެކު ސަލާމަތްވުމެވެ.\nޖުލައި 10, 2018 17:25\nއަސްލު މިއީ ވ.ރީތި ނަމޫނާއެއް މުޅިދުނިޔެއަށް ދައްކައިދިން ޓީމެއް.ސާބަހޭ....\nޖުލައި 11, 2018 02:28


Sticker jehee manaathanehgai huri cycle eh gai: Police | ThePress\n18 September 2020, 18:17\nހުޅުމާލެ ފްލެޓެއްގެ ކައިރީގައި ސައިކަލު ޕާކް ކޮށްފައި ހުއްޓާ ފުލުހުން ސްޓިކާ ޖަހާ ވީޑިއޯގެ ސްކްރީން ޝޮޓެއް\nހުޅުމާލޭ ފްލެޓް ކައިރީ ޕާކްކޮށްފައި ހުއްޓާ ސައިލަުގައި ސްޓިކާ ޖެހާފައި ވަނީ އެއީ އެންމެން ބޭނުން ކުރަން އޮންނަ ތަނަކަށް ވުމުން ކަމަށް ފުލުހުން ބުނެފިއެވެ.\nސޯޝަލް މީޑިއާގައި ދައުރުވި ވީޑިއޯއަކާ ގުޅިގެން ފުލުހުން ބުނީ އެ ވީޑިއޯއިން ފެނިގެން ދަނީ ހުޅުމާލެ ހައުސިން ފްލެޓެއްގެ ސިޑި ކައިރީގައި އަރާފައިބާ މީހުންނަށް ދަތިވާގޮތަށް ބަހައްޓާފައިވާ ސައިކަލަކަށް ވާތީ ފުލުހަކު ސްޓިކާ ޖަހާ މަންޒަރު ކަމަށެވެ.\nއެގޮތުން އެއީ ވަކި އެޕާޓްމަންޓަކަށް ނިސްބަތް ނުވާ ގޮތަށް އެ ބިލްޑިންގެ އެންމެން ބޭނުން ކުރަން އޮންނަ ތަނެއް ކަމަށާއި އެތަނުގައި ޕާކު ކުރުމަކީ މަނާ ކަމެއް ކަމަށް އެޗްޑީސީން އޮންނާނީ އެތަނުގައި އުޅޭ މީހުންނަށް އަންގާފައި ކަމަށެވެ.\nހުރިހާ ފްލެޓެއްގައި އުޅޭ މީހުންނަށް ވެސް އެތަނުގައި ޕާކު ނުކުރުމަށް އަންގާފައި ވާނެ ކަމަށާއި އެއީ ފްލެޓަށް ވަންނަން އޮންނަ ވޯކްވޭއެއް ކަމުން، އެތަނުގެ ތިރީ ފްލެޓް ބޭނުން ކުރާ މީހުން ޕާކުކޮށް އެއްޗެހި ބެހެއްޓުމުން މަތީ ފްލެޓުތަކަށް އަރާއި ފައިބާ މީހުންނަށް ދަތިވާ ކަމަށަވެސް ފުލުހުން ބުނެއެވެ.\nސޯޝަލް މީޑިއާގައި އާންމުވެފައިވާ އެ ވީޑިއޯ އިން ފެނިގެންދަނީ ޓްރެފިކް ދެ ފުލުހަކު ފްލެޓެއްގެ ސިނޑި ކައިރީ ޕާކްކޮށްފައި ހުރި ސައިކަލެއްގައި ސްޓިކާ ޖަހާ މަންޒަރެވެ. އެކަމާ ގުޅިގެން ގިނަ ބަޔަކު ދަނީ އެކަމަކީ ސްޓިކާ ޖަހައިގެން ފައިސާ ހޯދަން ފުލުހުން ކުރާ ކަމެއް ކަމަށް ބުނެ ފާޑުކިޔަމުންނެވެ.\nމިކަމުގައި ފުލުހުން އަމަލުކުރިގޮތް ރަނގަޅު. ވިސްނާލީމާވެސް އެނގޭނެ ސައިކަލު ޕާރކްކުރަންޖެހޭނީ ސައިކަލު ޒޯނުގައި ނުވަތަ އެނޫންވެސް ހުއްދައޮންނަ ތަނެއްގައިކަން. ނުގަވައިދުން ސައިކަލު ޕާރކްކޮށްފައި ހުރެއްޖެނަމަ އެއީ ހުދު އަޅުގަނޑުގެ ސައިކަލުނަމަވެސް ސްޓިކާ ޖަހަންވީ.\nދެން ފެނިގެން ދާނީ ފެރީގައި ދިވެހި އަނހެނުން ނާޗަރަންގީ ކުޅޭ ތަން ދުވަސް ކޮޅަކު ފެރީ ތަކުގާ ވިހަން ފަށާފާނެ، ދެން މިކަމައް ޒިންމާވާނީ އިންޑިއާ ކުދިން ތޯޗެ. ދިވެހި އނހނ ކުދިން ވ ފޯރި ހުންނާނެ ތިކަހަލަ ދިގު ދަތުރު ކޮށްލަން، ހަދުވަހުން އިންޑިއާ އަށް ދެވޭނަމަ ކިހާފޯރިއެއް ހުންނޭބާއޭ ބޯހަލާކު\nވާނުވާ ނުބަލާ ފުލުހުން ނަށް އެއްޗެތިނުގޮވާ، ފުލުހުން ކަންތައްކުރީ ރަގަޅަށް. ޕްރައިވެޓް ޕާކިންގ ހަދާނީ އަމިއްލަ ގޯތީގަ.


🌟🌟Fathisthari Vaahaka🌟🌟: ފޯންކޯލް - 24 ވަނަ ބައި\nނަމަވެސް މިއީ އެފަދަ ފަހަރެއް ނޫނެވެ. ޒިޔާދު ކަތިމަގަށް އަޅުވަން އިނާ އެއްވެސް މަސައްކަތެއް ނުކުރެއެވެ. ގުދުރަތުން އިނާއަށް ދެއްވާފައިވާ ރީތި ސިފަ އެކަނިވެސް ޒިޔާދު ކަތިމަގަށް އަޅުވަން ފުދެއެވެ. މާލެއާއި އައްޑޫއާއި ދޭތެރޭގައި އަދަދު ނުކުރެވޭ ދަތުރުތަކެއް އިނާއަށްޓަކައި ކުރަމުން ދިޔައިރު އަތުން ޚަރަދުވަމުން ދިޔަ ފައިސާއަށްވެސް ވިސްނާނުލާ އިނާގެ ފަހަތުން ދެވުނީ ހަމައެކަނި ، އިނާގެ ރީތި ސިފައިގެ ޖާދޫގައެވެ. ފެނުނު ފުރަތަމަ ދުވަހުން ފެށިގެން ހިއްސުތަކަށް ބާރުފޯރުވަން އުނދަގޫވާވަރަށް އިނާގެ ހަނދާންތައް ވަމުން ދާތީ ޒިޔާދު ބޭނުންވީ\nހިތްފުރެންދެން އިނާއަށް ބަލާނެ ފުރުޞަތު ހޯދުމަށެވެ. އިނާއަކީ ފަސޭހައިން އެއްވެސް ފިރިހެނެއްގެ ދަޢުވަތު ގަބޫލުނުކުރާ އަންހެންކުއްޖެއްކަމަށް އަޑުއިވިފައި އޮތުމުން ޒިޔާދު ބޭނުންވީ އިނާގެ "މިލްކުވެރި" އަކަށް ވުމަށެވެ.\nކައިވެނީގެ ނަމަކީވެސް އަދި އެ ޚިޔާލަކީވެސް ޒިޔާދުގެ ހިތުގެ މަގްޞަދެއް ނޫނެވެ. ނަމަވެސް ހިނދުކޮޅަކަށްޓަކައިވެސް، އިނާ ހާޞިލްވާން އޮތް ހަމައެކަނި ގޮތަކީ އެއީ ކަމަށްވާނަމަ އެކަންވެސް ކުރަން ޒިޔާދުއަށް އޭރު ހުރެވުނީ ރުހިގެންނެވެ. މިކަން އިރެއްގައިވެސް ޒިޔާދުއަކަށްވެސް އަދި އޭނަގެ ރައްޓެހިންނަކަށްވެސް ނޯޅެއެވެ. މިކަން އޮޅުނީ އިނާ އަށާއި ދެފަރާތުގެ އާއިލާއަށެވެ.\n"ބައްޕަ ޒިޔާދު ކޮބައިތޯ؟" ޒިޔާދު އެތަނުން ދިޔަތާ އިރުކޮޅެއްފަހުން ގޯތިތެރެއަށް ނިކުތް އިނާ މިހެން އަހާލީ ޚާލިދު އިށީނދެ އިންނެވި މޭޒުކައިރީގައި ޒިޔާދުނެތިފައި ޒިޔާދު ގެންގުޅުނު ތަޅުދަނޑިފަތި މޭޒުމަތީގައި އޮތުމުންނެވެ.\n"މާ މުހިއްމު ކަމެއް ޖެހިގެން ކުއްލިއަކަށް ހިނގައްޖެ." މިވަގުތު ބުނާނެ އިތުރު އެއްޗެއް ޚާލިދުއަކަށް ނުވިސްނުނެވެ.\nކުޑައިރުކޮޅަކަށްވިޔަސް އިނާއަށް ހުއްޓެވުނެވެ. އޭނައާއެކު ދުއްވާލަން ދާހިތުން މަރުދީފާނެއޭ ހީވާފަދައިން ހުރެފައި، ދާންވީމަ އެ ދިޔައީ ބުނެވެސް ނުލައޭ އިނާ ހިތަށް އެރިއެވެ. އެންމެ ރަނގަޅެވެ. އެވީ މާ ރަނގަޅަށެވެ. ޒިޔާދު އަމިއްލައަށް ގަޑިއަކަށް ދާން ޖެހިގެން ދިޔައީކަމަށް ވަންނާ އޭނަ ކުށްވެރި ކުރުމުގެ ފުރުޞަތެއް ގައިމުވެސް ޒިޔާދުއަކަށް ނޯންނާނެއެވެ. އެކަމަކު އަދި ޒިޔާދު ގުޅާނެއެވެ. ޔަގީނެވެ.\nމީގެ ދިހަވަރަކަށް މިނެޓްކުރިން އިނާގެ ބައްޕައާއި ޒިޔާދު އާއި ދޭތެރޭ އެފަދަ ކަމެއް ހިނގާފާނެއޭ އިނާއަށް ހީވާނީވެސް ކިހިނެއްހެއްޔެވެ؟ އެހާ ކުއްލިގޮތަކަށް އެތަނުން ޒިޔާދު ގެއްލުމަކީ ގޯހެއްކަމަށް ޝައްކެއްވެސް ނުވެއެވެ. ލިބުނިއްޔާ ލިބުނީ ބޮލަށް ލުޔެކެވެ. ލިބުނު ވަގުތުކޮޅުގެ ބޭނުންހިފައި، އިނާ ދިޔައީ ކޮޓަރިއަށެވެ. ނަމަވެސް ............\nފޯން އެފެށީ ރިންގު ވާށެވެ.\nދެފަހަރަކު ރިންގުވެލީމަ ތެދުވެގެން ގޮސް ބަލާލިއިރު ގުޅަނީ ކާކުކަން އެނގުމުން ހިތަށް ހަމަޖެހުން ލިބުނެވެ. އެއީ ދިލްމާއެވެ.\n"ކޮން ކަހަލަ ލަވައެއްތަ ތި ޖަހަނީ...؟؟" ޚަބަރެއް ނުވާތީ ދިލްމާ ކުރި ޝަކުވާ ތަކަކަށް ޖަވާބު ދިނުމަށްފަހު، އިނާ އެހެން އަހާލީ މާ ކުރީގ ލަވައެއް ދިލްމާގެ ފަހަތުން އިވެމުން ދާތީއެވެ.\n"އެއީ މަންމައަށް ޖަހާދޭ ލަވަތަކެއް." އެކޮޅުން ދިލްމާ ބުންޏެވެ.\n"މަންމައަށް އެކަނިތަ؟" ދިލްމާ އަކީ ކުރީ ޒަމާނުގެ ހިންދީ އަދި ދިވެހި އަދި އިނގިރޭސި ލަވަތަކަށް ލޯބިކުރާ މީހެއްކަން އިނާއަށް މާބޮޑަށްވެސް އެނގެއެވެ. އިނާގެ އެ ސުވާލަށް ދިލްމާ ހީގަތީއެވެ.\n"ކީކޭތަ އެ ކިޔަނީ...." ހިންދީ ބަހުގަ އޮންނަނީ އިނާއަށް އެނގޭ ދެތިންބަހެއްކަމަށްވާތީ، ރީތި ލަވައެއް އަޑުއިވިއްޖެއްޔާ އެ ލަވައެއްގެ މާނަ ދިލްމާ ގާތުން އެހުމަކީ އެއީ އޭނަގެ އާދައެކެވެ.\n"އެ ކިޔަނީ.........ދުނިޔާހޭ މޭރޭ ޕީޗޭ....ލޭކިން މެއި ތޭރޭ ޕީޗޭ......" އަބަދުވެސް އާދައިގެ މަތިން އިނާއަށް ލަވައިގެ މާނަ ކިޔައިދޭން ދިލްމާ ފެށިއެވެ. ނަމަވެސް ލަވައިން އަދި ތަންކޮޅެއް ކިޔާދީ ނުނިމެނީސް އިނާގާތަށްވެސް ލުއި ހިންޏެއް އައެވެ. ހިންދީ ނޭނގޭ މީހަކަށްޓަކައި ބައެއްފަހަރަށް ހިންދީ ބަސްތަކަކީ ހަމަ ޖޯކެކެވެ.\n"އެއްކަލަ ހޭން ފެށީ ދޯ. ތިވަރުން ކިހިނެއް ހިންދީ އެނގޭނީ. އެންމެ ރަނގަޅު މަ ބުނެފާނަން އެކިޔާ އެއްޗެއް ވަރަށް ކުރުކޮށް" ދިލްމާ ބުނެލިއެވެ.\n"އަވަހަށް ބުނޭ.." ހީލުމަކާއެކު އިނާވެސް ބުނެލިއެވެ.\nނުހޭތި އިނގޭ...އެއީ ހުސް ހޮޅިބޮޅި" ނުހޭށޭ ބުންޏެއް ކަމަކު ދިލްމާ މިހެން ބުނުމާއެކު އިނާގެ ގާތަށް އިޚްތިޔާރަކާ ނުލާ ހިނި އައެވެ. ތާކުންތާކު ނުޖެހޭ ކޮންމެ ވާހަކައަކަށް އައްޑޫ މީހުން ކިޔާ އުޅޭ އެ ބަހަކީ އިނާއަށް އެ ބަސް އަޑުއިވުނު ދުވަހުން ފެށިގެން މިއަދާއި ހަމައަށްވެސް އޭނަ ހިނި އަންނަ ކަހަލަ ބަހެކެވެ.\n"މަށަށްވެސް އެހެން ހީވެއްޖެއޭ..." ހުނުމުގެ ތެރެއިން އިނާ ވާހަކަ ދެއްކިއެވެ.\nގާތް ރަހްމަތްތެރިކަމުގެ ގުޅުމަކީ މިފަދަ ކަމެކެވެ. އެންމެ ފިކުރުބޮޑުވެ ހާސްވެފައިވާ ދަނޑިވަޅުގައިވެސް ތިމާއަށް ހެޔޮ އެދޭ ރަހްމަތްތެރިޔާއާއެކު ސަމާސާއެއްގައި ބައިވެރިވެލުމަކީ ގަސްތަކާނުލާވެސް ކުރެވޭނެ ކަމެކެވެ. އެފަދަ ސަމާސާތަކުގައި އުމުރުގެ ފަރަގެއް ، މާލާއި ޖާހުގެ ފަރަގެއް، އިލްމާއި ހިލްމުގެ ފަރަގެއްވެސް ނުފެނެއެވެ. ރަށާއި ނަސްލުގެ ފަރަގެއްވެސް ނޯވެއެވެ. ރަހްމަތްތެރިކަމުގެ ފިޠުރަޠަކީވެސް އެއީއެވެ.\n"ހީކޮށްލާ މިއީ ޒިޔާދު އިނާއަށް ޖަހާދޭ ލަވައެކޭ....އެކަހަލަ ވާހަކަތަކެއް އެ ދައްކަނީ." އިނާގެ ހުނުމުގައި ބައިވެރިވަމުން ދިލްމާ އަދިވެސް އިތުރަށް އެ ލަވައިގެ ވާހަކަ ދައްކަން ފެށިއެވެ.\n"ހޫމް......އަވަހަށް ތިވާހަކަ ހުއްޓާލާ." އެދެމީހުންގެ އަމިއްލަ ވާހަކައެއްގައި ޒިޔާދު ޝާމިލްކުރާކަށް އިނާ ބޭނުމެއް ނުވިއެވެ.\n"މިހާރު އެ މަނިކުފާނު ފުރާވަޑައިގަތީތަ؟" ދިލްމާ އޮޅުންފިލުވާލިއެވެ.\n"އުނހުނ......." މިހެން ބުނެފައި، މިރޭ ޒިޔާދުއަށްޓަކައި އޭނަ ހޮސްޕިޓަލުން އައި ވާހަކައާއި އެކަމަކު ދާން ޖެހުނީމަ އަންގާވެސް ނުލާ ޒިޔާދު ހިނގައްޖެވާހަކަވެސް އިނާ ކިޔައިދިނެވެ.\n"ތިވީ މާ ރަނގަޅަކަށްނު. ހިނގާ ދެމީހުން ބޭރަށް ދާން. ފޫހިވެގެން މިއުޅެނީ." ދިލްމާ އަވަހަށް ދަޢުވަތު ދިނެވެ. އިނާއަށްވެސް އެ ދަޢުވަތާއި ގަބޫލު ވެވުނެވެ. މިފަހަރު ދިލްމާ އައިފަހުން އަދި އެންމެ ފަހަރަކުވެސް އޭނައަށް ދިލްމާއާއެކު ބޭރަށް ނުދެވެއެވެ. އެހެންކަމުން ރަހްމަތްތެރިޔާއަށްޓަކައި އެއީ ކޮށްލަން ރަނގަޅު ކަމެކޭ އިނާ ހީކުރިއެވެ.\nދިލްމާގެއަށް ދާ ވާހަކަ މަންމަ ގާތު ބުނެލާފައި އިނާ ނުކުތްއިރު ބައްޕަ އަދިވެސް ގޯތިތެރޭގައި އިންތަން އިނާއަށް ފެނުމުން ހައިރާން ވިއެވެ.\n"ބައްޕަ ހަމަ އެކަނި އިންނެވީތޯ އަދިވެސް؟" ފިކުރެއްގެ ތެރެއަށް ގެއްލިފައި ޚާލިދު އިންތަން ފެނި އިނާ އަށް އެހެން ނައަހައެއް ނުދެވުނެވެ.\n"ދަރިފުޅު ކޮން ތަނަކަށް ތިދަނީ މިހާ ލަސްވެފަ ހުއްޓާ؟" ޚާލިދު ކުރީ އެހެން ސުވާލެކެވެ.\nޒިޔާދު ކައިރީ އިނާއާއި ވާހަކަ ނުދެއްކުމަށް ބުނިތާ މާގިނައިރެއް ނުވަނީސް ، ދަބަސް އަޅުވާލައިގެން އިނާ ބޭރަށް ދާތަން ފެނުމުން ޚާލިދުއަށް ހީކުރެވުނީ އިނާއަށް ގުޅާފަ ބުނެގެން ޒިޔާދު އޭނަ ގެންދަނީ ކަމަށެވެ. ޒިޔާދުގެ އެންމެ އިސް މަގްޞަދަކަށް ވާނީ އިނާގެ އާއިލާ އާއި ދުރަށް، އެކަހެރިތަނަކަށް އިނާ ގެންދިއުންކަން، އޭރު ޒިޔާދު ފޯނުން ދެއްކި ވާހަކަތަކަށް ވިސްނާލުމުން ޚާލިދުއަށްވެސް އެނގެއެވެ.\n"ދިލް އާއެކު އެއްޗެއް ގަނެލަން ދާން މިދަނީ؟" އިނާގެ ފަހަތުން އައިސްއައިސް ހުރި ޒާހިރުއަށް އިޝާރާތް ކުރަމުން އިނާ ބުނެލިއެވެ. އިނާގެ ބަހަކާއި ދޭތެރޭ ދުވަހަކުވެސް ޝައްކު ނުކުރާ އެ ބައްޕަގެ ހިތަށް ހަމަޖެހުން ލިބުނެވެ.\n" އިނާ ނިމުނީމަ ގޮވައިގެން އަންނަން އެގޭ ދޮށުގަ މަޑުކޮށްލާތި" ޚާލިދު އެހެން އެންގީ ޒާހިރު އަށެވެ. މިރެއިން ފެށިގެން އޭނަގެ އަންހެން ދަރިފުޅުގެ މައްޗަށް ޚާއްޞަ ސަމާލުކަމެއް ދިނުމަށް ޚާލިދު ނިންމީ މީގެ އިރުކޮޅެއް ކުރިންނެވެ. އެކަމުގައި ނޯކަރުންގެ އެހީ ހޯދަން ޖެހުނަސް އަދި އަމިއްލަ ގޮތުން ކުރަންޖެހިއްޖެއްޔާ އެގޮތުންވިޔަސް އޭނަ އެކަން ކުރާނެއެވެ. ޒިޔާދުގެ މަޅީގައި އިނާ ޖެއްސިޔަކަ އޭނައެއް ނުދޭނެއެވެ. އެއީ އޭނަގެ އަޒުމެވެ.\nއިނާ ހިނގައްޖެއެވެ. ނަމަވެސް ޚާލިދުގެ ފިކުރުތައް ބޮޑެވެ. ހަދާނެ ގޮތެއްވެސް ޚާލިދުއަކަށް ނުވިސްނުނެވެ. ޝީލާ ކައިރީވެސް އަދި އިނާ ކައިރީވެސް އެވާހަކަ ދައްކާކަށް ޚާލިދުގެ ވިސްނުމުގަ ނެތެވެ. ނަމަވެސް ކޮންމެވެސް ގޮތެއް ހޯދަން ވެއްޖެކަން ޚާލިދުއަށް ޔަގީން ވެއެވެ.\n"ޒިޔާދުގެ ޚަބަރެއް ވެއްޖެތަ؟" އޭނައާއެކު ބޭރަށް ދާން އައިސް އިން އިނާ ކައިރީ ޖޯލީގައި އިށީންނަމުން ދިލްމާ އަހާލިއެވެ.\n"އުނހުނ........އެކަމަކު ހީވަނީ އެކުރަން ދިޔަ ކަމެއް ނިންމާފަ ގުޅާނެހެން." އެކަން ޔަގީނާއި ގާތަށް އިނާއަށް އެނގެއެވެ.\n"ދެން...؟ އޭރުން ކިހިނެއް ވާނީ؟" ދިލްމާ ކަންބޮޑުވިއެވެ.\n"އޭރުން ވަކި ކަމެއް ނުވާނެ. ގުޅީމަ ދާނީ. ދެންވެސް ހިނގާ އަވަހަށް ދާން. ދިހަގަޑި ފަނަރަ ވެއްޖެއެއްނު؟" ފޯންގެ ގަޑިއަށް ބަލާލަމުން އިނާ ތެދުވެއްޖެއެވެ.\n"މަޑުކޮށްލައްޗޭ....އަންނާނަން މަންމަ ކައިރީ ބުނެލާފަ." ދިލްމާ ހިނގައިގަތީ ގޭތެރެއަށް ވަނުމަށެވެ. އެހެންކަމުން އިނާ ޖަނބުރޯލް ގަސްދޮށުގައި މަޑުކޮށްލިއެވެ. އެވަގުތު އިނާގެ ކަންފަތް އަޑަކަށް ސަމާލުވިއެވެ. ކޮންމެވެސް ހިސާބަކުން އިވެމުން ދާ ލަވައެއްގެ އަޑު އިނާގެ ފިޔަވަޅުތަކަށް ހުއްޓުން ގެނުވިއެވެ.\n"ފުހެވޭހޭ ހިތުގެ ޒަޚްމާ ޒަޚްމުން އުފެއްދި ލަކުނާ...ނުފިލާނެކަން ޔަގީނޭ....ލޯބީގެ ސޫރަ މިބުނާ\n"ތަގްދީރު ރޭވުނީމާ ތަދްބީރު ކީއްކުރާނީ....މާޒީ ހަނދާންކުރާތި ފިކުރު ހުސްވެފާ ވަމޭ....."\n"އެލަވަ ރީތި ދޯ އިނާއަށްވެސް ...." ދިލްމާ އެނބުރި އައިއިރު އިނާ ހުރި ގޮތުން، އޭނަ ހުރީ އެލަވަ އަޑުއަހަންކަން އެނގިގެން ދިލްމާ އެހިއެވެ.\n"އަހަންނަށް އަބަދުވެސް ރީތި ލަވައެއް އެއީ." އިނާ ޖަވާބުދިނެވެ.\nއެ ލަވަ އަކީ އަޑުއަހާލަން ހިތްގައިމު މަޑުމައިތިރި ލަވައެއްކަމާމެދު ޝައްކެއްވެސް ނެތެވެ. ނަމަވެސް އެ ލަވަ ރީތިވި ވަރަށްވުރެ ބޮޑަށް އިނާއަށް އަސަރު ކޮށްފައި ހުރީ އެ ލަވައާއި އޭނަގެ އަމިއްލަ ހަޔާތާއި ގުޅުމެއްވެއޭ ހީވި ވަރުންނެވެ. ހަނދާނަށް އައީ ނަވީންއެވެ. ނަވީން އާއި އޭނަގެ މާޒީއެއް ނެތް ނަމަވެސް އެ ހަނދާންތަކާ އޭނައަށް އަދިވެސް ވައްކެތް ނުވެއެވެ. އޭނަ ބޭނުންވަނީ ނަވީންގެ ހަޔާތުގައި އޭނަ ހިމެނުން ކަމަށް ވީނަމަވެސް ތަގްދީރުގައި ރޭވިފައި ވަނީ އޭނައާއި ޒިޔާދުގައި އެކުގައި އުޅުމަށެވެ. ތަގްދީރު ރޭވުނީމާ އެބުނާހެން ތަދްބީރަކަށް ކުރެވޭނެ ކަމެއްވެސް ނެތެވެ. އޭނާ އެވަރުން ނަވީން އާއި ދިމާވުމަށް ގަސްދުކޮށްގެން މިއަދު ހޮސްޕިޓަލަށް ދިއައެއްކަމަކު، މިއަދު އިރުއޮއްސި ހައެއް ޖެހިއިރު އިއްބެ ގެއަށް ފޮނުވާލަން މެދުވެރިވުން، އެއީވެސް ތަގްދީރެވެ.\nއިނާމެންގެއިން ނުކުމެފައި އިތުރު ވިސްނުމެއްވެސް ނެތި، މަގުމަތިން ދިޔަ ޓެކްސީއަކަށް އަތް ނަގައި ހުއްޓުވައިގެން ޒިޔާދު ދިޔައީ ފޭދޫއަށް ދިއުމަށެވެ. އަދި މިހެދެނީ ރަނގަޅަކަށް ނޫންކަން ޒިޔާދުގެ ހިތަށް އެރީ ހިތަދޫވެސް ފަސްދީ ގޮސް ފަޅުރަށްތަކުގެ ތެރެއަށް ކާރު ވަން ފަހުންނެވެ.\nއަނބުރާލާފައި ހިތަދޫއަށް ދިއުމަށް ޑްރައިވަރު ކައިރީ ބުނެފައި ޒިޔާދު ފޯން ނެގިއެވެ. ދެތިން މީހަކަށް ގުޅާފައި އަވަސް އަވަސް ވާހަކަތަކަކަށްފަހު ޒިޔާދު ދެން ގުޅީ ރަމީޒް އަށެވެ. ރަމީޒް ވީ ކޮންތާކުތޯ ބަލާފައި، ސީދާ ހޮސްޕިޓަލަށް އޭނަ ގެންގޮސްދިނުމަށް ޑްރައިވަރު ގާތުން ޒިޔާދު އެދުނެވެ.\nކަންތައް މިވީ ގޮތުން އޭނަގެ ޕްލޭން މުޅިން އެއްކޮށް ފެއިލް ވީއެވެ. އެކަމަކު އަދިވެސް، އެންމެ ފަހު ސިކުންތާ ހަމައަށްވެސް، އޭނަގެ ބަހަށް އިނާ ހައްލާލުމަކީ ޒިޔާދުގެ މަގްޞަދެވެ. އަނބުރާލާފައި ހިތަދޫއަށް ދާން މިސްރާބް ޖެހީވެސް އެހެން ވެގެންނެވެ.\n"ކިހިނެއް ތިހެދީ.....މިރޭ އިނާއާއެކުގަޔޭ އުޅޭނީ ކިޔާފަ....؟؟" ހޮސްޕިޓަލްގެ ބޭރަށް ކާރުމަޑުކުރުވާފައި، އޭނަ އައިސްހުރިކަން ރަމީޒްއަށް އަންގާލުމުން ނިކުމެފައި ރަމީޒް ފުރަތަމަވެސް ކުރީ އެ ސުވާލެވެ.\n"ކުޑަ ކަމެއް ދިމާވެގެން...." ޒިޔާދު ބުނަން އުޅުނެވެ. ރަމީޒްއަށް ކަމުގެ ހަގީގަތް އަންގަން އެއްވެސް ވަރަކަށް ޒިޔާދު ބޭނުމެއް ނުވެއެވެ.\n"ކޮން ކަމެއް ދެން ދިމާވާންވީ. އިނާ ގައިމު ހޮސްޕިޓަލަކު ނެތް. އެނޫން ދެން ކޮންކަމެއް އިނާއަށް ދިމާވާނީ." ޒިޔާދު ހަދައިގެން އުޅެނީ ކިހިނެއްކަން އެއްވެސް ވަރަކަށް ނޭނގޭ ރަމީޒް އެބުނީ ތެދެކެވެ.\n"ގޭގަ އެބައުޅެއޭ........އާނ. ދެން ގޮސްލާނަމޭ އިނގޭ" ޒިޔާދު އެތަނަށް އައީ ނުސީދާގޮތަކުން ވިޔަސް ކޮންމެވެސް ކަހަލަ އަލިމަގެއް އޭނައަށް ފެނިދާނެކަމަށް ކަމުގައިވިޔަސް، އޭނަ އައިތަނުން ރަމީޒު ދައްކަން އެ ފެށި ވާހަކައަކުން އެތާ ނުހުރެވިގެން ޒިޔާދު ހިނގައިގަތެވެ.\n"ބަލަ މިހިސާބަށް އައީ ކަމަކު ނޫންތަ؟" ޒިޔާދުގެ މޫނުމަތިން އެ ފެންނަ ކަންބޮޑުވުމާއި ހާސް ކަމުގެ ސަބަބުން ރަމީޒްއަށް އަހާލެވުނެވެ.\n"އާނ.. އެއީ ތެދކޭ ދޯ. ހެހެހެ........ބުނެބަލަ ކޮންއިރަކުން ރަށަށް ދަނީ. ދެމީހުން އެއްކޮށް އެކޮޅަށް ދާން ކަމަށް" ޒިޔާދު އެހެން އެހީ ރަމީޒްގެ ސުވާލުތަކުން އުނދަގޫވެގެން ކޮންމެވެސް އެއްޗެކޭ ކިޔަން ވެގެންނެވެ.\n"ދެވިދާނެ މިހާރުވެސް. ވައިފް އެކަނިވާނެތީ ތަންކޮޅެއް ލަސްކޮށްލާފައި ރަށަށްދާން ކަމަށް އިނީ. މިހާރު ދަރިފުޅުވެސް ރަނގަޅު." ރައްޓެހިވި ފުރަތަމަ ދުވަހެކޭ އެއްފަދައިން ކައިވެންޏަށް ހަތްއަހަރުވީއިރުވެސް، ވަފާތެރިކަމާއި ތެދުވެރިކަން ނޫން އެއްޗެއް ނުދަންނަ ރަމީޒްއަށްޓަކައި ހުރިހާވެސް އެއްޗަކީ އަނބިމީހާކަން ޒިޔާދުއަށްވެސް އެނގެއެވެ.\nއޭނަ ދައްކަން އައި ވާހަކަ ރަމީޒް ކައިރީ ދައްކަން އޭނައަށް އެންމެ އުނދަގޫވާ ސަބަބަކީވެސް އެއީއެވެ.\n"އެހެންވެއްޖިއްޔާ އިހަށް މަޑުކޮށްލަބަލަ. އެބަ އަންނަން" އޭނައަށް މިއާދެވުނީ ނުބައި މީހެއްކައިރިއަށް ކަމަށް ޔަގީންކޮށްފައި ޒިޔާދު ހިނގައިގަތެވެ.\n"އަނހަ.....މިހާރު ދާންވީ؟ ކިހިނެއް ވެގެންތަ ތިއުޅެނީ މައިތިރި ނުވެވިގެން؟" ހިނިގަނޑެއް ޖަހާލާފައި ރަމީޒް އަހާލިއެވެ.\n"މާބޮޑު ގޮތެއް ވީކީ ނޫނޭ. އިނާ.............." ޒިޔާދު ބުނަން އުޅުނު އެއްޗެއްވެސް ނުބުނެވުނެވެ. ފޯން ރިންގު ވާން ފެށީއެވެ. ނަގައިގެން ބަލާލިއިރު އެއީ އޭނަގެ އެކުވެރިޔާ އަފްރާހްއެވެ. ފޯން ހިފައިގެން ޒިޔާދު ހިނގައިގަތީ ދުރަށެވެ. ބަލަން ހުރެފައި ރަމީޒްވެސް އެބަ އަންނަމޭ ބުނެލިއެވެ.\n"ހަލޯވ.........." ހޮސްޕިޓަލްތެރެއަށް ވަދެގެން ރަމީޒް ދާތަން ބަލަން ހުރެފައި ޒިޔާދު ފޯން ނެގިއެވެ.\n"ޕްލޭން އެއްކޮށް ފްލޮޕް.......އެއްކަލަ އިރު ގުޅީމެއްނު މަށަށް ؟ ހަމަ އިރުކޮޅަކުން ފާތުވެސް ގުޅީ.......އެނގޭތަ.....އަހަރެން ދެއްކި ހުރިހާ ވާހަކައެއް ބަފާބެއަށް އަޑު އިވުނީ." އޭނައާއެކު އެފަދަ ހުރިހާ ޕްލޭންތަކެއްގައި އުޅޭ އޭނަގެ އެންމެ އެކުވެރި އަފްރާހްއަށް ވާހަކަތައް ކިޔައިދޭން ޒިޔާދު ފެށިއެވެ. އަފްރާހް އެގުޅީ އެ ދެމީހުން ވާހަކަ ދައްކާ ނިންމާފައި އޮތް ގޮތަށް ކަންތައް ދިޔަތޯ ޔަގީން ކޮށްލުމަށެވެ. އެހެންކަމުން ދެމީހުން ވާހަކަ ކުރިޔަށް ގެންދިޔައެވެ.\n"އާނ. ނުވި ބަފާބެއަށް. އަހަންނަކަށް ނޭނގޭ އިވުނީ ކިހާ ހިސާބަކުން ކަމެއް. ގައިމުވެސް އެންމެ ފަހުން އަހަރެން ދެއްކި ހުރިހާ އެއްޗެއް އަޑު އިވުނުކަން ޔަގީން." ޒިޔާދު ބޯކަހާލިއެވެ.\n"އެހެން ނޫންނަމަ ވަރަށް ސަޅިކޮށް ދާނީ. އޭނައަކަށް ދޮން ކަޅުވެސް ނޭނގޭނެ އެހެން ނޫންނަމަ." ޒިޔާދު އަކީ ބޭރުފުށުން ވަރަށް އޮމާން މީހަކަށް ވުމުން އޭނައާ ދިމާލަށް އިނގިލި ދިއްކޮށްލަން މީހަކަށް ފުރުޞަތު ލިބުމަކީ އޭނަ އެއްގޮތަކަށްވެސް އެދޭ ކަމެއް ނޫނެވެ. އޭނަ ކިތަންމެ ނުލަފާ ކަމެއް ކުރިޔަސްވެސް އެކަން މީހަކަށް ނޭނގެންޏާ އޭނައަށް ހަމަ އުފާ އުފަލެވެ.\n"އާނ ދެން މިހާރު ޚާލިދު އޭނަގެ ދަރި ކައިރީ ނުބުނާނެ ކަމުގެ އެއްވެސް ޔަގީންކަމެއް އަހަންނަކަށް ނެތް." އެއީ ތެދެކެވެ.\n"އަހަންނެއް ނުގުޅަން އަދި އޭނައަކަށް. އޭރު އޭނަ ހުރީ އެތެރޭގަ. ތައްޔާރުވާން. ގައިމު ތައްޔާރުވެގެން ނުކުންނާނެތާ؟ އެހިސާބުން ދެން ނޭނގެ ވާނީ ކިހިނެއްކަމެއް" އިނާ ތައްޔާރުވެގެން ނުކުންނައިރު ޚާލިދު އާއި ދިމާވާނެކަން ޒިޔާދުއަށް ޔަގީނެވެ.\n"ބުނެވެސްފާނެ. ނުބުނެވެސް ފާނެ." ޒިޔާދު އަށް ވަކި ގޮތެއް ނުނިންމުނެވެ.\n"ބަލަ ކޯޗެކޭ ކިޔަންތަ އަހަރެން އޭނައަށް ދެން ގުޅަންވީ. އަހަންނަށް ކިހިނެއް އެނގެނީ ޚާލިދު އޭނަ ކައިރީ ނުބުނާކަމެއް." އިނާއަށް ގުޅާށޭ އަފްރާހް ތަކުރާރުކޮށް ބުނާތީ، ޒިޔާދުއަށް އުނދަގޫވެގެން ބުނެލެވުނެވެ.\n"އުނހުނ........އޭނަ ބުނީ އޭނަގެ ދަރިފުޅާ ދެން އަހަރެން ދައްކަންޖެހޭ ވާހަކައެއް ނުހުންނާނެއޭ." އަފްރާހްއަށް އޮޅުންފިލުވަދެމުން ޒިޔާދު ދިޔައެވެ.\n"ދެން ބުނީ އެވަގުތު އެތަނުން ދިޔައިއްޔާޔޯ ރަނގަޅީ؟ ކީއްކުރަންތަ އެއެއް ތި އަހަނީ؟"\n"އާނ ތިހެންވެސް ވެދާނެ." އަފްރާހް ބުނި އެއްޗަކާ ޒިޔާދުއަށް އެއްބަސް ވެވުނެވެ.\n"އެހެންވީމަ ގުޅަންވީ ދޯ؟ ތިބުނިހެން އޭނައެއް ނުބުނާނެ ކަންނޭނގެ. ދަރިގެ ހިތުގަ ޖައްސަން ކެރޭ ބަފައެއް ނޫން އެއީކީ. ގުޅަންވީ ދޯ؟" ޒިޔާދުއަށް ހިތްވަރު ލިބެން ފެށިއެވެ.\n"އާނ........ހުރޭ. އިރުކޮޅަކުން ގުޅާނަން. ޚާލިދު އޭނަކައިރީ ބުނެފިކަން އެނގިއްޖެއްޔާ ހަމަ ދިމާލަށް އަހަރެން ބުނާނަން، އެހެން މީހުންނަށް ނުކުރެވި އޮތްކަމެއް އަހަންނަށް ވާނެކަން އަންގާލީޔޭ." ޒިޔާދުގެ އަސްލު ސިފަ ފާޅުވަމުން ދިޔައެވެ.\n"ހެވޭ އަތްނުލެވި އޮތަސް. އެވާހަކަ ބުނެލީމަ އޭނައަށް އެނގޭނީ ހަމަ ބިމަށް ފައިބަން. ތިމާ ވަރެއް ނެތިގެން އުޅޭ އަންހެނެއް އެއީ." މިހާރު އެ ފެންނަ ޒިޔާދު އަކީ ރެޔާއި ހަމައަށްވެސް، ލޯބިން އިނާ އާއިއެކު އެތައް ވާހަކައެއް ދައްކާ އެތައް ވަޢުދެއްވީ ޒިޔާދުއޭ އެކަކުވެސް ބުނާނެހެއްޔެވެ؟\n"ހުމް.....ތިހެން ބުނާއިރުވެސް އެނގޭނެ އަހަންނަށް ކެރޭނެކަން." ވަރުގަދަ އަޒުމެއްގައި ހުރި ފާޑަށް ޒިޔާދު ބުނެލިއެވެ.\n"މިހާރު މިހިރީ ރަމީޒް ކައިރިއަށް ހޮސްޕިޓަލަށް އައިސް." އަފްރާހް ހުރިހާ އެއްޗެއް އޮޅުންފިލުވަމުން އެބަ ދެއެވެ.\n"ނޭނގެ. ހަމަ ބޯ ގޮވައިގެން އާދެވުނީ. އެކަމަކު އޭނަ ކައިރީ ކިހިނެއް ވާހަކައެއް ކިޔާނީ. ރަނގަޅުވަގުތެއްގަ ތިގުޅީ އިނގޭ" ހަގީގަތުގައިވެސް އަފްރާހް އެގުޅީ އޭނައަށް ގޮތްހުސްވެފަ ހުރި ވަގުތެއްގައެވެ.\n"އާނ. އޭނަ ފަހަރެއްގަ ނިދާވެސް ފާނެ. އޭގެ ކުރިން ގުޅާލަން ޖެހޭނެނު." ޒިޔާދު އަވަސް އަރުވާލާފައި ހުރީ އިނާއަށް ގުޅުމަށެވެ.\nއާނ........މާދަން މެންދުރުފަހުފްލައިޓުން ފުރަނީ.......ހޫމް. އޯކޭ." އިތުރު ވާހަކައެއް ދައްކަންވެސް މިހާރު ޒިޔާދު އަކަށް ވަގުތެއް ނެތެވެ. ބޭނުން ވަނީ އަވަހަށް އިނާއަށް ގުޅާށެވެ.\nPosted on 2011-03-21 14:12:53 | Report this Comment\nއިނާއަށް ދެރަ ގޮތެއް ނުހަދައްޗޭ އިނގޭ...... ޒިޔާދު ހާދަ ގޯހޭ... އިނާ އާ އެންމެ ގުޅެނީ ހަމަ ނަވީން އާ\nފަތިސްތަރި: ރަނގަޅު މީހަކަށް ދެރަގޮތެއް ނުވާނެނު ޒީން....ހެހެހެހ........ޝުކުރިއްޔާ އިނގޭ...!!!\nPosted on 2011-03-21 14:16:33 | Report this Comment\nވާހަކަ ވަރަށްރީތި އަނެތްބައި އަޕްޑޭޓް ވާނީ ކޮންއިރަކުން\nފަތިސްތަރި: ސޮފާއަށް ވީ އެންމެ އަވަހަކަށް އަޕްޑޭޓް ކުރާނަން.\nPosted on 2011-03-21 14:16:44 | Report this Comment\nވަރަށް އިންޓަރެސްޓިންގ........ :)\nފަތިސްތަރި: ޝުކުރިއްޔާ ގާރލް\nPosted on 2011-03-21 14:30:32 | Report this Comment\nމާ ކުރު.. އަނެއްކާ އެއްވެސް އިނަޓްރެސްޓިން ކަމެއް ނުހިނގާ. ދެން ބަޔަކަށް އިންތިޒާރު ކުރަން. ޒިޔާދު މީ ހާދަ ނުލަފާ މީހެކޭ. އިނާ ޑިޒާވްސް ބެޓާ ދޭން ދެޓް.\nފަތިސްތަރި: ކަނބުލޮއަކަށް ނޭނގުނެއްނު އިންޓްރެސްޓިންގ ކަމެއް ހިނގި އިރުވެސް. ހެހެހެހެ..........އެނީވޭސް.........ބަލަމާ ދޯ ދެން އަންނަ ބަޔަކަށް.\nކަބުލޮ: Some ppl are really jealous of ur talent.. way to go Sofa ☺\nPosted on 2011-03-21 15:30:36 | Report this Comment\nއިންޓުރެސްޓިން ކަމެއް ނުހިނގި.. އެކަމަކު މިބައި ވެސް ކިޔާލަން ރަނގަޅު.. ބުނެލަން ބޭނުން ވަނީ މަޖުބޫރެއް ނޫނޭ ކޮންމެ ބައެއްގަ އިންޓުރެސްޓިން ކަންތައް ތަކެއް ހިނގުން. އެކަމަކު ކިޔުން ތެރިޔާ ބޭނުން ވާނީ ވާހަކައިގަ އޭނާ ގަބޫލު ކުރާ ގޮތައް ކަންތައްތައް ކުރިޔައްދާން. އަހަރެން މިވާހަކަޔައް ކިޔުން ތެރިން ކޮއްފަހުރި ކޮމެންޓުތައް ކިޔާލުމުން ފާހަގަ ކުރެވުނު ކަމަކީ ބައެއް ކިތުންތެރިން މިވާހަކައި ގައި ބޭކާރު ވާހަކަ ގިނަކަމަށް ހިޔާލުފާޅު ކޮއްފަ ހުރިކަން. އަދި ލިޔުން ތެރިޔާއަށް އެބުނާ ބޭކާރު ވާހަކަ ސާފު ކުރަން އުނދަގޫ ވެފައިވާކަން ބުނެލަން ބޭނުން ވަނީ ލިޔުންތެރިޔާ މިވާހަކަ ޕަބުލިޝްކުރަމުން ތިގެންދަނީ ވާހަކަ އެއްކޮއް ލިޔެ ނިންމާފަހޭ؟ އެހެން ކަމަށްވާނަމަ ދެން ލިޔާވާހަކައެއް ލިޔުމުގެ ކުރިން މަޝްހޫރު ބޭފުޅެއްގެ ވާހަކައެއް ދިރާސާ ކޮއްލައްވާފަ އެއުސްލޫބުގެ މަތީގައި ތިބާގެ ފަންނު ބިނާކުރުން ރަނގަޅެވެ. ތިބާއަކީ މިރޮނގުން ކުރިޔައް ވަޑައިގެންނެވި ދާނެ މީހެއް ކަމާމެދަކު އަހަރެން ޝައްކެއްނުކުރަމެވެ. ބޭނުން ވަނީ ކުޑަކުޑަ ހިއްވަރެކެވެ.\nފަތިސްތަރި: މި ވާހަކަ ޕަބްލިޝް މި ކުރަނީ ވާހަކަ އެއްކޮށް ލިޔެގެން. އެކަމަކު، ސޮފާ މިހާރު ވިސްނަމުން މިދަނީ، ތި ބުނިހެން، ދެން ލިޔާ ވާހަކައެއް ލިޔުމުގެ ކުރިން ފުރަތަމަ "ވާހަކަ ލިޔަން ދަސްކުރަން". އެހެންކަމުން، މި ވާހަކައިގެ ފަހުން ދެން ސޮފާގެ ވާހަކައެއް ނުފެނި ފުދޭވަރެއްގެ ދުވަސްކޮޅެއް ވެދާނެކަމަށް ވަރަށް ބޮޑަށް ލަފާ ކުރެވޭ. ސޮފާ ލިޔަން ފަށާފައިވާ "އަލިމަހުގެ ވިދުން" ވެސް ދެން ހީވަނީ ފެންނާނީ މި ބުނާ ދުވަސްކޮޅުގެ ފަހުންހެން. އެވާހަކައިގެ ފޭނުންނަށްވެސް އެހެންވެ އެކަން އަންގާލަން ބޭނުން. އެކަމަކުވެސް، ސޮފާ ބޭނުންވޭ އެބަ ވާހަކަ ލިޔަން ދަސްކުރަން. އިރާދަކުރެއްވިއްޔާ އަދި ކޮންމެވެސް ދުވަހަކުން ދަސްވާނެ ސޮފާއަށް.\nޝިއު: ނ. އެބުނީ ވަރަށް ބޮޑު ތެދެއް..ސޮފާ އަށް ބުނެލާނީ ހިތްވަރު ދެރަނުކޮށް ހިތްވަރާ އެކު ކުރިއަށް ދާށޭ އިރާދަކުރެއްވިއްޔާ ކާމިޔާބު ލިޔުން ތެރިއަކަށް ވާނެ އޭ .. ވަރަށް ރީތި އިގޭ މިބައި ދެން ކޮންއިރަކުން އަނެއްބައި އަޕް ވާ ނީ\nރަތްވިލާ: މަޝްހޫރު ކޮންމެ މީހަކީ މޮޅު މީހަކަށް ވުން ލާޒިމެއް ނޫން. ހިތަށް އަރަނީ މި ރާއްޖޭގައި އެބަހުރި ބާއޭ ދިގު ވާހަކަ ލިޔަން މޮޅު ކަމަށް މަޝްހޫރު މީހެއް. ފަހުގެ ތާރީޚުގައި ފެނިފައި ވަނީ މަޝްހޫރު ކުރުވާހަކަ ލިޔުންތެރިން. އެހެންވީމާ ފަތިސްތަރި ވާހަކަ ލިޔަން ދަސްކުރަންދާނީ ކާކުގެ ކައިރިއަށް. ކުރެވިދާނެ ކަމެއް އެބައޮތް. އަމިއްލައަށް ދިރާސާކުރެވިދާނެ. މޮޅު ލިޔުންތެރިޔަކަށް ވެވޭނީ އޭރުންހެން ހީވަނީ. ވާހަކަ ލިޔުން ހުއްޓާލަން ހިތަށް ވެސް ނާރުވާތި އިނގޭ. ތީ އާދައިގެ ލިޔުންތެރިއެއް ނޫން. ކިޔުންތެރިންގެ ތެރެއިން ދެތިން މީހަކު އެހެން ބުނެގެން ވާހަކަ ލިޔުން ހުއްޓާލައިގެން ނުވާނެ އިނގޭ\nފަތިސްތަރި: ޝިއު އަށް........ސޮފާ ހިތްވަރު ދެރަނުކުރަމޭ. ބޭނުންވަނީ އަދިވެސް އިތުރަށް މި ދާއިރާއިން މޮޅުވާން. އެކަމަށް ވަގުތު ނަގާނެނު ދޯ؟ ޝުކުރިއްޔާ ވަރަށް ބޮޑަށް ޝިއުގެ ތި ހިތްވަރުގެބަސްކޮޅަށް.\nPosted on 2011-03-21 15:52:30 | Report this Comment\nވަރަށްރީތި މިބައިވެސް........... އަސްލު މީދޯ ފިފިހެނުންގެ އަސްލު ސިފަޔަކީ.......! އަޅެ އިނާ އޭނަޔާ ދެން ގުޅިޔަ ނުދައްޗޭ.......ދެން ގުޅޭނީ ނަވީންއާ......... އިނގޭ.........\nފަތިސްތަރި: ޝުކުރިއްޔާ........މަރީ!!! ހުރިހާ ފިރިހެނުން އެއްގޮތެއް ނުވާނެކަން އަބަދުވެސް ހަނދާން ބަހައްޓައްޗޭ މަރީ.\nPosted on 2011-03-21 16:16:45 | Report this Comment\nއަހަރެންނަކީ ސޮފާގެ މިވާހަކަ ފެށުނީއްސުރެ ކިޔާ އަދި ކިޔުންތެރިން ކޮށްފައި ހުންނަ ކޮމެންޓްތައްވެސް ޤަވާޢިދުން ކިޔާ މީހަކީމު. އަހަރެން ދެކޭގޮތުގައި ސޮފާ އަކީ ވާހަކަ ލިޔުމުގެ ހުނަރު ލިބިފައިވާ އެހުނަރުގެ ބޭނުން ހިފަން މަސައްކަތް ކުރާ ފަރާތެއް. އެހެންނަމަވެސް ބައެއް ކިޔުންތެރިން ލިޔާ ވާހަކަ ބަލައިގަތުމުގެ ބަދަލުގައި ޖަދަލު ކުރަމުންދާތަން ފެނޭ. މިބާވަތުގެ ޢަމަލުތަކަކީ ލިޔުންތެރިޔާއަށް ޑިސްކަރޭޖްމެންޓް އެއް ގެނުވައިދީ ހިތްވަރު އެލިދާނެފަދަ ޢަމަލުތަކެއް. އަހަރެން ދެކޭގޮތުގައި ސޮފާގެ މިވާހަކަ އަދި ފޫހިވެގެން ނުވަތަ އިންޓްރެސްޓިންގ ކަމެއް ނުހިނގައިގެން ނުކިޔާވަރުގެ ކަމެއް ނުވޭ. އަދި މިނޫނަސް ވަރަށް ގިނަ ދިވެހި ވާހަކަ ކިޔާމީހަކަށް އަހަރެން ވާތީ އަހަރެން ދެކޭގޮތުގައި މިވާހަކައަކީ ހަމަ ޕްރޮފެޝަލް ލިޔުންތެރިޔަކު ލިޔެފައިވީ ވާހަކައަކަށް ނުވި ކަމުގައިވިޔަސް ހަމަ ޕްރޮފެޝަނަލް ފެންވަރަށް ލިޔެފައިވާ ވާހަކައެއް. މިކަމުގައި ކުރިއަށް ދިޔުމަށް ތިޔަފަރާތަށް ހިތްވަރާ ޢަޒުމް ދެއްވާށި..\nފަތިސްތަރި: އަހޫގެ ތި ހިތްވަރުގެ ބަސްކޮޅާއެކު..........މި ރޮނގުން އަދިވެސް އިތުރަށް ކުރިއަށް ދެވޭތޯ މަސައްކަތް ކުރާނަން.\nPosted on 2011-03-21 17:06:38 | Report this Comment\nދުވަހަކުވެސް އަދި މިވާހަކައަށް ކޮމެންޓެއް ނުކުރަން... އެކަމު ގަވާއިދުން ސޮފާގެ މިވާހަކަ އަދި ވާހަކަޔަށް ކޮށްފަ ހުންނަ ކޮމެންޓްތަށް ކިޔާހަދަން. ވާހަކަޔާމެދު ބުނެލާނީ މީމިހާރު މުރާސިލްގަ އަޕްލޯޑް ކުރަމުންދާ އެއްމެ ރީތި އެއްމެ ރިއަލިޓީއާ ވައްތަރު ވާހަކަޔޭ...ޔާނާ ގަބޫލް ކުރަނީ ސޮފާ އަކީ ވާހަކަ ލިޔުމަށް ވަރަށް ކުޅަދާނަ ލިޔުންތެރިއެއްކަމަށް...ވަރަށް އުފާވޭ މިހާ ރީތި ވާހަކައެއް ކިޔާލަން ލިބުނީމަ...ތޭންކްސް ސޮފާ...މިދާއިރާއިން ކުރިއަށް ދިއުމަށް ސޮފާއަށް އިތުރު ހިތްވަރު ދެއްވާށި....(އާމީން)\nފަތިސްތަރި: ގަވާޢިދުން ސޮފާގެ ވާހަކަ ކިޔާތީ ޔާނާއަށް ވަރަށް ބޮޑަށް ޝުކުރިއްޔާ.!!! އަދި ތި ކުރި ތަޢުރީފްވެސް އުފަލާއެކު ބަލައިގެންފިން. ސޮފާގެ މަގްޞަދަކީ މި ދާއިރާއިން ކުރިއަށް ދިއުން. އިރާދަކުރެއްވިއްޔާ ކާމިޔާބު ވާނެ.\nPosted on 2011-03-21 17:15:37 | Report this Comment\nމިބައިވެސް ވވވވވވވވވވ ރީތި........\nފަތިސްތަރި: ޝުކުރިއްޔާ ނީޝް....!!!\nPosted on 2011-03-21 18:07:40 | Report this Comment\nމި ޕާޓް ވެސް ވަރަށް ވަރަށް ވަރަށް ރީތި... ތޭންކްސް ސޮފާ!!! އަޅެ އިނާއަށް ދެރަ ގޮތެއް ނުހަދައްޗޭ ޕްލީޒް.......


Madhiri control kuruma gai anekaa ves fog kuran fashaifi\nކުޅުދުއްފުށީގައި ހަލުވިކަމާއެކު ޑެންގީހުން ފެތުރެމުންދާތީ މަދިރި ކޮންޓްރޯލްކުރުމަށް ފޮގް ކުރަން ފަށައިފި އެވެ. ކުޅުދުއްފުށީ ކައުންސިލުން ބުނީ މަދިރިއަށް ފޮގްކުރުމަށް ހަމަޖެހިފައިވަނީ މި ހަފްތާ، ކޮންމެ ދުވަހަކު ހެނދުނާއި ހަވީރު ކަމަށެވެ.\nމަދިރީގެ ޒައިރިޔާއިން ފެތުރޭ ޑެންގީ ހުމާއި ޗިކަންގުންޏާ މިއަހަރު ފެބްރުއަރީމަހުން ފެށިގެން ކުޅުދުއްފުށީގައި ދަނީ ހަލުވިކަމާއެކު ފެތުރެމުންނެވެ. މަދިރި ކޮންޓްރޯލްކުރަން ޑެންގީ ޓާސްކް ފޯސް އިން މީގެ ކުރިންވެސް ވަނީ ފޮގްކޮށް، ރަށުތެރެ ސާފުކުރުމުގެ އެކި ހަރަކާތް ކުރިއަށްގެންގޮސްފަ އެވެ.\nޑެންގީ ޓާސްކް ފޯހާއި ކުޅުދުއްފުށީ ޕަބްލިކް ހެލްތް ގުޅިގެން މި ހަފްތާ ކޮންމެ ދުވަހަކު ހެނދުނު6ޖަހާއިރުން ފެށިގެން ފޮގް ކުރާނެ އެވެ. އަދި ހަވީރު 5:00 ފެށިގެން ފޮގް ކުރުމަށް ހަމަޖެހިފައިވާކަމަށް ކުޅުދުއްފުށީ ކައުންސިލްގެ ރައީސް ވިދާލުވިއެވެ.\nޑެންގީ ޓާސްކް ފޯހުން އިސްނަގައިގެން މަދިރި ކޮންޓްރޯލް ކުރުމަށް މި ހަފްތާތެރޭ ކުރިއަށް ގެންދިއުމަށް ހަމަޖެހިފައިވާ ހަރަކާތްތަކުގެ ތެރޭގައި ޕަބްލިކް ވޯކްސް އާއި ގުޅިގެން މަގުތަކުގެ ކާނުތައް ސާފުކުރުން، ރޯހައުސްތަކުގެ ފެންވަޅުތަކަށް މަސްލުމުގެ އިތުރުން ރަށު ސްކޫލުތަކުގެ ބެލެނިވެރިންނަށް ޑެންގީ އާއި ބެހޭ މައުލޫމާތު ދިނުން ހިމެނެ އެވެ.\nމިއަހަރުގެ މިހާތަނަށް ކުޅުދުއްފުށިން 200 އަށްވުރެ ގިނަ މީހުންނަށް ޑެންގީހުން ޖެހިއްޖެ


Diraagu road race 2019 ninmmaalaifi | ThePress\nLast Updated 13:15, 04 June\nދިރާގު ރޯޑް ރޭސް 2019 ނިންމާލައިފި\n20 September 2019, 12:06\nދިރާގު ރޯޑް ރޭހުގެ 10 ކިލޯ މީޓަރުގެ ދުވުން ނިންމާލި ދުވުންތެރިއެއް\nރާއްޖޭގެ އެންމެ ގިނަ ދުވުންތެރިންނަށް ދުވުމުގެ ފުރުސަތު ލިބޭ އެންމެ ބޮޑު އިވެންޓު ކަމަށްވާ ދިރާގު މޯލްޑިވްސް ރޯޑް ރޭސް ނިންމާލައިފިއެވެ.\n2007 ވަނަ އަހަރުން ފެށިގެން ވިދިވިދި ގެން ކޮންމެ އަހަރަކު ބާއްވަމުން އަންނަ މި ރޭސް މިއަހަރު ބާއްވަން ދިރާގުން ނިންމާފައި ވަނީ އެހެން އަހަރުތަކާ ހިލާފު ވަރަށް ގިނަ ކަންތައްތަކެއް އެކުލަވާލައިގެންނެވެ. އެގޮތުން މި އަހަރުގެ ރޭސް ވަނީ ދެ ކެޓެގަރީ އަކަށް ބަހާލާފައެވެ. އެއީ5ކިލޯމީޓަރާއި 10 ކިލޯމީޓަރަށެވެ. 10 ކިލޯ މީޓަރުގެ ކެޓެގަރީ މިއަދު ހެނދުނު ނިންމާލާފައިވާއިރު،5ކިލޯ މީޓަރުގެ ދުވުން ނިންމާލާފައި ވަނީ މިއަދު ހަވީރެވެ.\nމިއަދު ހެނދުނު 6:00 ގައި ބޭއްވި 10 ކިލޯ މީޓަރުގެ ދުވުން ނިންމާލާފައިވާއިރު، ދިރާގުން ވަނީ އެދުވުމުން ވަނަ ވަނައަށް ދިޔަ ދުވުންތެރިން އަންހެން ފިރިހެން ވަކިން ހޮވާފައެވެ.\nގޯލްޑް މެޑަލް - އާމިނަތް ޖާއިޝާ ޖުނީޒް\nސިލްވާ މެޑަލް - މަރިޔަމް އަބްދުލް ކަރީމް\nބްރޯންޒް މެޑަލް - ޕެޓްރިޝިއާ ދޮރީން ގޮމޭޒް\nގޯލްޑް މެޑަލް - ހުސެއިން ފަޒީލް\nސިލްވާ މެޑަލް - މުހައްމަދު ރަޝީދު\nބްރޯންޒް މެޑަލް - ޝިފާޒް މުހައްމަދު\nދިރާގު ރޯޑް ރޭހުގެ 10 ކިލޯ މީޓަރުގެ ދުވުމުން ވަނަ ހޯދި ފިރިހެން ދުވުންތެރިން\nދިރާގު ރޯޑް ރޭހުގެ ދެވަނަ ކެޓެގަރީގެ ދުވުން،5ކިލޯމީޓަރުގެ ދުވުން މިއަދު ހަވީރު 4:30 ގައި ހުޅުމާލޭގައި ބޭއްވިއިރު، އެވަގުތުު ހުޅުމާލެއަށް ދިޔައީ ވާރޭ ވެހެމުންނެވެ. ނަމަވެސް ރޯޑް ރޭހުގެ ދުވުންތެރިން ވަނީ މޫސުމެއް ބެލުމެއް ނެތި ރޭސް ވަރަސް ފުރިހަމައަށް ނިންމާލާފައެވެ.\nދުޅަހެޔޮކަމާއި ރަނގަޅު ސިއްހަތު އަދި އާއިލީ ގުޅުން ބަދަހި ކުރުމާއި ރަހްމަތްތެރިކަން އާލާވާ ގޮތަށް ދިރާގު ރޯޑް ރޭހަކީ ހުރިހާ އުމުރުފުރައަކަށް ހުޅުވާލައިގެން ކުރިއަށްގެންދާ އިވެންޓެކެވެ. 2007 ވަނަ އަހަރުގައި ދިރާގުން ތައާރަފްކުރި ރޯޑް ރޭސް ޖެހިޖެހިގެން ބާއްވާ މިއީ 13 ވަނައަހަރެވެ. މި އަހަރުގެ ރޭހުގެވެސް ޝިޔާރަކީ ކުޑަކުދިންގެ ހައްގުތައް ހިމާޔަތްކޮށް ރައްކާތެރިކުރުން ކަމަށް ދިރާގުން ބުނެއެވެ.


ޑޮނާލްޑް ޓްރަމްޕްގެ ދެކަނބަލުން ކޯވިޑް19 އަށް ފައްސިވެއްޖެ! | Sandhaanu\nޑޮނާލްޑް ޓްރަމްޕްގެ ދެކަނބަލުން ކޯވިޑް19 އަށް ފައްސިވެއްޖެ!\nއެމެރިކާގެ ރައީސް ޑޮނާލްޑް ޓްރަމްޕާއި ފަސްޓް ލޭޑީ މެލައިނާ ކޯވިޑް19 އަށް ފައްސިވެއްޖެއެވެ. މިކަން ޓްރަމްޕް ވަނީ އޭނާގެ ޓްވިޓަރ އެކައުންޓްގައި ހާމަކޮށްފައެވެ. ޓްރަމްޕްގެ ޓްވީޓްގައި ބުނެފައިވަނީ ދެކަނބަލުން އެކީ މިކަމާއި ކުރިމަތިލައި، މިކަމުން ސަލާމަތްވާނޭ ކަމަށެވެ. އަދި މެލައިނާ ބުނެފައިވާ ގޮތުގައި އެދެމީހުން ގޭގައި އެކެހެރިވެފައި ތިބީ ހިތްހަމަޖެހިގެންނެވެ.\nމިބަލީގައި އެމެރިކާއިން ދެލައްކައަށް ވުރެން ގިނަ މީހުން މަރުވެފައިވާއިރު، ޓްރަމްޕް ދަނީ މިއީ މާ ނުރައްކާތެރި ނޫންކަމެއް ކަމަށް ރައްޔިތުންނަށް ދައްކާ، އެޤައުމުގައި ކޯވިޑާއި ދެކޮޅަށް އަޅާ ފިޔަވަޅުތައް މަދުކުރުމަށް މަސައްކަތްކުރަމުންނެވެ.\nޓަރަމްޕް ފައްސިވީކަން މިއަދު ހާމަކޮށްފައިވާއިރު، އޭގެ ކުރިން އޭނާ ވަނީ އޭނާގެ ގާތުގައި އުޅޭ މީހެެއް ކަމުގައިވާ ހިކް ކޯވިޑަށް ފައްސިވީ ކަމާއި، ޓްރަމްގެ ދެކަނބަލުންގެ ސާމްޕަލް ނަގައިފާ ކަން ހާމަކޮށްފައެވެ. ހިކް އަކީ ޓްރަމްޕްގެ ކެމްޕޭން ދަތުރުތަކުގައިވެސް އެއްކޮށް އުޅުނު ފަރާތެކެވެ.\nސްޓެންފޯޑް ޔުނިވާސިޓީގެ ޑޮކްޓަރ ޖޭސޮން ވެންގް މިކަމާއި ބެހޭގޮތުން ބުނެފައިވަނީ އެކި މީހުންގެ ހަށިގަނޑުން ވައިރަހަށް އިޖާބަދެނީ އެކިގޮތަށް ކަމަށެވެ. ނަމަވެސް އާއްމުކޮށް އުމުރުން ދުވަސްވީ ފަރާތްތަކަށް ބަލީގެ ރިސްކް ބޮޑުކަމަށް ޖޭސޮން ބުނެފައިވެއެވެ. ޓަރަމްޕްގެ އުމުރުން 74 އަހަރުވެފައިވާ އިރު، އޭނާއަށް ބަލީގެ ރިސްކް ވަރަށް ބޮޑަށް އެބައޮތެވެ. ރިޕޯޓްތައް ބުނާގޮތުގައި ޓްރަމްޕަކީ އާއްމުކޮށް ކަސްރަތު ކޮށް އުޅޭ ފަރާތެއްވެސް ނޫނެވެ.\nއެމެރިކާގެ ރިޔާސީ އިންތިޚާބަށް ބާކީ 33 ދުވަސް:\nޓްރަމްޕް ކޯވިޑް19 އަށް ފައްސިވެފައިވާއިރު، އޭނާ ކުރިމަތިލާފައިވާ އެޤައުމުގެ ރިޔާސީ އިންތިޚާބަށް 33 ދުވަހަށް ވަނީ ވެފައެވެ. ޓްރަމްޕަކީ ކޯވިޑްގެ މިހާލަތުގައިވެސް އެތައްހާސް ބަޔަކު އެއްކޮށްގެން ކެމްޕޭން ރެލީތައް ބާއްވާ، ކޯވިޑަށް “މަލާމަތް” ކުރަމުންދާ ފަރާތެކެވެ. ކޯވިޑްއަކީ ނުރައްކާތެރި ވައިރަހެއް ނޫންކަމަށް އޭނާ ދައްކަނީވެސް އޭނާގެ ސިޔާސީ މަންފާއަށް ޓަކައެވެ. ޓްރަމްގެ ވާދަވެރިޔާ ޖޮއެ ބިޑެންދަނީ އެޤައުމުގައި ބާއްވާ ޕޯލްތަކުގައިވެސް ޓްރަމްޕްގެ މައްޗައް ކުރި ހޯދަމުންނެވެ. ރިޕޯޓްތައް ބުނާގޮތުގައި ވައިޓްހައުސްއިންވަނީ ޓަރަމްޕް ކުރިޔަށް ރޭވާފައިހުރި ހުރި ކެމްޕެއިން ހަރަކާތްތައް ކެންސަލް ކޮށްފައެވެ. އޭގެ ތެރޭގައި ފްލޮރިޑާއަށް ކުރަންއޮތް ރަސްމީ ދަތުރުވެސް ހިމެނެއެވެ. ވައިޓްހައުސްގެ ތަރުޖަމާން ޖުޑް ޑީރޭ ބުނެފައިވަނީ ރައީސް ޓްރަމްޕް ކޯވިޑަށް ހުށަހެޅުން ހުއްޓުވުމަށް ވަރަށް ގިނަ މަސައްކަތްތަކެއް ކުރި ކަމަށެވެ. ނަމަވެސް ޓްރަމްޕްވަނީ ސިއްޙީ މާހިރުންގެ ބަހާއި ދެކޮޅަށް، މާސްކް އެޅުމަކީވެސް ބޭކާރު ކަމެއްގެ ގޮތުގައި އޭނާގެ ކެމްޕޭން ރެލީތަކުގައި ބުނެފައެވެ. މިކަމާއި ގުޅިގެން މިހާރުވެސް ތާޢީދު ކުޑަވެފައިވާ ޓްރަމްޕަށް އިންތިޚާބު ކާމިޔާބުކުރުމުގެ ފުރުސަތު ކުޑަވާނޭ ކަމަަށް ސިޔާސީ މާހިރުން ދަނީ ބުނަމުންނެވެ.\nޓަރަމްޕްގެ އިތުރުން ދުނިޔޭގެ ބޮޑެތި އެތައް ޤައުމެއްގެ ރައީސުން މިބައްޔަށް ފައްސިވެފައި ވެއެވެ.


(13 ސެޕްޓެމްބަރ 2021އާ ގުޅޭ)\nލޯބީގެ ހަންހާރަވެތި ދާސްތާނެއްގަައި ޝަހުރާއި ޔޫހާ މުޅި ރޭ ހޭދަ ކުރީ ލޯބީގެ މަސްތުން ވެހެމުން ދިޔަ ވާރޭގެ ތެރޭގައެވެ. އެކަކު އަނެކަކުގެ ހިތް ފުރި ބަންޑުން ވަމުން ދިޔައީ ކޮޅުނެތް ކޮޅަށް އޮތް ލޯތްބާއި، އުފަލާއި އަރާމުގެ އިޙްސާސްތަކުންނެވެ. ދެ ހިތުން ހިއްސާ ކުރަމުން ދިޔަ ލައްޒަތުން އެމީހުންނަށް ހިތްހަމަ ޖެހުން ލިބިފައިވީ ނަމަވެސް، ލިވިޔާގެ ހިތަށް ވަނީ ތަދުވެފައެވެ. މުޅި ރޭ ނިދީގެ އެއްވެސް ކަންފުޅެއް ލިވިޔާގެ ދެ ލޮލުން ފެންނާކަށް ނެތެވެ. އޭނާގެ ދެލޯ ވަނީ ނިއްޖަށް ބީރަށްޓެހި ވެފައެވެ. އެ ދެލޮލުން ފެންނަމުން ދިޔައީ ވަރުބަލި ކަމެވެ. އެފަދަ ގޮތަކަށް ލިވިޔާ އެނދުގެ ދެކޮޅަށް ފުރޮޅެމުން ދަނިކޮށް، އައު ދުވަހަކަށް އިރު އަރައިފިއެވެ.\nހެނދުނުގެ ނާސްތާ ހާލިދާ ގެންދިޔައީ ތައްޔާރު ކުރަމުންނެވެ. ފާޚާނާއަށް ވަދެ، ކުޑަ ގޮތެއް ހަދައިލައިގެން ލިވިޔާ ނުކުމެގެން ގޮސް ވަނީ ބަދިގެއާ ވީ ދިމާލަށެވެ.\n"ދަރިފުޅާ! ރޭގަ ނިދިންތަ؟ ދަރިފުޅުގެ މޫނުމަތިން މަންމައަށް ފެންނަނީ ވަރުބަލިކަން.." ލިވިޔާ ފެނުމާ އެކު ހާލިދާ އެންމެ ފުރަތަމަ ވެސް ބުނެލީ އެހެންނެވެ.\n"ނިދި ނައީ.. އެހެންވެ ނުއެއް ނިދުނު.." ލިވިޔާ ލައިގެން ހުރި ހެދުމުގެ އަތް ކުރި އޮޅައިލަމުން، އޭނާ ވެސް ހާލިދާއަށް އެހީވާން ފެށިއެވެ.\n"މަންމާ! މިއަދު ގެންނާނަން އިނގޭ ޒަކްވާން މިގެއަށް.." ރޮށި ދަމަން ފަށަމުން، ލިވިޔާ ބަލައިލީ ހާލިދާގެ މޫނަށެވެ. ހާލިދާއަށް ޒަކްވާނެއް ނޭނގުނެވެ. ހާލިދާ ހައިރާން ވެފައި ހުރެގެން އަހައިލީ އެއީ ކާކު ތޯއެވެ.\n"ޝަހުރުގެ ކޮއްކޮ. އަހަރެން ވަރަށް މަސައްކަތް ކުރިން މުޅި އެ ޢާއިލާއާ ދުރަށް ދާން. އެކަމު، އަހަރެންނަށް ޒަކްވާނާ ވަތްކެތް ނުވެވުނު. އޭނާ ހަމަ ހިލާ އަހަރެން ދޫކޮށް ނުލި.." ލިވިޔާ ގަދަކުން ހީނލިއެވެ.\n"އެހެންތަ؟ ހާދަ ރަނގަޅު ކުއްޖެކޭ އެއީ ދޯ؟" ހާލިދާ ހިނިތުންވެލިއެވެ.\n"އާނ. އެއީ ވަރަށް ރަނގަޅު ކުއްޖެއް! އަހަރެންނަށް ވެސް ރަނގަޅު ކުދިން ފާހަގަ ކުރަން ކުރީން ނޭނގުނީ.." ލިވިޔާ ހުރީ ހީނލައިގެންނެވެ.\n"ސާބަސް ދަރިފުޅާ! އަނެއްކާ ދަރިފުޅު.." ހާލިދާ ކޮށްލީ ސަމާސާ އެކެވެ. ހާލަތުގެ ހިތްދަތިކަން އެނގުނެއް ކަމަކު، ސީރިއަސް ކަމާއެކުގައި، އެ ހިތާމައިގައި ދެން އުޅޭކަށް ހާލިދާ ވެސް އަދި ލިވިޔާ ވެސް ބޭނުމެއް ދެން ނުވެއެވެ. އައު ޙަޔާތެއް އުފާވެރި ކަމާ އެކުގައި ފަށަން ލިވިޔާ ވެސް ހުރީ ނުުގުޑާ ފަދަ އަޒުމެއް ކަނޑައަޅައިގެންނެވެ.\n2 މަސް ފަހެވެ. ފެންވަރާ ރީތިވެލައިގެން ލިވިޔާ ގޮސް ހުއްޓުނީ ކޮޓަރީގެ ލޯގަނޑު ކުރިމަތީގައެވެ. ލިވިޔާގެ މޫނުމަތިން ފެންނަނީ ކުރީގައި ފެންނަ މާޔޫސް ކަމެއް ނޫނެވެ. ކުރިއާ ބަލާފައި ލިވިޔާ މިހާރު މާ ރީއްޗެވެ. މާ ޗާލެވެ. ކުޑަ ބަނޑެއް ލާފައި ހުންނަ އިރު، ލިވިޔާގެ ފުރިހަމަކަން މާ ބޮޑެވެ.\nވޭތުވެގެން ދިޔަ ދެ މަސް ތެރޭގައި ލިވިޔާގެ ޙަޔާތަށް އޭނާ ވަނީ ބޮޑެތި ބަދަލުތަކެއް ގެނެސްފައެވެ. މާޒީއަށް ވިސްނައި ރޮއި ހިތާމަ ކުރުން، އެއީ މިހާރު ލިވިޔާގެ ޙަޔާތުގެ ބާބެއް ނޫނެވެ. މިހާރު ވެސް ލިވިޔާގެ ހިތުގައި ޝަހުރަށް އޮތް ލޯބި އެގޮތުގައި އޮވެއެވެ. ނަމަވެސް ލިވިޔާ ހުރީ އެކަނި ނޫން ކަމާއި، އޭނާއަށް ޙަޔާތެއް އޮތްކަން އަބަދުމެ އޭނާގެ މައިންބަފައިން ވިސްނައިދެއެވެ. ޒަކްވާން ވެސް އެހާ ގިނަ ނަސޭހަތްތައް ދީ ހަދައެވެ. އެކަމުގެ ނަތީޖާ ކިތަންމެ ހާވެސް ބޮޑަށް ލިވިޔާގެ ޙަޔާތުން މިހާރު ދަނީ ފެންނަމުންނެވެ.\nޒަކްވާންގެ ގިނަ ވަގުތުތައް އޭނާ ހޭދަ ކުރަނީ ލިވިޔާއާ އެކުގައެވެ. ބޭރަށް ވެސް މަދުން ނަމަވެސް ލިވިޔާ އެކުގައި ޒަކްވާން ދެއެވެ. ލިވިޔާ އޭނާގެ ކިޔެވުން ފަށައި، އޭނާގެ މުސްތަޤުބަލާ މެދުގައި ވިސްނައިގެން ކުރިއަށް ދަމުން ދިޔައެވެ. ލިވިޔާ ކޮލަޖަށް ލަައި، ބަލައި ދަނީ ވެސް ގިނަ ފަހަރު ޒަކްވާނެވެ. ޒަކްވާންގެ ހިތުގައި ލިވިޔާއަށް މާތް,މަތިވެރި، ޤަދަރުވެރި ލޯތްބެއް އޮތް ނަމަވެސް، ޒަކްވާނަށް އަދިވެސް ނޭނގޭ ކަމަކީ ލިވިޔާގެ ހިތުގައި ޒަކްވާނަށް އޮތް އިޙްސާސެވެ. ލޯބި ނެތި ވެސް ހިނގައިދާނެކަން ޒަކްވާން ޤަބޫލު ކުރެއެވެ. ނަމަވެސް ކުރިއާ ބަލާފައި ދެކޭ ގޮތަށް ބަދަލު ތަކެއް އަންނާނެ ކަމަށް ޒަކްވާން ހުރީ ހިތުގެ އަޑިން ޔަޤީން ކޮށްގެންނެވެ. ކޮންމެ ގޮތެއް ވިޔަސް، ލިވިޔާ އަލުން އަނބުރާ ޝަހުރަށް ލިބޭ ގޮތް ވުމަކީ ޒަކްވާން ބޭނުންވާ ގޮތެއް ނޫނެވެ. އެފަދަ މީހަކަށް ލިވިޔާ ފަދަ އަންހެނެއް ހައްޤު ނޫންކަމަށް ޒަކްވާން ދެކޭތީއެވެ.\nވޭތުވެގެން ދިޔަ2މަސް ތެރޭގައި ޝަހުރާއި ޔޫހާ ދަރިއަކަށްޓަކައި ވަރަށް މަސައްކަތް ކޮށްފިއެވެ. ކޮންމެ ފަހަރަކު ވެސް އަދި ވަނީ ނާކާމިޔާބެވެ. ހިތްވަރު ދޫނުކޮށް، ކުރިއަށް ވުރެ ފޯރީގައި އެދެމަފިރިން މަސައްކަތް ކުރަމުން ދިޔައީ ނަތީޖާއެއް ލިބޭތޯއެވެ. އެދެމަފިރިން ފެންނަ ކޮންމެ ފަހަރަކު، ދެފަރާތުގެ ޢާއިލާގެ އަބަދުމެ ސުވާލަކަށް ވެފައި އޮތް ނަނީ ދަރިއަކު ހޯދާނީ ކޮން އިރަކުން ތޯއެވެ. ދަރިއަކު ހޯދާށޭ ކިޔައިގެން އެތައް ފަހަރަކު ވާހަކަދައްކައެވެ. އެފަދަ އަމަލުތަކުން ޝަހުރާއި ޔޫހާއަށް ވެސް ލިބެމުން ދިޔައީ އުނދަގޫ އިޙްސާސެކެވެ. ނަމަވެސް އުއްމީދު ގެއްލުވާ ނުލައި އެމީހުން ދުޢާ ކުރަމުން ގެންދިޔައީ ދަރިއަކަށެވެ.\nމުޅިން އައު ދުވަހެއްގެ ހެނދުނު ވަގުތެވެ. ޒަކްވާން ވަރަށް އަވަސްކޮށް ރެޑީވެލައިގެން ގޮސް ސައިކަލަށް އަރައި ގަޑިއަށް ބަލައިލިއެވެ.\n"ޝިޓް.. ގަޑި ވެސް ޖެހިއްޖެ!" ސައިކަލު ސްޓާރޓު ކޮށްލުމަށްފަހު، ޒަކްވާން އޭނާގެ ހިތާހިތާ ބުނެލިއެވެ. ވަރަށް ބާރަށް ސައިކަލުގެ ހުންގާނަށް ފެލައިލީ 8 ޖަހައި ބޮޑުވެފައި ވުމުން އިތުރަށް ލަސް ކުރަން ބޭނުން ނުވާތީއެވެ.\n"ޔޫހާ.. ޔޫހާ.." ޝަހުރުގެ ކަނާ އަތުން ޔޫހާގެ ކޮލުގައި ކޮއްޓަމުން ގޮވަމުން ދިޔައެވެ.\n"ކީކޭ؟" ނިދި މޫޑެއްގައި އޮވެ، ޔޫހާ އޭނާގެ މޫނު މަތީގައި ބާލިސް އެޅިއެވެ.\n"ދެން ހޭލަ ބަލަ! ރޭގަ ވަރަށް ބޮލަށް ތަދުވާތީ އުޅުނީމެއްނު؟ ހޮޑު ވެސް ލީމެއްނު؟ އެހެންވެ އަހަރެން މިއައީ ޓެސްޓު ކިޓެއް ގަނެގެން. ދޭ ބަލަ ޓެސްޓު ކޮށްލައިގެން އަންނަން.." ޝަހުރު ހުއްޓާ ނުލައި ޔޫހާގެ ކޮލުގައި ކޮއްޓަމުން ވާހަކަދައްކަމުން ދެއެވެ.\n"އަހަރެން ކިތައް ދުވަސް މިވަނީ މިހެން ބޮލަށް ތަދުވާތާ. ހޮޑު ލެވޭތާ. ކޮންމެ ފަހަރަކު ވެސް ނެގެޓިވް. އައިމް ޓައާރޑް ނައު.." ޔޫހާ ކަންނެތް ފާޑަކަށް ތެދުވިއެވެ.\n"މިފަހަރު ވާނީ ޕޮޒިޓިވް.. އިންޝާﷲ" ޝަހުރު ހިފައިލީ ޔޫހާގެ ކަނާއަތުގައެެވެ. އަދި ޔޫހާގެ ނިތަށް ބޮސް ދިނެވެ. ޔޫހާ އެނދުން ތެދުވެގެން ފާޚާނާއަށް ވަނީ ޝަހުރުގެ އަތުގައި އޮތް ޓެސްޓު ކިޓު ހިފައިގެންނެވެ.\nއޮފީހުގައި އިން ޒަކްވާންގެ ސިކުނޑީގައި ވަނީ ލިވިޔާގެ ހަނދާންތަކެވެ. ލިވިޔާގެ ތަސްވީރެވެ. ކުރެވޭ މަސައްކަތްތަކަށް ވުރެށް، ޒަކްވާންގެ ސިކުނޑިން ލިވިޔާގެ މަންޒަރުތަކުން ކުރެހޭ ފޮޓޯތައް މާގިނަ ވެއެވެ. ގިނަ ވަގުތު ތަކެއް ލިވިޔާއާ އެކުގައި އުޅެވޭތީ ޒަކްވާނަށް ލިބިފައި ވަނީ އަމަށަކު އުފަލެއް ނޫނެވެ.\n"ޕޮއް!" ޒަކްވާން ސިހިފައި ބަލައިލީ އޭނާގެ ފަހަތަށެވެ. ފަހަތުގައި ހުރީ އޮފީހުގައި މަސައްކަތް ކުރާ އަންހެން ކުއްޖެެކެވެ. އެއީ ވަރަށް ފަހުން އޮފީހަށް ވަތް މުވައްޒަފެކެވެ. އިސްކޮޅުން ކުރު، ހަމުގެ ކުލަ ކަޅު ކުއްޖެކެވެ. ބުޅި އިސްތަށިގަނޑެއް އޮތް އިރު، އެއީ ހަމަ "ބްލެކް ބިޔުޓީ"އެކޭ ބުނެވިދާނެއެވެ.\n"ކިހިނެއްވީ ޖޭސްމީން؟" ޒަކްވާން ހީނލަމުން އަހައިލިއެވެ.\n"ނޭނގެ ތިއަށް ވެސް ދޭނެ ޖަވާބެއް. ބުނަން ނުކެރުނީމަ މިހެން އައީ ވެސް.. ލިޔެގެން.." ޖޭސްމީންގެ މޫނުމަތިން ފެންނަނީ ލަދުރަކި ކަމެވެ. އޭނާ ނެގީ އޭނާގެ އަތުގައި އޮތް ކަރުދާސް ނޯޓު ކޮޅެވެ. އެ ކަރުދާސް ކޮޅު ޒަކްވާންގެ އަތަށް ދިއްކޮށްލުމާ އެކުގައި އެއަންހެން ކުއްޖާ ދުއްވައިގަތެވެ. ޒަކްވާން ހައިރާންކަންމަތީ އިނދެ ފުރަތަމަ ވެސް ބަލައިލީ އެ ނޯޓު ކޮޅަށެވެ.\nފާޚާނާއިން ނުކުތް ޔޫހާގެ މޫނުމަތިން ފެންނަނީ ހިތާމައެވެ. ޔުހާގެ މޫނު ފެނުމާ އެކުގައި ޓެސްޓުގެ ނަތީޖާ ޝަހުރަށް އެނގުނު ފަދައެވެ. ނަމަވެސް ޔޫހާއަށް އެހެން ނުހުރެވުނެވެ. އެ މޫނުމަތިން ދައްކައިގެން ހުރި ހިތާމަތައް ވަގުތުން ފިލައިގެން ގޮސްފިއެވެ. ޔޫހާއަށް އަޑުގެ ނެތްކޮޅަށް ފެށުނީ ހޭންށެވެ.\n"ހެލޯ ޑެޑީ." ހުރިހާ ދަތެއް ދައްކައިގެން، ޔޫހާއަށް ބުނެ ވުނީ އެވަރަށެވެ. ޝަހުރަށް އޭނާގެ ފައި ވެސް ރަނގަޅަށް ބިންމަތީގައި ޖައްސައިގެން ނުހުރެވުނެވެ. ތެޅެމުން ފޮޅެމުން، ފުންމަމުން ގޮސް ޔޫހާ އުރައިލީ "އަލްޙަމްދުﷲ"އޭ ބުނަމުންނެވެ. (ނުނިމޭ)


Manchester City ge verin 10 vana club eh ganefi | Mihaaru\nސިޓީގެ ވެރިޔާ ޝެއިހް މަންސޫރު (ކ) އާއި ސީއެފްޖީގެ ސީއީއޯ ހަލްދޫން މުބާރަކް.-- ފޮޓޯ: އޭއެފްޕީ\nމެންޗެސްޓާ ސިޓީގެ ވެރިން 10 ވަނަ ކްލަބެއް ގަނެފި\n05 ސެޕްޓެމްބަރ 2020 - 11:305comments\nމެންޗެސްޓާ (ސެޕްޓެމްބަރު 5) - މެންޗެސްޓާ ސިޓީ ހިންގަމުން އަންނަ ޔޫއޭއީގެ ސިޓީ ފުޓްބޯލް ގްރޫޕް (ސީއެފްޖީ) އިން ފްރާންސް ދެ ވަނަ ޑިވިޝަނުގައި ކުޅެމުން އަންނަ ޓްރޮއީސް އޭސީ ގެނެފި އެވެ.\nޓްރޮއީސް އަކީ ސީއެފްޖީގެ ހިއްސާ ހިމެނޭ ގޮތަށް ގަތް 10 ވަނަ ކްލަބް އެވެ. މީގެ ތެރެއިން ހަތަރު ކްލަބަކީ ނިސްބަތްވަނީ ޔޫރަޕަށެވެ. އެއީ އިންގްލެންޑްގައި ސިޓީ އާއި ސްޕެއިނުގައި ޖިރޯނާ އަދި މިދިޔަ މެއި މަހު ބެލްޖިއަމުން ގަތް ލޮމެލް އެސްކޭ އެވެ.\nސީއެފްޖީން ހިންގާ އެހެން ކްލަބްތަކުގެ ތެރޭގައި އިންޑިއާގެ މުމްބާއީ ސިޓީ އާއި އެމެރިކާގެ މޭޖާ ލީގުގެ ނިއު ޔޯކް ސިޓީ އެފްސީ އާއި އޮސްޓްރޭލިއަން އޭ ލީގުގެ މެލްބަން ސިޓީ އާއި ޖަޕާނުގެ ޔޮކަހާމާ އެފް. މެރިނޯސް އާއި އުރުގުއޭގެ ކްލަބް އެތުލެޓިކޯ ޓޯކުއޭ އަދި ޗައިނާގެ ސީޗުއާން ޖިއުނިއު އެފްސީ އެވެ.\nސީއެފްޖީގެ ޗީފް އެގްޒެކްޓިވް ފެރަން ސޮރިއާނޯ ވިދާޅުވީ ފްރާންސް ކްލަބެއް ހޯދުމުގެ ޝައުގުވެރިކަން މީގެ ކުރިން ވެސް އޮތް ކަމަށާއި ސީއެފްޖީން ބޭނުންވާ ޕްރޮޖެކްޓާ ގުޅޭ ކްލަބަކާ ދިމާވީ ޓްރޮއީސްއާ މަޝްވަރާކުރެވުނު ހިސާބުން ކަމަށެވެ.\n"މިއީ އަހަރެމެންނަށް ފްރާންސްގައި ކްލަބް ފުޓްބޯޅަ އިތުރު ހަރުފަތަކަށް ގެންދަން ފެށޭ މަސައްކަތަކަށް ހަދަން ބޭނުން. މިއީ ފުޓްބޯޅަ އަށް ސަޕޯޓްކުރާ ގިނަ ބަޔަކު އުޅޭ ގައުމެއް. މިތަނުގައި ފުޓްބޯޅައިގެ މާކެޓް ބޮޑު އަދި ހުނަރުވެސް އެހާ ގިނަ،" ސޮރިއާނޯ ވިދާޅުވި އެވެ.\nޓްރޮއީސް އިން ވަނީ 2001 ވަނަ އަހަރުގެ އިންޓަޓޯޓޯ ކަޕާއި 2015 ވަނަ އަހަރުގެ ފްރެންޗް ދެ ވަނަ ޑިވިޝަނުގެ ތަށި ހޯދައިފަ އެވެ. މިދިޔަ ސީޒަނުގައި އެ ޓީމު ނިންމާލީ ދެ ވަނަ ޑިވިޝަނުގެ ހަތަރު ވަނައިގަ އެވެ. ކޮވިޑް-19ގެ ސަބަބުން ލީގު ފުރިހަމަނުކޮށް ވަކި ހިސާބަކުން ކެންސަލްކޮށްލަން ނިންމީ އެވެ.\nސިޓީ ފުޓްބޯލް ގްރޫޕުން ގަންނަ ކްލަބްތައް އޮންނަނީ އެއް ޕްލެޓްފޯމެއްގެ ތެރެއިން ގުޅާލެވިފަ އެވެ. އަދި އެކެޑެމީ ލެވެލްގެ ޕްރޮގްރާމުން ފެށިގެން ހުރިހާ ކަންތައްތަކެއް އެއް މޮޑިއުލުގެ ތެރެއިން ކުރިއަށްދާއިރު، އެކި ޓީމުތަކުގެ މެދުގައި ކުޅުންތެރިން ބަދަލުކުރުމުގެ ކަންތައްތައް ވެސް ކުރިއަށްދެ އެވެ. އެގޮތުން ފްރޭންކް ލަމްޕާޑާއި ޑޭވިޑް ވިޔާ އަކީ ސިޓީ ފުޓްބޯލް ގްރޫޕު މެދުވެރިކޮށް އެއް ކްލަބަށް ވުރެން ގިނަ ކްލަބަށް ކުޅުނު މަޝްހޫރު ކުޅުންތެރިންނެވެ.


Raees Yaamin aa gulhey gothun fathuranee dhogu habareh: Ghassan\nރައީސް އަބްދުﷲ ޔާމީން، ދައިތާފުޅު މޫމިނާ އަބްދުލް ގައްޔޫމްއާ ސަލާމް ކުރައްވަނީ: އެކަމަނާ މިއަދު ވަނީ އަވަހާރަވެފައި\nކުރީގެ ރައީސް އަބްދުﷲ ޔާމީން އަބްދުލް ގައްޔޫމްގެ ދައިތާފުޅު މޫމިނާ އަބްދުލް ގައްޔޫމްގެ ޖަނާޒާގައި ބައިވެރިވެ ވަޑައިގެންނެވުމަށް ކަރެކްޝަނަލް ސާވިސްއިން ހުރިހާ އިންތިޒާމެއް ހަމަޖައްސައި ދިނުމުން ވެސް އެކަމަނާގެ މޫނުފުޅު ދެކެވަޑައިގަތުމަށް ރައީސް ޔާމީން ވަޑައި ނުގެންނެވި ކަމަށް ބުނެ ފަތުރަމުންދަނީ ދޮގު ހަބަރެއް ކަމަށް މޫމިނާއަށް ބޮޑުދައިތަ ވިދާޅުވާ ގުރައިދޫ ދާއިރާގެ މެންބަރު ޣައްސާން މައުމޫން ވިދާޅުވެއްޖެ އެވެ.\nނޫހަކުން މިއަދު އާންމު ކުރި ހަބަރެއްގައި ވަނީ މޫމިނާ އަބްދުލް ގައްޔޫމްގެ ޖަނާޒާގައި ބައިވެރިވެ ވަޑައިގަތުމަށް ކަރެކްޝަނަލް ސާވިސްއިން ހުރިހާ އިންތިޒާމެއް ހަމަޖައްސައިދިނުމުން ވެސް ރައީސް ޔާމީން ވަޑައިގެންފައިނުވާ ކަމަށެވެ.\nއެކަމާ ގުޅިގެން ވަރަށް ބޮޑަށް ކަންބޮޑުވުން ފާޅުކުރައްވާ ރައީސް މައުމޫންގެ ހަގު ދަރިކަލުން އަދި ރައީސް ޔާމީނާ އެންމެ ގާތުން މަސައްކަތް ކުރައްވާ ޣައްސާން މައުމޫން ވިދާޅުވީ ފަތުރަމުންދަނީ ދޮގު ހަބަރެއް ކަމަށެވެ. އަދި އެއީ ޒިންމާދާރުކަމެއް ނެތި ފަތުރަމުންދާ ހަބަރެއް ކަމަށާ އެ ކަން ގަބޫލު ނުކުރައްވާ ކަމަށެވެ.\nއެފަދަ ހަބަރެއް ފަތުރާފައިވާތީ ޕީޕީއެމާއި ޕީއެންސީގެ އިސް ބޭފުޅުން ވެސް ވަނީ ވަރަށް ބޮޑަށް އެކަން ކުށްވެރި ކުރައްވާފަ އެވެ.\nކަރެކްޝަންގެ އުސޫލުތައް ހަމަޖެހިފައިވާ ގޮތުން ޖަލުގައި ހުންނަ މީހެއްގެ އާއިލީ މީހަކު މަރުވެއްޖެނަމަ އެ މީހާގެ މޫނު ދުށުމަށާއި، ޖަނާޒާގައި ބައިވެރިވުމަށް އެދޭނަމަ އެކަމަށް އެދެން ހާއްސަ ފޯމެއް އޮވެއެވެ. އަދި އެ ފޯމް ފުރާ ފުރިހަމަ ކުރަންޖެހޭނީ އެ ގައިދީއެއްގެ ފަރާތުންނެވެ. އެ ހާލަތުގައި ކަރެކްޝަނުން ދޭ ހުއްދައެއްގެ ދަށުން މާލެ އައުމާއި، ދިއުމުގެ ހަރަދު ކުރަން ޖެހޭނީ އެ ގައިދީއެއްގެ އާއިލާއިންނެވެ.\nދިވެހި ބަަހާއި ތާރީހަށް ހިދުމަތް ކުރާ ގައުމީ މަރުކަޒުގެ އެސިސްޓެންޓް ޑިރެކްޓަރު ކަމުގެ މަގާމާއި ގަލޮޅު އަވަށުވެރިޔާގެ އެހީތެރިޔާގެ މަގާމު ވެސް ފުރުއްވި މޫމިނާގެ ޖަނާޒާ އޮތީ މިއަދުގެ އަސްރު ނަމާދަށް ފަހުއެވެ.\nރައީސް އަބްދުﷲ ޔާމީން މައުމޫން ހަމީދު ޣައްސާން މައުމޫން\n"ތަޅުމުގައި އިހުތިޖާޖު ނުކުރީ ޒިންމާ އަދާކުރަން ކެރޭތީ"\n"ޔާމީން މިނިވަންކޮށް ވެރިކަމަށް ގެންނާނަން"


T-Jetty ge bodu hulhu: Faruvaa kudakurumu ge natheejaa eh! | Mihaaru\nމާލޭ ޓީޖެޓީ ސަރަހައްދުގައި ލޯންޗަކަށް ތެޔޮ އަޅަން އުޅުމުގެ ތެރޭގައި ހިނގި ނުރައްކާތެރި އަލިފާނުގެ ހާދިސާ ކޮންޓްރޯލް ކުރަން ސިފައިން ހަރަކާތްތެރި ވަނީ.---ފޮޓޯ: ނިޝާން އަލީ/މިހާރު\n01 އޮކްޓޯބަރ 2019 - 15:26 15 comments\nޓީ ޖެޓީ ފަޅު ތެރޭގައި އޮތް "ހާލި" ނަމަކަށް ކިޔާ ދޯންޏަކަށް އަބްދުއްރަހީމް ހަސަން އެރީ ދޯނީގެ ފަޅުވެރިއަކާ އެއްޗެއް ހަވާލުކުރާށެވެ. ދޯނިން ނުފޭބި އުޅެނިކޮށް އޭނާ އަށް އިވުނީ ވެމްކޯ އޮފީހާ ދިމާލުން އެއްޗެއް ގޮވި އަޑެވެ. ޓީ ޖެޓީގެ މެދަކާ ހިސާބުގައި އޮތް ދޯނިން އޭނާ ކުއްލިއަކަށް ފައިބައި ބަލައިލި އިރު، ތެޔޮ ބައުޒަރެއްގައި އޮތީ ރޯވެފަ އެވެ.\nމިއީ ދެ ހަފުތާއެއްހާ ދުވަހުގެ ތެރޭގައި މާލޭގައި ހިނގި އަލިފާނުގެ ދެ ވަނަ ބޮޑު ހާދިސާ އެވެ. އަަލިފާން ނިންވާލެވުނު އިރު ތިން ތެޔޮ ބައުޒަރާއި ލޯންޗެއް ވަނީ އަނދައިފަ އެވެ.\nމަގުމައްޗަށް އެޅިފައި ހުރި ތެޔޮތައް ފޮރުވަން ސިފައިންނާއި ފުލުހުންނާއި އާންމުން ވެލި އަޅަނީ .---ފޮޓޯ: ނިޝާން އަލީ/މިހާރު\nއަބްދުއްރަހީމް، 39، ދެން ދުއްވައިގަތީ އެ ހިސާބަށް ގޮސް، އެހީތެކަމުގެ އަތެއް ދިއްކޮށްލާށެވެ. އޭނާއަށް ދެވުނު އިރު ފަޔާ އެންޑް ރެސްކިއުގެ އެއް ލޮރީ އެތަނަށް އަައިސް، އަލިފާން ނިންވުމުގެ މަަސައްކަތަށް ތައްޔާރުވާން ފަށަނީ އެވެ.\n"ފުރަތަމަ އެތަނަށް އެޓެންޑްވީ ސިފައިން. ހޮޅި އާއި އެއްޗެހި ގުޅާ އަލިފާން ނިންވުމުގެ މަސައްކަތް ފެށި. ދެން އާންމުންނާއި ފުލުހުންނާއި އިތުރު ސިފައިން، އެ ހިސާބުން ބައެއް އުޅަނދުތަައް ދުރަށް ގެންދަން ފަށައިފި،" އަލިފާން ނިންވުމުގެ މަސައްކަތުގައި، ފުރަތަމަ ކޮޅު އަމަލީ ގޮތުން އުޅުނު އަބްދުއްރަހީމް ބުންޏެވެ.\nއޭނާ ވަނ އަނިޔާވި ބަައެއް މީހުން ހޮސްޕިޓަލަށް ގެންދަން ވެސް އެހީތެރިވެފަ އެވެ.\nމަންޒަރު ދުށް ބައެއް އެހެން މީހުން ބުނީ، އަލިފާން ބޮޑު ކާރިސާއަކަށް ބަދަލުނުވީ، އެމްއެންޑީއެފްގެ ފަޔާ ސްޓޭޝަން ކައިރީގައި ހުރުމާއި އަވަސް ފިޔަވަޅުތަކެއް ސިފައިން އެޅުމުން ކަމަށެވެ. އަލިފާން ރޯވުމާ އެކު ލޮރީތައް ނެރެގެން، ސިފައިން އެތަނަށް ޖަމާވި އެވެ.\n"އަޅުގަނޑު ދުށިން ފަޔަ ސްޓޭޝަންގައި ތިބި ސިފައިން ސްޓޭޝަނުން ނުކުމެގެން ދުވެފައި ގޮސް އަލިފާން ނިއްވުމުގައި ބައިވެރިވި ތަން،" ފެން ޖަހާ ހޮޅިއެއް ހިފަހައްޓައިގެން ހުރި އަހުމަދު ހަލީލް 29، "މިހާރު" އަށް ކިޔައިދިނެވެ.\nރޯވީ ޖެޓީ މައްޗަށް އެއްލި ސިނގިރޭޓް ބުރިއަކުން\nއއ. އަތޮޅުގެ ބައެއް ރަށްތަކަށް ދަތުރުކުރާ "ނެވި 3" ލޯންޗަށް ތެޔޮ އަޅަނިކޮށް އަލިފާން ރޯވީ، އެއް ބަޔަކު ބުނާ ގޮތުގައި ޖެޓީ މައްޗަށް މީހަކު އެއްލި ސިނގިރޭޓް ބުރިއެއްގެ ސަބަބުންނެވެ. ފުރަތަމަ ރޯވީ ތެޔޮ އަޅަން އޮތް ބައުޒަރުގަ އެވެ. އެކަމަކު މި ހާދިސާގައި އިތުރު ތިން ބައުޒަރު ވަނީ ބޭނުންނުކުރެވޭ ވަރަށް އަނދައިފަ އެވެ. ލޯންޗު އެނދިލެއް ބޮޑުކަމުން ދިޔައީ އަޑިއަށެވެ.\nމި ހާދިސާ ހިނގި ގޮތާ ބެހޭ ގޮތުން އެކި މީހުން ވާހަކަ ދައްކަނީ އެކި ގޮތަށެވެ. ބައެއް މީހުން ބުނި ގޮތުގައި އަލިފާން ފުރަތަމަ ރޯވީ ފަޅުތެރޭގައި އޮތް ލޯންޗުގަ އެވެ. އަނެއް ބަޔަކު ބުނާ ގޮތުގައި ފުރަތަމަ ރޯވީ ލޯންޗަށް ތެޔޮ އަޅަމުން ދިޔަ ތެޔޮ ބައުޒަރުގަ އެވެ.\nޓީޖެޓީ ސަރަހައްދުގައި އޮތް ތެޔޮ ބައުޒަރެއް ބޮޑުތަކުރުފާނު މަގަށް ގެންދަން އާންމުން އެހީތެރިވަނީ.---ފޮޓޯ: ނިޝާން އަލީ/މިހާރު\nއަލިފާނުގެ ހާދިސާ ހިނގި ގޮތާ ގުޅޭ ގޮތުން ފުލުހުން އަދި އެއްވެސް ވާހަކައެއް ނުދައްކަ އެވެ.\n"ސިނގިރޭޓް ބުރި އެއްލި އިރު ތެޔޮ ބައުޒަރުން ލޯންޗަށް ތެޔޮ އަޅަމުން ދިޔަ ވަގުތެއް އެއީ،" މައުލޫމާތު ހުރި އެކަކު، ނަން ނުޖަހާ ގޮތަށް، ބުންޏެވެ.\n"ލޯންޗަށް ތެޔޮ އަޅަމުން ދިޔަ ވަގުތު ޖެޓީ މައްޗަށް ވެސް ތެޔޮ އެޅިފައި ހުރީ. ސިނގިރޭޓު ބުއި މީހާ ތެޔޮ އެޅިފައި ހުރި ތަނަށް ސިނގިރޭޓު ބުރި އެއްލައިލީމަ ހުޅުގަނޑު ހިފީ."\nއޭނާގެ ވާހަކައަށް ބާރު ލިބެނީ އަލިފާން ރޯވި އިރު، ޖެޓީ މަތީގައި ވެސް ވަރަށް ބޮޑަށް ހުޅު ހިފާފައި ހުރި ތަން ފެނުމުންްނެވެ. އަދި ދޭތެރެދޭތެރެއިން، ޖެޓީ މަތީގައި އަލިފާން ރޯވެގެން ސިފައިން އެ ކޮންޓްރޯލްކޮށް ނިއްވާލަން ވެސް އުޅެން ޖެހުނެވެ.\n"ހަގީގަތުގައި ޕެޓްރޯލް ނޫނީ ޑީސަލަކީ ކިހާ ނުރައްކާތެރި އެއްޗެއް ކަން ގިނަ ބަޔަކަށް ނޭނގެނީ. އަސްލު މިހާ ބޮޑު ކަމެއް މި ހިނގީ ފަރުވާ ކުޑަކަމުން. ދޭންވާ ސަމާލުކަން ނުދީގެން،" އޭނާ ބުންޏެވެ.\nއިއްޔެގެ އަލިފާން ނިއްވުމަށް ސިފައިން ހަރަކާތްތެރިވަނީ. ---ފޮޓޯ: ނިޝާން އަލީ/މިހާރު\nއަލިފާންގަނޑު ކޮންޓްރޯލް ކުރެވުނީ ފުލުހުންނާއި ސިފައިންނާއި އާންމުންގެ އެތައް ބައެއްގެ ބުރަ މަސައްކަތުންނެވެ. އެ ހާދިސާ ހިނގި އިރު، ގިނަ އަދަދެއްގެ ތެޔޮ ބައުޒަރުތައް އަތުރާލާފައި ހުއްޓެވެ. އެކަމަކު އޭގެ ތެރެއިން ގިނަ ބައުޒަރުތަކާއި ސައިކަލާއި ކާރާއި ޕިކަޕް ފަދަ އެއްޗެހި ވެސް އެ ހިސާބުން ދުރަށް ޖެއްސި އެވެ.\nއަލިފާން ރޯވުމާ އެކު، އެ ސަރަހައްދާ ކައިރީގައި ފަޅުތެރޭގައި ހުރި ލޯންޗުތަކާއި ދޯނިތައް ފަޅުން ބޭރަށް ނެރުނުލެއް ވެސް އަވަހެވެ.\nއިންޑަސްޓްރިއަލް ޒޯންގައި އޮންނަ ޓީ ޖެޓީ ސަރަހައްދަކީ ތެޔޮ ބައުޒަރުތަކުގެ މައިދާނެކެވެ. ލޯންޗު ފަހަރާއި ދޯނި ފަހަރަށް ތެޔޮ އަޅަނީ އެ ސަރަހައްދުގަ އެވެ. ތެޔޮ ގުރާބުތައް ބަނދަރުކޮށް، ބައުޒަރުތަކަށް ތެޔޮ އަޅަނީ ވެސް އެތަނުގަ އެވެ. ނަމަވެސް އެއީ އެފަދަ ކަމަކަށް ސަލާމަތީ ބޭނުންވާ ރައްކާތެރިކަމުގެ އެއްވެސް ފިޔަވަޅެއް އަޅާފައެއް ނުވެ އެވެ.\nއިތުރު ލިޔުންތައް އަލިފާނުގެ ހާދިސާ އެކްސިޑެންޓް ޕޮލިސް އެމްއެންޑީއެފް ފަޔާ އެންޑް ރެސްކިއު


Minelhumaai Minekirumaai behey gavaidhu aanmukoffi - vNews.mv\n"މިން އެޅުމާއި މިނެކިރުމާއި ބެހޭ ޤަވާއިދު" އާއްމުކޮށްފި\nއާމިނަތު އަމީނާ (އަނާ) 27 February 2016, 11:32\nމުދާ ގަންނަ ފަރާތްތަކާއި، ޚިދުމަތް ލިބިގަންނަ ފަރާތްތައް ހިމާޔަތްކުރުމުގެ ޤާނޫނުގެ ދަށުން، "މިން އެޅުމާއި މިނެކިރުމާއި ބެހޭ ޤަވާއިދު" އާންމުކޮށްފި އެވެ.\nސަރުކާރުގެ ގެޒެޓްގައި އާއްމުކޮށްފައިވާ މި ޤަވާއިދު ބުނެފައިވަނީ، މި ޤަވާއިދުގެ ދަށުން މިންއެޅުމާއި މިން ހަމަކުރުމުގައި ބަލާނެ ގިންތިތަކަކީ، ދިގުމިނާއި، ބަރުމިން އަދި ކޮޑިމިން ކަމަށެވެ. އެގޮތުން މިން ހަމަކޮށް ބަރުދަން ބަލަން ގެންގުޅޭ ކައްޓާ، އަދި ދިގުމިން ބަލަން ގެންގުޅޭ ފަތިގަނޑު، ނުވަތަ ކޮޑިމިން ހަމަތޯ ބަލަންގެންގުޅޭ ކޮންޓެއިނާ ފަދަ ބޭނުންކުރަންވާނީ، އެ ޤަވައިދުދަށުން މިން ހަމަކޮށްގެން ކަމަށެވެ.\n"މިން އެޅުމާއި މިނެކިރުމާއި ބެހޭ ޤަވާއިދު" ގައި ބުނެފައިވަނީ، ރާއްޖޭގެ ވިޔަފާރީގެ ހުރިހާ ޚިދުމަތްތަކާއި، ގަނެ ވިއްކާ ހުރިހާ މުދަލުގެ މުޢާމަލާތްތަކުގެ މައްޗަށް މި ޤަވައިދު ހިނގާނެ ކަމަށެވެ. އަދި މިނެކިރުމުގެ އެއްވެސް މުޢާމަލާތެއްގައި މިނިސްޓްރީ އޮފް އިކޮނޮމިކް ޑިވޮލޮޕްމަންޓަށް، ނުވަތަ އެ މިނިސްޓްރީއިން ކަނޑައަޅާ ތަނަކަށް ގެންގޮސް މިން ހަމަކަމަށް ބަޔާންކުރާ ފާހަގަ ނުވަތަ ސެޓިފިކެޓެއް ލިބިގެންނޫނީ އެއްވެސް ބާވަތެއްގެ މިނެކިރާ އެއްޗެއް ބޭނުންކުރުމަކީ މަނާކަމެއް ކަމަށެވެ.\nއިކޮނޮމިކް މިނިސްޓްރީން ބުނީ، މިން އެޅުމާއި މިނެކިރުމަށް ބޭނުންކުރާ ސާމާނު ހަމަތޯ ބެލުމުގެ ޚިދުމަތް ދޭނީ، އެމިނިސްޓްރީން ނުވަތަ މިނިސްޓްރީން ކަނޑައަޅާ ފަރާތަކުން ކަމަށާއި، އަދި އެ ޚިދުމަތްތައް ލިބެންހުންނަ ތަންތަނުގެ މަޢުލޫމާތު މިނިސްޓްރީގެ ވެބްސައިޓުން ލިބެން ހުންނާނެ ކަމަށެވެ.\n"މިން އެޅުމާއި މިނެކިރުމާއި ބެހޭ ޤަވައިދު" ގެ ދަށުން، ވިޔަފާރިކުރާ ތަންތަނުގައި ބޭނުންކުރާ، މިނެކިރާ އެއްޗެހި ހުރީ ޤަވާއިދާއި އެއްގޮތަށްތޯ ބަލައި ފާސްކުރުމުގެ ބާރު އިކޮނޮމިކް މިނިސްޓްރީއަށް ލިބިގެންވެއެވެ. އަދި އެގޮތުން ބަލާއިރު ފާހަގަކުރެވޭ މައްސަލަތައް، ޤަރީނާގެ ގޮތުގައި ރައްކާކުރުމަށްޓަކައި، ފޮޓޯ ނެގުމާއި ވީޑިއޯ ނެގުމުގެ ބާރުވެސް، ބަލައި ފާސްކުރާ ފަރާތްތަކަށް ލިބިދެ އެވެ.


SunOnline: Yaman gai Hanguraama kuraa Arabi Coalition baibai vanee\ndate_range ހޯމަ 10 އޮގަސްޓް 2020\nދަތުރުކުރަމުންދިޔަ ދޯންޏެއްގައި ރޯވެ އަޑިއަށްގޮސް އެކަކު ގެއްލިއްޖެ\nޔަމަންގެ ހޫޘީން ބަލިކުރަން ހަނގުރާމަކުރާ އަރަބި ކޯލިޝަން ރޫޅެނީ\nމުހައްމަދު ޖަވާދު ޔޫސުފު 13 Aug 2019, 17:38\nސައޫދީ ރަސްގެފާނާއި ޔޫއޭއީގެ ނައިބު ރައީސް އަދި އަބޫދަބީގެ ވަލީއުލްއަހްދު މުހައްމަދު ބިން ސަލްމާން ބައްދަލުކުރައްވަނީ\nއަބޫދަބީ (އޮގަސްޓް 13) : ޔޫއޭއީގެ މަދަދުލިބިގެން ޔަމަންގައި ވަކިވެގަތުމަށް މަސައްކަތްކުރާ ޖަމާއަތެއް ކަމަށްވާ "އިންތިގާލީ މަޖިލިސް" ގެ ހަނގުރާމަވެރިން ރައީސް އަބްދު ރައްބު މަންސޫރު ހާދީގެ ސަރުކާރުން ވަގުތީ ވެރިރަށުގެ ގޮތުގައި ކަނޑައަޅާފައިވާ އަދަން ސިޓީއަށް ވެރިވެގަނެ އެރަށުން ހާދީއަށް ވަފާތެރި ސިފައިން ފައްސާލި މައްސަލައަކީ ބޮޑު ކަމެއް ނޫން ކަމަށާއި އަރަބި ކޯލިޝަން ބައިބައި ނުވާކަމަށް ޔޫއޭއީން ބުނެފި އެވެ.\nޔޫއޭއީގެ ބާރުގަދަ މީހާގެ ގޮތުގައި ސިފަކުރެވޭ އެގައުމުގެ ނައިބު ރައީސް އަދި އަބޫދަބީގެ ވަލީއުލްއަހްދު މުހައްމަދު ބިން ޒާޔިދު އާ ހަވާލާދީ އެގައުމުގެ ރަސްމީ ނޫސް އެޖެންސީ ބުނާގޮތުން "އިންތިގާލީ މަޖިލިސް" ގެ ހަނގުރާމަވެރިން ގެ އެއަމަލަކީ ހާދީގެ ވެރިކަން އަލުން އަނބުރައި ޔަމަނަށް ރުޖޫއަ ކުރުމަށްޓަކައި އެކުލަވާލާފައިވާ އަރަބި ކޯލިޝަންގެ ރޫޅިގެން ދިޔުމެއްނޫނެވެ.\nޔަމަންގައި ހަނގުރާމަކުރާ އަރަބި ކޯލިޝަނަކީ ޔަމަންގެ ވެރިކަމުގައި މިހާރުތިބި ހޫޘީން ބަލިކޮށް ޔަމަންގެ ގާނޫނީ ސަރުކާރު ކަމަށްވާ ރައީސް އަބްދު ރައްބު މަންސޫރު ހާދީގެ ސަރުކާރު އަލުން ޔަމަންގެ ވެރިކަމަށް ރުޖޫއަކުރުމުގެ ނަމުގައި 2015 ވަނަ އަހަރު ސައޫދީ އާއި ޔޫއޭއީ ގުޅިގެން އުފައްދާފައިވާ ކޯލިޝަނެކެވެ. އެކޯލިޝަނުން ޔަމަންގައި ކުރާ ހަނގުރާމައަށް ހަތަރު އަހަރުވެފައިވާއިރު ހޫޘީން ބަލިކުރެވި ހާދީ ގެ ވެރިކަން އަލުން އަނބުރައި އިއާދަ ކުރެވިފައިނުވާއިރު ކޯލިޝަނުގެ ތެރެއިން ފެންނަން ފަށާފައިވަނީ ބައިބައިވުމާއި އެއްބައެއްގެ މަސްލަހަތު އަނެއް ބަޔައާ ތަފާތުވާ މައްސަލަތަކެވެ.\nޔަމަންގައި ވަކިވެގަތުމަށް މަސައްކަތްކުރާ "އިންތިގާލީ މަޖިލިސް" ޖަމާއަތުގެ ސިޔާސީ ވެރިޔާ ކަމަށްވާ އީދުރޫސް އައްޒުބައިދީ އަކީ ހާދީގެ ސަރުކާރުގެ ކުރީގެ ވަޒީރެކެވެ. އަދި އެޖަމާއަތުގެ އަސްކަރީ ގޮފީގެ ކޮމާންޑަރު ހާނީ ބިން ބްރޭކް އަކީވެސް ހާދީގެ ސަރުކާރުގެ ކުރީގެ ދައުލަތުގެ ވަޒީރެކެވެ.\nއެދެބޭފުޅުން ޔޫއޭއީ އާ ގުޅިގެން ޔަމަންގެ ދެކުނުގައި ވަކިދައުލަތެއް އުފައްދަން މަސައްކަތްކުރާތީ މިދިޔައަހަރު ހާދީ ވަނީ އެދެބޭފުޅުން މަގާމުން ވަކިކުރައްވާފަ އެވެ. މިއާއެކު އެދެބޭފުޅުންވަނީ ޔޫއޭއީގެ އެހީގައި "އިންތިގާލީ މަޖިލިސް" ގެ ނަމުގައި ސިޔާސީ ޖަމާއަތެއް އުފައްދައި އެޖަމާއަތުގެ ދަށުން ހަރަކާތްތެރިވާނެ ހަނގުރާމަވެރި މިލީޝިއާ އެއްވެސް އުފައްދާފަ އެވެ.\nގާތްގަނޑަކަށް 90 ހާސް ހަނގުރާމަވެރިން ހިމެނޭ އެ މިލީޝިއާގައި މުޅިންވެސް ހިމެނެނީ ޔޫއޭއީން މުސާރަދޭ ކުލީސިފައިންނެވެ. މީގެތެރޭގައި ގިނައީ ވަޒީފާ ނުލިބިގެން ގޮތް ހުސްވެފައިވާ ޔަމަންގެ ޒުވާނުންނެވެ. އެ މިލީޝިއާ އަށް ހަތިޔާރު ފޯރުކޮށްދެނީވެސް ޔޫއޭއިން ނެވެ.\n"އިންތިގާލީ މަޖިލިސް" ގެ ހަނގުރާމަވެރިން މިދިޔަ ހޮނިހިރުދުވަހު މިވަނީ ރައީސް ހާދީގެ ސަރުކާރުގެ ކޮންޓްރޯލްގެ ދަށުގައިއޮތް އަދަން ސިޓީ އެއްކޮށް ހިފައި އަދަންގައި ހުންނަ ހާދީގެ ސަރުކާރުގެ ރިޔާސީ ގަނޑުވަރު ކަމަށްވާ "މަޢާޝީޤް ގަނޑުވަރު" އާއި ޢަދަންގައި ވާ ޔަމަންގެ ސިފައިންގެ އަސްކަރީ ބޭސްތަކުން ހާދީގެ ސަރުކާރަށް ވަފާތެރި ސިފައިން ފައްސާލާފައެވެ. އަދަން ހިފީ ޔޫއޭއީ އަށް ތާއީދުކުރާ ހަނގުރާމަވެރިން ހާދީއަށް ވަފާތެރި ސިފައިންނާ ދެކޮޅަށް ހަތަރު ދުވަސްވަންދެން ކުރި ހަނގުރާމައަށްފަހުގައެވެ.\nއަދަން ހިފުމާއެކު ހާދީގެ ސަރުކާރާއި ޔޫއޭއީ އާ ދެމެދު އިތުބާރު ގެއްލި ދެފަރާތުގެ ގުޅުންތައްވަނީ ކެނޑޭ ހިސާބަށް ގޮސްފައެވެ. މިއާއެކު ހޫޘީން ބަލިކުރުމަށް ހާދީގެ ސަރުކާރާ ގުޅިގެން ސައޫދީ އާއި ޔޫއޭއީ ން އުފެއްދި އަރަބި ކޯލިޝަން ރޫޅި ބައިބައިވެފައިވާ ކަމަށް ވިދާޅުވެ ހާދީގެ ސަރުކާރުގެ ބައެއް މަސްއޫލުވެރިން ވަނީ ބަޔާންތައް ދެއްވާފައެވެ. "އިންތިގާލީ މަޖިލިސް" ގެ ހަނގުރާމަވެރިން އަދަން ސިޓީ ހިފީ ސައޫދީ ސިފައިން އަދަންގައި ތިއްބައި ކަމަށާ އެކަން ހުއްޓުވަން ސައޫދީ ސިފައިން އެއްވެސް މަސައްކަތެއް ކޮށްފައި ނުވާކަމަށް ހާދީގެ ސަރުކާރުގެ ދާޚިލީ ވަޒީރު އަހްމަދުލް މައިސީރީވަނީ ވިދާޅުވެފައެވެ.\n"އިންތިގާލީ މަޖިލިސް" ގެ ހަނގުރާމަވެރިން އަދަން އަށް ވެރިވެގަތުމާއެކު އަދަންގައި ތިއްބެވި ހާދީގެ ސަރުކާރުގެ ވަޒީރުންނާއި އިސް މަސްއޫލުވެރިން ސައޫދީ މަތިންދާ ބޯޓެއްގައިވަނީ ސައޫދީ އަށް ގެންގޮސްފައެވެ. މި މައްސަލާގައި ސައޫދީ ރަސްގެފާނު ސަލްމާން ބިން އަބްދުލްއަޒީޒް އިއްޔެވަނީ ސައޫދީގައި ހުންނަވާ ޔަމަންގެ ރައީސް އަބްދު ރައްބު މަންސޫރު ހާދީއާ ބައްދަލުކުރައްވައި މަޝްވަރާ ކުރައްވާފައެވެ. އަދި ސަލްމާން ރަސްގެފާނު ރޭގެ ވަގުތެއްގައިވަނީ ޔޫއޭއީގެ ނައިބު ރައީސް އަދި އަބޫދަބީގެ ވަލިއުލްއަހްދު މުހައްމަދު ބިން ޒާއިދު އާވެސް މައްކާގައި ވަކިން ބައްދަލު ކުރައްވާފައެވެ.\nޔޫއޭއީ އަށް ތާއީދުކުރާ ޔަމަންގެ "އިންތިގާލީ މަޖިލިސް" ގެ ހަނގުރާމަވެރިން އަދަން ސިޓީއަށް ވެރިވެގަނެ އެރަށުން ހާދީއަށް ވަފާތެރި ސިފައިން ފައްސާލި މައްސަލައަކީ ބޮޑު ކަމެއް ނޫންކަމަށް ބުނެ ޔޫއޭއީ ގެ ރަސްމީ ނޫސްއެޖެންސީން ބަޔާނެއް ނެރެފައިވަނީ ސަލްމާން ރަސްގެފާނާއި މުހައްމަދު ބިން ޒާއިދު ބައްދަލުކުރެއްވުމަށްފަހު ބިން ޒާއިދާ ހަވާލާދީއެވެ.\nނަމަވެސް ރައީސް ހާދީގެ ސަރުކާރުގެ ޚާރިޖީ ވުޒާރާއިން އާދީއްތަ ދުވަހުވަނީ ޔޫއޭއީ ގެ ތާއީދު ލިބިފައިވާ ޔަމަންގެ "އިންތިގާލީ މަޖިލިސް" އަކީ ހޫޘީ ޖަމާއަތެކޭ އެއްގޮތަށް ޔަމަންގެ ޝަރުއީ ސަރުކާރު ފޮރޮޅާލައި އެސަރުކާރުގެ މައްޗަށް އިންގިލާބު ގެނަސް ޔަމަންގެ ވެރިކަމަށް އަތްގަދަކުރަން މަސައްކަތްކުރާ ޖަމާއަތެއް ކަމަށް ސިފަކޮށް ބަޔާނެއް ނެރެފައެވެ.\nއަރަބި ކޯލިޝަންގެ ނަމުގައި ހާދީގެ ވެރިކަން އަނބުރައި އިއާދަކުރާ ކަމަށްބުނެ ކޯލިޝަނެއް ހަދައިގެން ސައޫދީ އާއި އާއި ޔޫއޭއީ ން މަސައްކަތް ކުރަމުން ގެންދަނީ އެދެގައުމުގެ އަމިއްލަ އަމިއްލަ މަސްލަހަތަށްޓަކަިއ ޔަމަން ބައިބައިކޮށް ޔަމަނަށް ވެރިވެގަތުމުގެ އިސްތިއްމާރީ ބޭނުުމުގައި ކަަމަށް ޔަމަންގެ ގިނަ ބަޔައަކު މިހާރު ދެކެން ފަށާފައިވާ ކަމަށް ޔަމަންގެ މުފައްކިރުންނާއި މުސްތަގުއްލި ފަރާތްތަކުން ބުނެއެވެ.


ޖީއެމްއާރު އެގްރީމެންޓް ބާތިލްކުރުން ނަޑެއްލާ އެމްޑީޕީ ގޮފިތަކުން ކުށްވެރިކުރުން – Maldivian Democratic Party\nޖީއެމްއާރު އެގްރީމެންޓް ބާތިލްކުރުން ނަޑެއްލާ އެމްޑީޕީ ގޮފިތަކުން ކުށްވެރިކުރުން\nއިސްލާމް ދީން ހަތިޔާރަކަށް ހަދައިގެން މުޒާހަރާތައް ކުރުމަށް ފަހު 07ފެބުރުއަރީ 2012ގައި މި ގައުމަށް ގެނައި ބަޢާވާތަށް ފަހު، ނިކަމެތި ރައްޔިތުނަށް ދެމުންދިޔަ އެތައް ހިދުމަތެއް ވެރިކަމުގައި މިހާރު ހުންނެވި މުހައްމަދު ވަހީދު ހަސަން މަނިކު ހުއްޓާލާފައި އޮތުމަކީ އެނާއަށް ދިވެހި ރައްޔިތުން ދުވަހަކުވެސް މާފް ނުކުރާނެ ކުށެކެވެ. ލިބެމުންދިޔަ ހިދުމަތްތައް ހުއްޓާލާ ރައްޔިތުން އެއް ދުވަހުން އަނެއް ދުވަހު ހާލުގައި ޖައްސަމުންގޮސް ދެން މި ފެނުނީ ރާއްޖޭގެ މިނިވަން ކަމާޢި އިސްތިޤުލާލު ސަލާމަތް ކުރުމުގައި ނުހަނު އެހީތެރި ވަމުންދާ އަވަށްޓެރި އިންޑިޔާގެ ޖީ.އެމް.އާރް ކުންފުންޏަށް 25 އަހަރަށް ކުއްޔަށް ދީފައިވާ މާލޭ އިބްރާޙިމް ނާސިރު އިންޓަނޭޝަނަލް އެއަރޕޯޓް އެގްރީމެންޓް މި ސަރުކާރުން ބާތިލް ކުރި ތަނެވެ. އެއްވެސް ހަމަ އެއް ލަމައެއް، އަދި އުސޫލެއް ނެތި މި ސަރުކާރުން ކޮށްފައިވާ އެ ހަޑި މުޑުދާރު އަމަލު މި ގޮފީތަކުގެ ފަރާތުން ކުށްވެރިކުރަމެވެ.\nއެ އެގްރީމެންޓް ބާތިލް ކުރުމަށް ޝަރުއީ ކޯޓަކަށް ދިއުމެއް ނުވަތަ އާބިޓްރޭޝަންގެ މަގު އިހްތިޔާރު ކުރުމެއްނެތި، ސިޔާސީ ބޭނުމަކަށް މިހާރު ސަރުކާރުން ނިންމާފައިވާ އެ ނިންމުމަކީ ތާކުން ތާކުން ނުޖެހޭ ނިންމުމެއް ކަމުގައި ދެކެމެވެ. 07 ދުވަހުގެ ތެރޭގައި އަދި ޖީއެމްރު ފައިބައިގެން ދިއުމަށް އަންގާފައިވާ އެންގުމަކީ ޤާނޫނީ ބުރަދަނެއް ހުރި އެންގުމަކަށް ނުވާތީ އެއަށް ތަބާ ނުވުމަށް މި ގޮފިތަކުގެ ފަރާތުން ޖީއެމްއާރު ކުންފުންޏަށް ގޮވާލަމެވެ. ޤައުމީ ވައިގެ ބަނދަރު ފެންވަރު ރަނަގަޅު ދުނިޔޭގައި ނަންހިގާ އެއަރޕޯޓަކަށް ބަދަލު ކުރުމުގެ މަސައްކަތް ޖީ.އެމް.އާރުން ކުރަމުންދަނިކޮށް ދިވެހީންގެ ތެރެއިން އިސްލާމް ދީނުގެ ހަރުކަށި އުސޫލުތަށް ޤަބޫލް ކުރާ މަދު ބަޔަކު ދެއްކެވި ވާހަކަތަކަށް ހެއްލި ވަހީދު ނިންމި ނިންމުމަކީ ދިވެހި ގައުމަށް ލިބިދާނެ ގެއްލުމަށް ކުޑަކޮންވެސް ވިސްނާ މީހަކު ކުރާނެ ކަމެއް ނޫނެވެ. އިންޑިޔާ ކުންފުންޏަކުން މި ގައުމުގައި ވިޔަފާރި ކުރަމުންދަނިކޮށް އިރުއޮއްސެމުންދިޔަ ވަގުތު ކުއްލި އަކަށް ނިންމާލި ނިންމުމަކަށް ފަހު ޖީއެމްއާރު ފައިބައިގެން ދާށޭ ބުނުމުން އިންޑިޔާއިން އެ ގައުމުގެ ކުންފުންޏަށް އެގޮތައް ހަދާލި ބަޔަކާއިމެދު ހިތް ހެޔޮވެދާނެ ހެއްޔެ. އެގައުމުން ދެމުންދިޔަ މި އެހީ މި ގޮފިތަކުން ބަލައިގަންނަމެވެ. އަދި މި ގޮފިތަކުން ދެކެނީ ޤައުމީ ތަރައްޤީގެ ބޮނޑު މަޝްރޫއެއް ތަންފީޒު ކުރަމުންދާ ޖަމާއަތެއް އެއްވެސް ސަބަބަކާ ނުލާ ޤައުމުން ފަހާލުމަކީ މުސްތަޤުބަލުގައި މި ޤައުމުގެ ފޮރިން އިންވެސްޓަރުން އިންވެސްޓު ކުރުމުގައި ފަސްޖެހޭނެ ކަމެއް ކަމުގައެވެ. އަދި މި ފުރުސަތުގައި މިފަދަ ގޮތަކަށް އިސްލާމް ދީނުގެ ނިވަލުގައި ތިބެ ދީނާ ޙީލާފް މިފަދަ ޖަރީމާ ނުހިންގުމަށް އަދާލަތު ޕާޓީގެ ރަޢީސް ޝޭޙް އިމްރާން އަބްދުﷲ އަށާއި ޝޭޙް ޝަހީމް ފަދަ ބޭބޭ ފުޅުންނަށް މި ގޮފިތަކުގެ ފަރާތުން ގޮވާލަމެވެ.\nﷲ ސުބުޙާނަހޫ ވަތަޢާލާ މި އުންމަތުގެ މުސްލިމުން އުޅުމަށް އަމުރު ކުރައްވައި ބާޥައި ލަވާފައިވާ އިލާޙީ ޤާނޫން ގައި ވަރަށް ސަރީޙަ އިބާރާތުން މި ކަމުގެ ހުކުމް ބަޔާން ކުރައްވާފައި ވެއެވެ. ތަޢުބާ ސޫރަތުގެ4ވަނަ އާޔަތުގައި ﷲ ސުބުޙާނަހޫ ވަތަޢާލާ ބަޔާން ކުރައްވާފައިވާ އާޔަތުގެ މާނާގައި ވެއެވެ.” މުޝްރިކުންގެ ތެރެއިން ބަޔަކާ ތިޔަބައިމީހުން މުވާޙަދާ ކޮށްފައިވާ، އަދި އެއުރެން އެ މުވާހަދާއާއި މެދު ތިޔަބައި މީހުންނަށް އެއްވެސް ކަމަކާ ޙިލާފް ވެފައި ނުވާ އަދި ތިޔަބައި މީހުންނާއި ދެކޮޅަށް އެއްވެސް މީހަކަށް އެހީވެ ވާޤި ދީފައި ނުވާ މީހުން މެނުވީ އެވެ. ފަހެ އެމީހުންނާއި އެކު ކޮށްފައިވާ މުވާހަދާ އެ މުވާގަދާގައި ގަނޑައެޅިގެންވާ މުއްދަތު ހަމަވާންދެން އުވާނުލާ އެއާޢި އެއްގޮތަށް ވާފަތްތެރި ކަމާއިއެކު އަމަލުކުރަމުން ގެންދާހުށިކަމެވެ.. ހަމަ ކަށަވަރުން ﷲ އެކަލާނގެ ހަޝުރަތަށް ބިރުވަތައި ވާޖިބް އަދާކުރުންމަތީ ދެމި ތިބޭ މީހުންދެކެ ލޯބިވެ ވޮޑިގެން ވެއެވެ.” އެހެން ކަމުން މިއާޔަތުން އެނގި ހާމަވާ ގޮތުގައި އިލާހީ ބަސްފުޅާއި ހިލާފަށް އިސްލާމް ދީނުގެ ނަމުގައި ދީނި ފޮށާ އަޅުއްވައިގެން އުޅުއްވާ ޝޭޙް އިމްރާން އަބްދުﷲ އަޢީ ޝޭޙް ޝަޙީމު މެން ފަދަ މީހުން ޖީ.އެމް.އާރ އާއި ދެކޮޅަށް ނިކުމެ މުޒާހަރާކޮށް ހިންގަވަމުން މިގެންދަވާ ޖަރީމާ ތަކަކީ އިސްލާމް ދީނާއި ދިވެހި ރާއްޖޭޖެ އަމަން އަމާން ކަމާއި ސުލްހަ މަސަލަސް ކަމާއި އިސްތިޤުލާލު ނެތި ކޮށްލާ އިސްލާމް ދީން ނޫން އެހެން ދީންތަކުގެ މީހުންގެ ކުރިމަތީގައި މި މާތް ދީނުގެ ހުރުމަތް ކަނޑާލުމެވެ.\nވީމާ، ޝޭޙުންގެ ސިފާގައި ނިކުމެ ރައްޔިތުންނާއި ޤައުމު ފަސާދަކޮށް ރާއްޖޭގެ އަމަން އަމާން ކަމާއި އިސްލާމީ ވަހުދަތު ނެތިކޮށްލައި މި ބިންމަތީގައިވާ އެއްމެ މާތް މުޤައްދަސް ދީނުގެ ހުރުމަތް ކަނޑާލަން މަސައްކަތް މިކުރާ ޝޭޙުންނާއި މެދު ރާއްޖޭގެ ލޮބުވެތި ރައްޔިތުން ސަމާލުވެލައްވައި މި މީހުންގެ ކެހިވެރި ދަލުގައި ރައްޔިތުން ނުޖެހުމަށް ގޮވާލަމެވެ. އަދި މި މީހުންގެ މައްސަލަ ރައްޔިތުންގެ މަޖިލީހުގެ ޤައުމީ ސަލާމަތާއި ބެހޭ ކޮމެޓީންނާއި ކަމާއި ގުޅޭ އެހެނިހެން މުވައްސަސާތަކުން ބަލައި މި ޤައްދާރުންގެ ކިބައިން މި ޤައުމާއި ރައްޔިތުން ސަލާމަތް ކުރުމަށް ކަމާއި ބެހޭ އެއްމެހައި މުވައްސަސާތަކަށް މި ގޮފިތަކުގެ ފަރާތުން ގޮވާލަމެވެ.\nމުޙައްމަދު އަބްދުﷲ ޙަމްދޫން ރަޝީދު\n( ގދ. ނަޑެއްލާ އެމް.ޑީ.ޕީ ޒުވާނުންގެ ގޮފީގެ ރަޢީސް ) ( ގދ. ނަޑެއްލާ އެމް.ޑީ.ޕީ މެދުމިން ގޮފީގެ ރަޢީސް )


Ihye Raajje ai fathuruveringe adhadhu boduthanun dhashah!\nރާއްޖެ އައި ބައެއް ފަތުރުވެރިން ޖުމްހޫރީ މައިދާނުގައި--- ފޮޓޯ: ސަން\nއިއްޔެ ރާއްޖެއައި ފަތުރުވެރިންގެ އަދަދު ބޮޑުތަނުން ދަށަށް!\n09 މާރޗް 2021 - 17:25:19\nފަހަކަށް އައިސް ރާއްޖެ ޒިޔާރަތް ކުރާ ފަތުރުވެރިންގެ އަދަދު މަޑުމަޑުން އިތުރުވަމުން އައިސް، އެ އަދަދު ބޮޑުތަނުން ދަށަށް ހިނގައްޖެއެވެ.\nޓުއަރިޒަމް މިނިސްޓްރީން މިއަދު އާންމު ކުރި ތަފާސް ހިސާބުތަކަށް ބަލާއިރު، ރާއްޖެއަށް އިއްޔެ ޒިޔާރަތް ކުރި ފަތުރުވެރިންގެ އަދަދަކީ 2800 އެވެ.\nއެގޮތުން އާދިއްތަ ދުވަހު ރާއްޖެއަށް 4325 ފަތުރުވެރިން ޒިޔާރަތް ކޮށްފައިވާއިރު، ހޮނިހިރު ދުވަހު ރާއްޖެއަށް ޒިޔާރަތް ކޮށްފައުވަނީ 4164 ފަތުރުވެރިންނެވެ. އަދި ހުކުރު ދުވަހު ރާއްޖެއަށް ޒިޔާރަތް ކޮށްފައިވަނީ 3775 ފަތުރުވެރިންނެވެ.\nމިހާތަނަށް މިމަހު އެންމެ ގިނަ ފަތުރުވެރިން ރާއްޖެއަށް ޒިޔާރަތް ކޮށްފައިވަނީ އާދިއްތަ ދުވަހު އެވެ.\nމާޗް 2021ގެ މިހާތަނަށް ރާއްޖެއަށް ވަކިވަކި ދުވަސްތަކުގައި ފަތުރުވެރިން ޒިޔާރަތް ކުރި އަދަދުު ---\nމިހާތަނަށް މިމަހު ރާއްޖެއަށް ޖުމުލަ 26،970 ފަތުރުވެރިން ޒިޔާރަތް ކޮށްފައިވެއެވެ. މިއާއެކު މިއަހަރުގެ މިހާތަނަށް 215،955 ފަތުރުވެރިން ޒިޔާރަތް ކޮށްފައިވެއެވެ.\nމިނިސްޓްރީގެ ތަފާސްހިސާބުތަކަށް ބަލާއިރު، މިދިޔަ އަހަރެކޭ އެއްފަދައިން މިއަހަރުގެ މިހާތަނަށްވެސް ރާއްޖެއަށް އެންމެ ގިނަ ފަތުރުވެރިން ޒިޔާރަތް ކޮށްފައިވަނީ އިންޑިއާއިންނެވެ. އަދި ދެވަނައަށް އެންމެ ގިނަ ފަތުރުވެރިން ރާއްޖެއަށް ޒިޔާރަތް ކޮށްފައިވަނީ ރަޝިއާ އިންނެވެ.\n2019 ވަނަ އަހަރު ރާއްޖެއަށް އެންމެ ގިނަ ފަތުރުވެރިން ޒިޔާރަތް ކޮށްފައިވަނީ ޗައިނާ އިންނެވެ. އަދި އިންޑިއާއަކީ ދެވަނައަށް އެންމެ ގިނަ ފަތުރުވެރިން ރާއްޖެއަށް ޒިޔާރަތް ކުރި ގައުމެވެ.\nމިއަހަރުގެ މިހާތަނަށް ރާއްޖޭގެ 17 އަތޮޅެއްގެ 53 ރަށެއްގައި ހިންގާ 371 ގެސްޓްހައުސް އަކުން އަންނަނީ ފަތުރުވެރިންނަށް ހިދުމަތް ދެމުންނެވެ. އަދި ރާއްޖޭގެ 18 އަތޮޅެއްގައި 148 ރިސޯޓަކުން އަންނަނީ ފަތުރުވެރިންނަށް ހިދުމަތް ދެމުންނެވެ.\nކޮވިޑް-19ގެ ސަބަބުން ފަތުރުވެރިކަމުގެ ސިނާއަތަށް ވަނީ ވަރަށް ބޮޑު ހީނަރުކަމަކާ ކުރިމަތިލާން ޖެހިފައެވެ. ނަމަވެސް ރާއްޖޭގެ ފަތުރުވެރިކަމުގެ ހާލަތު އަންނަނީ މަޑުމަޑުން ރަނގަޅު ވަމުންނެވެ.


Komme dhuvahaku emme 17 minute hingaalan vee sababu - TrendingRED\nކޮންމެ ދުވަހަކު އެންމެ 17 މިނެޓު ހިނގާލަންވީ ސަބަބު\nވޮލްނަޓް ގެ ފައިދާތައް\nހަކުރު އެންމެ މަދު އަދި ގިނަ5މޭވާ: ހަކުރު ބަލި ހުންނަ ނަމަ މުހިއްމު މަޢުލޫމާތެއް\nހަޤީޤީ ލޯތްބަކަށް އިންތިޒާރުކުރުން\n24 އޮކްޓޯބަރ 2017 - 09:00\nހިކެން ބަލާއިރު އެންމެ ފުރަތަމަ އަބަދުވެސް އުޅެވެނީ ޖިމް އަކަށް ވަދެ، ކޮންމެވެސް ޕްރޮގްރާމެއްގައި ބައިވެރިވެ ނުވަތަ އަގު ބޮޑު ކަސްރަތު ކުރާ ވަސީލަތެއް ގަންނާށެވެ.\nސައިންސް ވެރިން ވިދާޅުވާގޮތުގައި އެންމެ ފަސޭހަ އަދި ރަނގަޅު ގޮތަކީ ހިނގާލުމެވެ. އެވެސް ދުވާލަކު އެންމެ 17 މިނެޓެވެ.\nބްރިޓިޝް މެޑިކަލް ޖަރނަލް އިން ކުރި ދިރާސާއިން ސާބިތުވިގޮތުގައި އަވަސް ހިނގުމެއްގައި ދުވާލަކު 17 މިނެޓު ހިނގާލުމުން އެތައް ސިއްހީ މައްސަލައަކަށް ފަރުވާ ލިބެއެވެ. މީގެ ތެރޭގައި ހަކުރު ހިތުގެ ބަލިތަކުން ރައްކައުތެރިވުމާއި އުރަމަތީގެ ކެންސަރުން ރައްކައުތެރިވުން ހިމެނެއެވެ.\nއެމެރިކަން ޖަރނަލް އޮފް ޕްރިޓެންޓެޓިވް މެޑިސިން އިން ކުރި ދިރާސާގެ އަލީގައި ބުނާގޮތުގައި ހަފްތާއަކު2ގަޑިއިރު، ނުވަތަ ދުވާލަކު 17 މިނެޓު ހިނގާލުމުން ކެންސަރު ބަލިން، ނޭވާ ލާ ނިޒާމު އަދި ހިތުގެ ބަލިތަކުން ރައްކައުތެރިކޮށްދިނުމަށް އެހީވެއެވެ.\nމީގެ އިތުރުން މަސްތަކުގެ ވަރުޖައްސާ ކަށި ވަރުގަދަކޮށްދެއެވެ. ހަމަ މިއާއެކު ހަށިގަނޑުގައި ފެޓްސްގެ މިންވަރު ދަށްކޮށް މޫޑު ރަނގަޅުކޮށްދީ އަބަދު ވަރުބަލިވުން ފަދަ ކަންތައްތަކުން ވެސް ރައްކައުތެރިކޮށްދެއެވެ.\nއެއްވެސް ގައުމެއްގެ ދިދައިގައި ދަނބުކުލަ ނެތީ ކީއްވެކަން އެނގޭތަ؟\nބޮސް ( ތޭވަންނަ ވަނަބައި )\nބޮސް ( ބާވަންނަ ވަނަބައި )\nޤަބޫލުނުކުރެވުނަސް ދިރިއުޅުމުގައި އެންމެ ބުރަ ބަޔަކީ އަންހެނުންނެވެ.\nބޮސް ( އެކާވަންނަ ވަނަބައި )\nއިސްތަށިގަނޑު ދިގުކުރުމަށް ބޭނުންކުރެވިދާނެ ތިން ފަރުވާއެއް\nބޭބީ ފުށުގެ ނުރައްކާތެރިކަން!\nމަންޝާ2(ހަތާވީސްވަނަ ބައި)


Faragubodu Natheeja Akun Bayern Bali Vejje - Vaguthu\nފަރަގު ބޮޑު ނަތީޖާއަކުން ބަޔާން ބަލިވެއްޖެ\nޖަރުމަނުގެ ބުންޑަސް ލީގާގައި ރޭ ޗެމްޕިއަން ބަޔާން އާއި ހޮފެންހަމް ބައްދަލުކުރި މެޗު ތަފާތު ބޮޑު ނަތީޖާއަކުން ބަޔާން ބަލިކޮށްފިއެވެ.\nހޮފެންހަމްގެ އަމިއްލަ ދަނޑުގައި ކުޅުނު މި މެޗު އެ ޓީމުން ކާމިޔާބު ކުރީ 4-1 ގެ ނަތީޖާ އަކުން ބަޔާންގެ މައްޗަށް ކުރި ހޯދައިގެންނެވެ.\nމިއީ މިދިޔަ އަހަރުގެ ޑިސެމްބަރު މަހުގެ ހަތް ވަނަ ދުވަހަށްފަހު މެޗަކުން ބަޔާން ބަލިވި ފުރަތަމަ ފަހަރެވެ. ބަޔާނުން މީގެ ކުރިން ކުޅުނު 32 މެޗުން މިހާތަނަށް ބަލިވެފައި ނުވާ އިރު މިއީ އެ ޓީމުގެ ކޯޗު ހަންސީ ފްލިކް ހަވާލުވި ފަހުން އެ ޓީމު ބަލިވި ހަތަރުވަނަ މެޗެވެ. މި މެޗުން ބަޔާން ބަލިވި ނަމަވެސް އަދިވެސް ޖެހިޖެހިގެން އެންމެ ގިނަ މެޗުން މޮޅުވުމުގެ ރެކޯޑު އޮތީ އެ ޓީމު އަތުގައެވެ.\nރޭ ކުޅުނު މި މެޗުގެ 16 ވަނަ މިނެޓުގައި ހޮފެންހަމުން ވަނީ ފުރަތަމަ ލަނޑު ކާމިޔާބު ކޮށް ލީޑު ނަގާފައެވެ. އެރުމިން ބިޗަކްޗިޗް މި ލަނޑު އެ ޓީމަށް ކާމިޔާބު ކޮށްދިން އިރު 24 ވަނަ މިނެޓުގައި އެ ޓީމަށް ލީޑު ފުޅާކޮށް ދިނީ މޫނަސް ދައްބޫރެވެ.\nމެޗުގެ 36 ވަނަ މިނެޓުގައި ޖޯޝުއާ ކިމިޗް ވަނީ ބަޔާންގެ ހަމައެކަނި ލަނޑު ކާމިޔާބުކޮށް ފަރަގު ކުޑަކޮށްފައެވެ.\nނަމަވެސް ދެ ވަނަ ހާފްގައި ހޮފެންހަމުން ވަނީ އިތުރު ދެ ލަނޑު ކާމިޔާބުކޮށް ލީޑު ފުޅާކޮށްފައެވެ. މެޗުގެ 77 ވަނަ މިނެޓުގައި އަންދްރެއި ކްރަމަރިޗް ތިން ވަނަ ލަނޑު ކުރިއިރު ފަހު ލަނޑަކީ ލިބުނު ޕެނަލްޓީ އެއްގައި ކްރަމަރިޗް ކާމިޔާބުކުރި ލަނޑެކެވެ.\nމި މެޗުން މޮޅުވެ ހޮފެންހަމް ތާވަލްގެ އެއްވަނާގައި ހަ ޕޮއިންޓާއެކު އޮތްއިރު ބަޔާން ތާވަލްގެ ހަތް ވަނާގައި އޮތީ ކުޅުނު ދެމެޗުން ތިން ޕޮއިންޓާ އެކުގައެވެ.


Supreme court ge hukumaa eku maayoos kamun hinithunvumaka\nސުޕްރީމް ކޯޓުގެ ހުކުމާއެކު މާޔޫސްކަމުން ހިނިތުންވުމަކަށް!\nރައްޔިތުންނަށް އިންސާފު ލިބިއްޖެ ކަމަށް އެ މީހުން ޤަބޫލުކުރޭ\nކ. މާލެ 21 އޮކްޓޯބަރ 2018 | އާދީއްތަ 17:38 2,546\nސުޕްރީމް ކޯޓް ބޭރުގައި ރައްޔިތުން އުފާފާޅުކުރަނީ - މުހައްމަދު ޝަރުހާން\nމުޅި ދިވެހިރާއްޖޭގެ ރައްޔިތުން އިންތިޒާރު ކުރަމުން ދިޔައީ ރިޔާސީ އިންތިޚާބު ނަތީޖާ ބާތިލް ކުރަން ރައީސް އަބްދުﷲ ޔާމީންގެ ފަރާތްޕުޅުން ސުޕްރީމް ކޯޓަށް ހުށަހަޅާފައިވާ މައްސަލައިގެ ހުކުމް އަންނާނެ ވަގުތަކަށެވެ.\nރާއްޖޭގެ ޝަރުއީ ނިޒާމުގެ ކަންތައްތައް ދާ ގޮތުން ރައްޔިތުންނަށް އިންސާފެއް ލިބިގެންދާނެ ކަމާއި މެދު ގިނަ ބަޔަކު ތިބީ ޝައްކެއްގެ މަތީީގައެވެ.\nސުޕްރީމް ކޯޓްގައި އާދީއްތަ ދުވަހު އެކެއް ޖެހިއިރަށް އެ މައްސަލަ ތާވަލް ކުރެވުމާއެކު މުޅި ގައުމު އިންތިޒާރުގައި ތިބީ ހުކުމް އިއްވާނެ ވަގުތަކަށެވެ. އެއްބަޔަކު ކޯޓު ސަރަހައްދުގަ އެވެ. އަނެއް ބަޔަކު ޓީވީ ފެންނަ ފަށުގަ އެވެ. ނުވަތަ ސޯޝަލް މީޑިއާއިން ލައިވް އަޕްޑޭޓް ބެލުމުގަ އެވެ.\nއިންތިޚާބުގެ ބާތިލުކުރަންޖެހޭ ސަބަބެއް އޮތް ކަމަށް އަޣުލަބިއްޔަތު ރައްޔިތުން ގަބޫލު ނުކުރިޔަސް، މީގެ ކުރިން ކޯޓުތަކުން އަމަލުކޮށްފައިވާ ގޮތުން، ރައީސް ޔާމީން ހުށަހެޅުއްވި އިންތިޚާބު ބާތިލުކުރުމުގެ މައްސަލަ ނިންމާނެ ގޮތަކާމެދު ގިނަ ބަޔަކު ދިޔައީ ސުވާލު އުފައްދަމުންނެވެ. އިންތިޚާބު ބާތިލުކޮށްފާނެ ކަމަށް ގަބޫލުކުރި މީހުން ވެސް މަދެއް ނޫނެވެ. ނަމަވެސް އެންމެ ފަހުން ނިމުން އައީ ރައްޔިތުން އެދޭ ގޮތަށެވެ.\nއިންސާފަށް ލޯބިކުރާ ދިވެހިންނަށް ހަޤީޤަތުގައިވެސް އިންސާފު ލިބިއްޖެ ކަމުގެ ޝުއޫރުތަށް އެ މީހުން އަންނަނީ ބަންޑުކޮށްލަމުންނެވެ. ފެނިގެން ދިޔައީ މުޅި މީސްމީޑިޔާގައި ސިޔާސީ ފަރާތްތަކުންނާއި، އާންމު ރައްޔިތުން އެއް ހަމައެއްގައި އެމީހުންގެ ޝުއޫރުތަ ބަންޑުންކޮށްލަމުން ދިޔަ މަންޒަރެއެވެ.\nކޯޓްގެ ނިންމުމުން ދިވެހިންނަށް އުފާލިބިއްޖެ ކަމުގެ އިހްސާސް އޭނާގެ މީސްމީޑިޔާ އެކުންޓުގައި ހިއްސާކުރައްވަމުން ހަސަން ބުނެފައިވަނީ 21 އޮކްޓޯބަރުގައި ކޯޓްއިން އުފާ ލިބިއްޖެ ކަމަށެވެ.\n23 September 2018 - Vote in Ufaa\n21 October 2018 - Court in Ufaa\n11 November 2018 - Inthikhaabee Ibu Aai Naib Raees Faisal Huvaa Kuravvaane. Allah akbar!\n— Hassan (@hfiraq) October 21, 2018\n23 ސެޕްޓެމްބަރުގައި ބޭއްވުނު ރިޔާސީ އިންތިކާބު ބާތިލް ކުރަން ރައީސް ޔާމީންގެ ފަރާތްޕުޅުން މައްސަލައެއް ސުޕްރީމް ކޯޓްއަށް ހުށަހެޅުއްވުމާއެކު ގިނަ ރައްޔިތުންނަށް ލިބިގެން ދިޔަ މާޔޫސް ކަމަށް ހިތްހަމަޖެހުމެއް ލިބިގެން ދިޔައީ ސުޕްރީމް ކޯޓުގެ ހުކުމާއެކުއެވެ. ސުޕްރީމް ކޯޓްގެ ހުކުމާއި ގުޅިގެން ލީލާ ޝުއޫރު ހިއްސާކޮށްލަމުން ބުނެފައިވަނީ މިއަދު ފެނިގެން ދިޔައީ ދިވެހިންނަކީ ސުލްހަ މަސަލަސް ކަމާއި ފަރުދީ މިންވަރަށް ލޯބިކުރާ މިންވަރު ކަމަށެވެ.\nMiadhu mi fenunee Dhivehin sulha masalas ah loabi kuraa varaa farudhee minivan kamah loabi kuraa varu. Khudhmuhthaaru veri kameh nimmaalee kehtheri kamaa eku adu ufulaa, voatu foshin! #RayyithungeBas#RayyithungeAdu\n— Leela (@leelamad) October 21, 2018\nޤައުމެއްގެ އެންމެ ބާރުގަދަ މީހުންނަކީ އެ މީހުންގެ ރައްޔިތުންކަމާއި ރައްޔިތުންގެ މަސައްކަތަށް ކާމިޔާބު ލިބިއްޖެ ކަމަށް ޓުވީޓް ކުރައްވަމުން މަޝްހޫރު ސޯޝަލް މީޑިޔާ އެކްޓިވިސްޓު ޝައްމޫން ޖަލީލް ކޮށްފައިވާ ޓުވީޓެއްގައި ބުނެފައިވަނީ ރައްޔިތުން މޮޅުވެއްޖެ ކަމަށެވެ.\nA Win to the People\nPeople Power. Always, Prevails.\n— Luke (@Lucasjalyl) October 21, 2018\nހާސްކަންމަތީ ތިބި ރައްޔިތުންނަށް އަދި ކިރިޔާ ހަމަޖެހިލެވުނީ ކަމަށް ބުނަމުން ހުސެއިން މުނައްވަރު ބުނެފައިވަނީ އަދި ކިރިޔާ ހަމަޖެހިލެވުނީ ކަމަށާއި،ހައްގަށް ނަސްރު ލިބިގެން ހިގައްޖެ ކަމަށެވެ.\nAdhi kiriyaa hama jehi mi Levunee...\nHagga nasru libihjje.\nMarhabaa @ibusolih pic.twitter.com/gtZLxxHvgq\n— hussain munawwar (@hussainkidu) October 21, 2018\nސުޕްރީމް ކޯޓްގެ މި ނިންމުމާއެކު އެކަކު އަނެކަކަށް ފާޑުކިޔާ ރުޅިވެރިކަން މި ވަގުތު އިސްކުރުން ބުއްދިވެރި ނޫން ކަމަށް ބުނަމުން ބަދުރުއްދީން ބުނެފައިވަނީ ދެން އެކަކު އަނެކަކަށް ފުރައްސާރަކުރުމުގެ ބޭނުމެއް ނެތް ކަމަށެވެ.\nDhen hurihaa kudhin ekaku anekakaai salaan galaan kohlaa. Furahsaarakoh hedhumuge beynumeh neiy. Enmen ehkoh mi qawm ga huri massala thah hallu kuranvee. Dhen dhuvahakuves beynumeh neiy mikahala verikameh dhekeykah!\n— Badruddeen (@Badruddeen) October 21, 2018\nމިފާހަގަކުރީ ބައެއް ފަރާތްތަކުގެ ޝުއޫރެވެ. މުޖުތަމައުގެ އެކި ފަންތިތަކާއި ގިންތިތަކުގެ މީހުން ދަނީ މި ލިބުނު އުފާ ހިއްސާކުރަމުންނެވެ. އަނިޔާވެރިކަން ނިމިއްޖެ ކަމުގެ ހިތްހަމަޖެހުމާއެކު އެވެ.


އެމްޑީޕީގެ ރިޔާސީ ކެންޑިޑޭޓް ރައީސް މުހައްމަދު ނަޝީދު ތިލަދުންމަތީގެ ބައެއް ރަށްރަށަށް ވަޑައިގަންނަވައިފި – Maldivian Democratic Party\nއެމްޑީޕީގެ ރިޔާސީ ކެންޑިޑޭޓް ރައީސް މުހައްމަދު ނަޝީދު ތިލަދުންމަތީގެ ބައެއް ރަށްރަށަށް ވަޑައިގަންނަވައިފި\nއެމްޑީޕީގެ ރިޔާސީ ކެންޑީޑޭޓް ރައީސް މުހައްމަދު ނަޝީދު މިހާރު ތިލަދުންމައްޗަށް ކުރައްވަމުން ގެންދަވާ ދަތުރުފުޅުގައި ތިލަދުންމަތީ އުތުރުބުރީ ބައެއް ރަށްރަށް ވަޑައިގަންނަވައިފިއެވެ. އެގޮތުން މިއަދު ރައީސް ނަޝީދު އެންމެ ފުރަތަމަ ވަޑައިގެންނެވީ ހއ. ފިއްލަދޫއަށެވެ. ފިއްލަދޫއަށް ރައީސް ނަޝީދު ވަޑައިގަތުން ފިއްލަދޫގެ ރައްޔިތުންވަނީ އެމަނިކުފާނަށް ވަރަށް ހޫނު މަރުޚަބާއެއް ދަންނަވާފައެވެ.\nރައީސް ނަޝީދު ފިއްލަދޫއަށް ވަޑައިގެން ފިއްލަދޫގެ ރައްޔިތުންގެ ހާލުބެއްލެވުމަށް ގޭގެއަށް ޒިޔާރަތް ކުރައްވާ އެރަށުގެ ރައްޔިތުންނަށް ވާހަކަ ދައްކަވާ މައުލޫމާތު އޮޅުންފިލުއްވިއެވެ. އަދި އެމްޑީޕީގެ ސަރުކާރުގައި ރައްޔިތުންނަށް ފޯރުކޮށްދެއްވަމުން ގެންދެވި އިޖްތިމާޢީ ރައްކާތެރިކަމުގެ މަޢުލޫމާތާއި އެމްޑީޕީން ކުރިއަށް ގެންގޮސްފައިވާ ބައެއް މަސައްކަތްތައް ރައްޔިތުންނާއި ހިއްސާ ކުރެއްވިއެވެ. އަދި މިހާރު އެމްޑީޕީ ރައްޔިތުންނަށް ހުށަހަޅަމުން ގެންދާ ސިޔާސަތު ތަކާއި ބެހޭ މައުލޫމާތު ފިއްލަދޫގެ ރައްޔިތުންނާއި ހިއްސާ ކުރެއްވިއެވެ.\nރައީސް ނަޝީދުގެ މިއަދު ފިއްލަދޫއަށް ކުރެއްވި ދަތުރުފުޅުގައި ފިއްލަދޫގައި ހަރަކާތްތެރިވާ އެމްޑީޕީގެ ދޭތިންފަހެތި ކެންޕެއިން ޓީމްއާއި ބަދަލުކޮށް ކަމާގުޅޭ މައުލޫމާތާއި އިރުޝާދު ރައީސް ނަޝީދު ދެއްވިއެވެ. އަދި މިއަދު ފިއްލަދޫ އިން އެމްޑީޕީއާއި މެންބަރުން ގުޅިވަޑައިގަތުމަށް ބޭއްވި ހަފްލާއެއްގައި ބައިވެރިވެވަޑައިގެން އެ މެންބަރުންގެ މެންބަރޝިޕް ފޯމުގައި ހެކިވެރިއެއްގެ ގޮތުގައި ސޮއި ކުރެއްވިއެވެ.\nރައީސް ނަޝީދު ފިއްލަދޫއަށް ފަހު ދެން ވަޑައިގަތީ ހއ. ބާރަށަށެވެ. ބާރަށަށް ރައީސް ނަޝީދު ވަޑައިގަތުމުން އެރަށުގެ ރައްޔިތުން ވަނީ ރައީސް ނަޝީދަށް ހޫނު މަރުޚަބާއެއް ދަންނަވާފައެވެ. ބާރަށަށް ވަޑައިގެން ރައީސް ނަޝީދު ވަނީ ބާރަށު އެމްޑީޕީ ހަރުގޭގައި ބޭއްވި ބައްދަލުވުމެއްގައި އެރަށުގެ ރައްޔިތުންނާއި ބައްދަލު ކުރައްވާ ވާހަކަފުޅު ދައްކަވާފައެވެ. ރައީސް ނަޝީދުގެ ވާހަކަ ފުޅުގައި އެމްޑީޕީން މިހާރު ރައްޔިތުންނަށް ހުށަހަޅުއްވަމުން ގެންދަވާ ސިޔާސަތު ތަކުގެ މައުލޫމާތު ދެއްވިއެވެ. އަދި އެމްޑީޕީ ސަރުކާރުގައި ކުރިއަށް ގެންގޮސްފައިވާ އިޖްތިމާޢީ ރައްކާތެރިކަމުގެ ޕްރޮގްރާމް ތަކާއި އިޤްތިޞާދީ އަދި ޢުމްރާނީ ތަރައްޤީގެ މައުލުމާތާއި އެކަންކަން ވަރުގަދަ ކުރެއްވުމަށް އެމްޑީޕީ ސަރުކާރެއްގައި ކުރިއަށް ގެންދިއުމަށް ނިންމަވާފައިވާ ބައެއް ކަންކަމާއި ގުޅޭ މައުލޫމާތު ވަނީ ހިއްސާ ކުރައްވާފައެވެ.\nރައީސް ނަޝީދު ހއ. ބާރަށް ކުރެއްވި ދަތުރުފުޅުގައި އެރަށުގެ ރައްޔިތުންގެ ހާލުއަހުވާލު ބެއްލެވުމަށް ގޭގެއަށް ޒިޔާރަތް ކުރައްވާ ރައިތުންގެ ކައިރިން މައުލޫމާތު އޮޅުންފިލުއްވެވިއެވެ. އަދި އެމްޑީޕީ ސަރުކާރުގެ އިޖްތިމާޢީ ރައްކާތެރި ކަމުގެ ޕްރޮގްރާމް ތަކާއި ގުޅޭ ގޮތުން މައުލޫމާތު އައްސަވައި އޮޅުން ފިލުއްވެވިއެވެ.\nރައީސް ނަޝީދުގެ މިއަދު ބާރަށަށް ކުރެއްވި ދަތުރުފުޅުގައި ބާރަށުގައި ހަރަކާތްތެރިވާ އެމްޑީޕީގެ ދޭތިންފަހެތި ކެންޕެއިން ޓީމްއާއި ބަދަލުކުރައްވައި ކަމާގުޅޭ މައުލޫމާތާއި އިރުޝާދު ދެއްވިއެވެ. އަދި މިއަދު ބާރަށުން އެމްޑީޕީއާއި މެންބަރުން ގުޅިވަޑައިގަތުމަށް ބޭއްވި ހަފްލާއެއްގައި ބައިވެރިވެވަޑައިގެން އެ މެންބަރުންގެ މެންބަރޝިޕް ފޯމުގައި ހެކިވެރިއެއްގެ ގޮތުގައި ރައީސް ނަޝީދު ސޮއި ކުރެއްވިއެވެ.\nރައީސް ނަޝީދު ތިލަދުންމައްޗަށް މިހާރު ކުރައްވަމުން ގެންދަވާ ދަތުރުފުޅުގައި ހއ. ފިއްލަދޫއަށާއި ބާރަށަށް ވަޑައިގަތުމުގެ ކުރިން އެމަނިކުފާނު ވަނީ އިއްޔެ ހދ. ކުޅުދުއްފުއްޓަށާއި ހއ. ކެލަށް ވަޑައިގެންފައެވެ. އަދި ހދ. ކުޅުދުއްފުށީގައި އެމްޑީޕީގެ އެގްރިވިޔަފާރީގެ ސިޔާސަތު ރަސްމީކޮށް އިފްތިތާޙް ކޮށްދެއްވައި އެއަށްފަހު ހއ. ކެލައަށް ވަޑައިގެން އެމްޑީޕީން ކެލާގައި “އެއްބުރުން” މިނަމުގައި ބޭއްވި ޖަލްސާގައި ބައިވެރިވެ ވަޑައިގެން ވާހަކަފުޅު ދައްކަވާފައެވެ.\nރައީސް ނަޝީދު ތިލަދުންމައްޗަށް ކުރެއްވި ދެ ދުވަހުގެ ދަތުރުފުޅު ނިންމަވާލެއްވުމަށްފަހު މިއަދުގެ އިރާކޮޅުގެ ވަގުތެއްގައި މާލެ ވަޑައިގަތުމަށް ވަނީ ހަމަޖެހިފައެވެ.


މުސްލިމަކު ކާފަރެއްގެ ގޮތުގައި ސިފަކުރުން ކުށަކަށް ހަދަން މަޖިލީހަށް! | Sangu News\n31 މެއި 2021 - 22:51\nޖޭއެސްސީގެ ރައީސް ހިސާން ހުސެން: ފައިލް ފޮޓޯ\nއާންމުތަނެއްގައި މުސްލިމަކު ކާފަރެއްގެ ގޮތުގައި ސިފަކުރުމާއި، ސިފަކުރުމުގައި ބައިވެރި ވުމާއި އާންމުތަކެއްގައި މުސްލިމަކަށް ކާފަރެއްގެ ކަމުގެ ތުހުމަތު ކުުރުމަކީ ކުށަކަށް ހެދުމަށް މަޖިލީހަށް ހުށަހަޅައިފި އެވެ.\nއެގޮތުން މިއަދު ބޭއްވި ރައްޔިތުންގެ މަޖިލީހުގެ ޖަލްސާގައި އާއްމު ތަނެއްގައި މުސްލިމަކަށް ކާފަރެއްގެ ކަމުގެ ތުހުމަތު ކުރުމަކީ ކުށެއް ގޮތުގައި ކަނޑައަޅައިދީ ގާނޫނުލްއުގޫބާތަށް އިސްލާހު ގެނައުމަށް މަޖިލީހަށް ބިލެއް ހުށަހަޅާފައިވަނީ ތުޅާދޫ ދާއިރާގެ މެމްބަރު ހިސާން ހުސައިނެވެ.\nއެގޮތުން ސަރުކާރުގެ ފަރާތުން މަޖިލީހަށް ހިސާން ހުށަހެޅުއްވި އެ ބިލްގައި ގާނޫނުލްއުޤޫބާތަށް 124 ވަނަ މާއްދާ އަށް ކަންތައްތަކެއް އިތުރު ކުރުމަށް ވަނީ އެދިފައެވެ. ހިސާން ހުށަހެޅުއްވި ބިލްގައި ފުރަތަމަ ކަމެއްގެ ގޮތުގައި އޮތީ އާންމު ތަނެއްގައި ވަކި މީހަކީ އިސްލާމް ދީނާއި ހިލާފަށް ނުވަތަ އިސްލާމް ދީނާއި ހިލާފު މީހެއް ކަމަށް ތުހުމަތު ކުރުމަކީ ކުށެއް ކަމަށް ކަނޑައަޅައި ދިނުމަށެވެ.\nބިލުގައި ބުނެފައިވަނީ އެއީ ޖުނަހުގެ އެއްވަނަ ދަރައިގެ ކުށެއް ކަމަށެވެ. ގާނޫނުލްއުގޫބާތުގައި ވާގޮތުން ޖުނަހުގެ އެއްވަނަ ދަރަޖައިގެ ކުށަކަށް އެންމެ ބޮޑު އަދަބަކަށް އަންނާނީ އެއް އަހަރުގެ ޖަލު ހުކުމެކެވެ. މީހެއްގެ ނަސްލަށާއި، އުފަންވީ ގައުމަށް ނުވަތަ ކުލަޔަށް ބަލައި، އެމީހަކަށް ޖިސްމާނީ އަނިޔާއެއް ދިނުމާއި، ބައިވެރިވުމާއި ރޭވުމަކީ ވެސް ކުށެއް ކަމަށް އެ އިސްލާހުގައި ބުނެފައިވެއެވެ. އެފަދަ އަމަލެއް ހިންގައިގެން މީހެއްގެ ފުރާނަ ގެއްލިއްޖެނަމަ، އެ މީހަކަށް މަރުގެ އަދަބު ނޫނީ އުމުރަށް ޖަލަށް ލުމުގެ އަދަބު އެ އިސްލާހުގައި ވަނީ ކަނޑައަޅައިފައެވެ.\nމުސްލިމަކު ކާފަރުކޮށް އެ މީހާއާމެދު އަނިޔާވެރި ވުމަށް ހިތްވަރުދީ ނުވަތަ އެކަމުގައި ބައިވެރިވެ އަދި އަނިޔާއަށް ދިނުމަށް ރޭވުމަކީ ޖިނާޔަތުގެ ފަސްވަނަ ދަރަޖައިގެ ކުށަކަށް ހަދަން ވެސް ބިލުގައި ވަނީ ހިމަނައިފަ އެވެ. އެ ދަރަޖައިގެ ކުށަކަށް އެންމެ ގިނަވެގެން އަންނާނީ ދެ އަހަރު ދުވަހުގެ ޖަލު ހުކުމެވެ.\nރައްޔިތުންގެ މަޖިލީހަށް ސަރުކާރުގެ ފަރާތުން މުސްލިމަކު ކާފަރު ކުރުން ކުށަކަށް ހަދައިދިނުމަށް ބިލެއް ހުށަހަޅާފައި މިވަނީ، މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު އަވަހާރަކޮށްލަން ނިރުބަވެރި ހަމަލާއެއް ދީފައި ވަނިކޮށެވެ.\nހިސާން ހުސެއިން, މަޖިލިސް\nހިސާންގެ ރައްދު: މިއީ ދީނަށް ފުރައްސާރަ ކުރާ މީހުންނަށް ދޭ ހިމާޔަތެއް ނޫން، އޮޅުވާލަން ނޫޅޭ!


Loabi veriyaa ge ufan dhuvas faahaga kurumah Ronaldo Covid ge usooluthakaa hilaafuvi mahsala eh - One Online\nރޮނާލްޑޯގެ ލޯބިވެރިޔާ މީސް މީޑިއާގައި އާންމުކުރި ވީޑިއޯގެ މަންޒަރެއް ---\nލޯބިވެރިޔާ އުފަން ދުވަސް ފާހަގަކުރުމަށް ރޮނާލްޑޯ ކޮވިޑުގެ އުސޫލުތަކާ ހިލާފުވި މައްސަލައެއް\nކޮވިޑް-19ގެ އުސޫލުތަކާއި ގައިޑްލައިންތަކުގެ ބޭރުން، ލޯބިވެރިޔާއާއެކު ކްރިސްޓިއާނޯ ރޮނާލްޑޯ އިޓަލީގެ ބައެއް ހިސާބުތަކަށް ދަތުރުކުރި މައްސަލަތަކެއް ބަލަން ފަށައިފި އެވެ.\nރޮނާލްޑޯގެ ލޯބިވެރިޔާ، އާޖެންޓީނާގެ ޖޯޖީނާ ރޮޑްރިގޭޒްގެ އުފަން ދުވަސް ފާހަގަކުރުމަށް އިޓަލީގެ ފަރުބަދަ މަތީ ހިސާބަކަށް ގޮސްފައިވަނީ ސްކީން އަށެވެ. ދާދި ފަހުން ޖޯޖީނިއޯ މީސް މީޑިއާއާ ހިއްސާ ކުރި ފުޓޭޖެއްގައި ރޮނާލްޑޯ ފަރުބަދަމަތީ ސަރަހައްދެއް ކަމަށްވާ ވާލޭ ޑިއެއޮސްޓާގެ ރިސޯޓެއްގައި ސްނޯ މޯބީލް ދުއްވަން އުޅެފައިވެ އެވެ.\nއެ ސަރަހައްދުގެ ފުލުހުން ރޮނާލްޑޯގެ މައްސަލައެއް ބަލަމުންދާއިރު، އިޓަލީގައި ކޮވިޑާ ގުޅޭ ގަވާއިދުތަކުން ބުނެފައިވަނީ، ކޮވިޑުގެ ހާލަތު އޮރެންޖު ޒޯންގެ ގޮތުގައި އޮންނަ ތަންތަނަށް ދެވޭނީ މަދު ހާލަތްތަކެއްގައި ކަމަށެވެ. އެގޮތުން އެ ސަރަހައްދުތަކަށް ހަމައެކަނި ދެވެނީ ހާއްސަ ހުއްދައެއްގެ ދަށުން މަސައްކަތުގެ ބޭނުމަކަށް ނޫނީ އެ ސަރަހައްދުގައި ދިރިއުޅޭ ބަޔަކު ކޮންމެހެން ގެއަށް ބަދަލުވާން ޖެހިގެން ނަގަންޖެހޭ ހުއްދަ ނަގައިގެން ކަމަށް ބުނެފައިވެ އެވެ.\nނޫސްތަކުން ބުނެފައިވަނީ ރޮނާލްޑޯ އާއި ލޯބިވެރިޔާ އެ އުސޫލުތަކުގެ ބޭރުން ދަތުރު ކޮށްފައިވާ ކަމަށެވެ. އެއީ ރޮނާލްޑޯ ލޯބިވެރިޔާއާއެކު ދަތުރު ކޮށްފައިވަނީ ޕީޑްމޮންޓް ސަރަހައްދުން ވާލޭ ޑިއެއޮސްޓާ ސަރަހައްދުގައި ހުންނަ ރިސޯޓަކަށް ކަމަށްވާތީ އެވެ. އެ ރިސޯޓުގައި އެއް ރޭ މަޑުކުރުމަށްފަހު ރޮނާލްޑޯ މިހާރު ވަނީ ޔުވެންޓަސް ނިސްބަތްވާ ޓުރިންއަށް ގޮސްފަ އެވެ.\nރޮނާލްޑޯ ކޮވިޑުގެ ގަވާއިދުތަކުގެ ބޭރުން އިޓަލީއަށް އެތެރެވި މައްސަލައެއް މީގެ ކުރިން ވެސް ބަލާފައިވާއިރު، މިފަހަރު މައްސަލައިގައި ރޮނާލްޑޯ އެކަން ކުރިކަން ޔަގީން ވެއްޖެނަމަ، އޭނާއަށް ބޮޑު ޖޫރިމަނާއެއް އަންނާނެއެވެ. ދެވަނަ ރާޅަކާއެކު އިޓަލީގެ ކަންކަން ގޯސްވާން ފަށާފައިވާއިރު، އެގައުމުގައި ސިޔާސީ ކަންކަން ވެސް ވަނީ ވަރަށް ބޮޑަށް ގޯސްވެފަ އެވެ.\nގުޅޭ ޓެގު ކްރިސްޓިއާނޯ ރޮނާލްޑޯ ޔުވެންޓަސް ކޮވިޑް 19


Udumathin Vettunu Boalhathakeh, Ethah Bayaku Birun! - Vaguthu\nއުޑުމަތިން ވެއްޓުނު ބޯޅަތަކެއް، އެތައް ބަޔަކު ބިރުން!\nއިންޑިއާގެ އާނަންދް ޑިސްޓްރިކްޓްގެ ހަތަރު ސަރަހައްދެއްގައި އުޑުމަތިން ދަގަނޑު ބިޔަ ބޯޅަތަކެއް ވެއްޓިއްޖެއެވެ. ސްޕޭސް އިން ވެއްޓުނު ކަމަށް ބެލެވޭ މި ބައިތައް ވެއްޓިފައިވަނީ ބަލޭޖް، ޚަމްބޮލާޖް އަދި ރާމްޕޫރާގައަށެވެ. މިކަމާއި ގުޅިގެން އެ އަވަށު މީހުން ތިބީ ބިރުން ކަމަށް ވެއެވެ.\nއެކަމާއި ގުޅިގެން ބިރުން ތިބި ވިލެޖުގެ މީހުން އެކަން ފުލުހުންގެ ސަމާލުކަމަށް ގެނެސްފައި ވެއެވެ. އަދި އެކަން ހިނގާދިޔަ ގޮތް ބެލުމަށް އެ ތަނަށް ދިއުމަށްފަހު، ފުލުހުން ވަނީ ފޮރެންސިކް ސައިންސް ލެބޯޓްރީ (އެފްއެސްއެލް) ގެ ތަޖުރިބާކާރުންގެ އެހީއަށް އެދިފައެވެ.\nގާތްގަނޑަކަށް ފަސް ކިލޯ ބަރުދަނުގައި ހުރި ފުރަތަމަ ބޮޑު އެ ބޯޅަ ބަލެޖް އަށް ވެއްޓުނީ ހަވީރު 4:45 ހާއިރު އެވެ. އެއަށްފަހު ޚަމްބޮލާޖް އާއި ރާމްޕޫރަށް އިތުރު ބޯޅަތަކެއް ވެއްޓުނެވެ. މިއިން ކޮންމެ ބޯޅައެއްވެސް އެކަތި އަނެއްޗާއި 15 ކިލޯމީޓަރުގެ ދުރުމިނެއް ހުރި ކަމެއް ވެއެވެ.\nއާނަންދް ސުޕްރިންޓެންޑެންޓް އޮފް ޕޮލިސް އަޖިތު ރާޖިޔާން އާ ހަވާލާދީ ދަ އިންޑިއަން އެކްސްޕްރެސްނޫހުން ބުނީ ފުރަތަމަ ބޯޅަ ވެއްޓުނީ ހަވީރު 4.45 ހާއިރު ކަމަށާއި އޭގެ އިރުކޮޅެއް ފަހުން އިތުރު ދެ ތަނަކަށް ވެސް އެފަދަ ބޯޅަތަކެއް ވެއްޓިފައިވާ ކަމަށް މައުލޫމާތު ލިބުނު ކަމަށެވެ.\n"ނަސީބަކުން އެއްވެސް މީހަކަށް އަނިޔާއެއް ނުވަތަ ގެއްލުމެއް ލިބިފައެއް ނުވޭ. މިއީ ކޮން ކަހަލަ ސްޕޭސް ކުނޑިތަކެއްކަން އަދި ޔަގީން ނުވި ނަމަވެސް މިއީ ވިލެޖުގެ މީހުންގެ ވާހަކަތަކަށް ބަލާއިރު އުޑުން ވެއްޓިފައިވާ އެއްޗެހިތަކެއް".\nމީގެ ކުރިން މަހަރަޝްތްރާއަށްވެސް ޖައްވުން މިފަދަ އެއްޗެހިތަކެއް ވެއްޓިގެން ރިޕޯޓްކޮށްފައި ވެއެވެ.\nއަލީ ހދ ކުޅުދުއްފުށިން ވިދާޅުވަނީ\nމެއި 13, 2022 16:01\nހުރިހަލާކެއްގެ ބޮޑުކަމާ އޭރުވެސް ބުނިން އިންސާނުންގެ އޮރިޔާން ފޮޓޯ ޖައްވުގަ ނުބަހައްޓާށޭ މިހާރު ހުރިހާ އަންހެން އޭލިޔަނުން ބިސްއަޅަންއެފެށީ އަވަހައް ފޮޓޯތައް ބިމައްބާލާ\nމެއި 13, 2022 17:45\nއޮރިޔާން ފޮޓޯ ފޮނުވީމަ އޭލިއަނުންގެ އާބާދީ އިތުރުވަނީކަމަށް ފެނޭ.\nމެއި 13, 2022 16:10\nދެން އަނެއްކާ ތިޔައަށް އަޅުކަންކުރަން ނުފަށައިފިއްޔާ ވެއްޖެ\nމެއި 13, 2022 16:33\nހީރޯޝީމާއަށް ވެސް އުޑުން ވެއްޓުނީ ދަގަނޑު އެއްޗެއް. ވެއްޓި އޭތި ގޮވައި އެތައް މިލިއަން ބަޔަކު މަރުވެސްވި...ހެހެހެހެހެހެ\nމެއި 13, 2022 18:53\nއިންޑިޔާ މީހުން ވަރަށް މޮޅުވާނެ ފުލޯކު ވާހަކަ ހަދަހަދައިގެން ދައްކަން. މީގެ 15 އަހަރު ކުރިން އެމީހުން ފެން އެކަނި ބޭނުންކޮށްގެން ހިންގޭ އިންޖީނެއްވެސް އުފެއްދިޔޯ\nމެއި 13, 2022 21:29\nއޭލިޔަންތައް ބަށި ކުޅެނިކޮށް ކޯޓުން ބޭރަށް ދިޔަ ބޯޅަތަކެއް ތީ\nމެއި 14, 2022 08:15\nއިންދިއާގެ އާބާދީގެ 75 ޕަސެންޓު މީހުންނަކީ މޮޔައިން އޭގެތެރޭގައި މޯދީވެސް ހިމެނޭ\nމެއި 15, 2022 01:11\nއަނެއް 25 ޕަރސެންޓް ރަނގަޅު ވީކަމީ އަހރެމެނގެ ނަސީބު\nމެއި 15, 2022 11:25\nތިވާނީ އޭލިޔަނުން ކުޅެމުންދިޔަ ފުޓްބޯޅަ މެޗްގެ ހިލޭޖެހުމަކުން ދަނޑުގެ ފެންސް ފަލާފަ އައި އެއްޗެއް ކަމަށް.\nމެއި 15, 2022 14:06\nKaleymen kuhdinge kiyaa ehcheh ballee hama


Fathuruverin ziyaarai kuraa list ge emme kureegai adhives India - vNews.mv\nފަތުރުވެރިން ޒިޔާރަތްކުރާ ލިސްޓުގެ އެންމެ ކުރީގައި އަދިވެސް އިންޑިއާ\nމަރްޔަމް ލީން 25 September 2021, 18:33\nމި ހިނގާ 2021 ވަނަ އަހަރުގެ މިހާތަނަށް ރާއްޖެއަށް އެންމެ ގިނަ ފަތުރުވެރިން ޒިޔާރަތްކުރީ އިންޑިއާއިން ކަމަށް ޓުއަރިޒަމް މިނިސްޓްރީން ބުނެފިއެވެ.\nޓުއަރިޒަމް މިނިސްޓްރީން އާންމުކޮށްފައިވާ ތަފާސްހިސާބުތައް ދައްކާގޮތުން، މިއަހަރުގެ މިހާތަނަށް އިންޑިއާއިން 191،824 ފަތުރުވެރިން ޒިޔާރަތްކޮށްފައިވެއެވެ.\nދެން އެންމެ ގިނަ ފަތުރުވެރިން ޒިޔާރަތްކޮށްފައިވަނީ ރަޝިއާއިންނެވެ. އެގައުމުން 168،221 ފަތުރުވެރިން ޒިޔާރަތްކޮށްފައިވާއިރު ތިން ވަނާގައި އޮތް ޖަރުމަނުވިލާތުން ޒިޔާރަތްކުރީ 51،031 ފަތުރުވެރިންނެވެ.\nލިސްޓުގައި ދެން ހިމެނެނީ، އެމެރިކާ، ސައުދީ އަރަބިއްޔާ، ޔޫކްރެއިން، ސްޕެއިން، އިނގިރޭސިވިލާތުގެ އިތުރުން ކަޒަކިސްތާނާއި ފްރާންސްއެވެ.\nމިއަހަރުގެ މިހާތަނަށް ރާއްޖެ ޒިޔާރަތްކުރި ފަތުރުވެރިންގެ އަދަދު ވަނީ 843،552 އަށް އަރާފައެވެ. މިދިޔަ އަހަރުގެ މި މުއްދަތުގައި ޒިޔާރަތްކޮށްފައިވަނީ 399،174 ފަތުރުވެރިންނެވެ. 2019 ވަނަ އަހަރުގެ މި މުއްދަތުގައި ޒިޔާރަތްކުރީ 1،219،453 ފަތުރުވެރިންނެވެ.\nމީގެއިތުރުންގަތަރު އެއާވޭސް، އޭރޯފްލޮޓް، އިންޑިގޯ، ގޯ އެއާ، ފްލައި ދުބާއީ އަދި ޓާކިޝް އެއާލައިންސް އިންވެސް ގިނަ އަދަދެއްގެ ފަތުރުވެރިން ރާއްޖެ ގެނެސްފައިވެއެވެ.\nތީކީ ފަތުރުވެރިން ކަމަށް ގަބޫލްލުރާނީ މޮޔައިން. ތީ މުޅިން އެހެން ޑީލެއްގެ ދަށުން ރާއްޖެއަށް އަންނަ ބައެއް. ތިމީހުން 14 ދުވަސް ކަރަންޓީނު ކުރަން މިގައުމު މިއޮތީ އެވެރިންގެ ކަރަންޓީނު ފެސިލިޓިއަކަށް ހަދާފަ. މިއޮށް ނުރައްކާތެރި ވަބާގަ އެވަރުގެ ނުރައްކާތެރި ވޭރިއެއްޓެއް އެގައުމުގަ ފެތުރެމުން ފިޔަސް މީންކަމަކަށް ވިސަނާވެސް ނުލާ ދިވެހިންނަށް ކޮންމެ ގޮތެއް ވިޔަސް ހެޔޮކަމަށް ކަންނޭގެ މިކަންމިކުރަނީ. މުޅި ހުޅުމާލެ ފުރާ މިމީހުން ރާއްޖޭގެ ރައްރަށުގެ މީހުންގެ އަމިއްލަ ގެދޮރުގެ ކޮޓަރިތަކުގަވެސް މިމީހުން. ދެންމީ މާވަރުގަދަ ޓޫރިޒަމް ބޫސްޓެއް އިންޑިއާއިން އައިކަމަށް ބަލަންޏާ މަށަށް ބުނެވޭނީ ބަނގުލަދޭޝް ޓޫރިސްޓުން މާގިނައިން އެބައުޅެއޭ މިގައުމުގަ. ވަރަށް ސަލާމް\nމާތްކަލާކޯ ތިއަންނަނީ ފަތުރުވެރިންތޯ ނޫނީ ކަރަންޓީންވާން އަންނަމީހުންތޯ؟ ތީގެން ރާއްޖޭގެ ޓޫރިޒަމް ސިނާޢަތަށް އަދި އޭގެން މުވައްޒަފަކަށް ވާނެ ފައިދާއެއް ނޯންނާނެ. ބަޔަކު ރަނގަޅު ކުރަންވިޔަސް ތަންކޮޅެއް ބޮޑުވަރު.


Miadhuge vote gai Nasheed baiverivevadai nugennevi | Mihaaru\nކުޅުދުއްފުށީ އެއާޕޯޓް އެޅުމަށް ބޭނުންވާ ބިން ހިއްކުމުގެ މަޝްރޫއު ފެށުމުގެ ރަސްމިއްޔާތުގައި ރައީސް ޔާމީންގެ އަރިހުގައި މެމްބަރު ނަޝީދު ބައިވެރިވެވަޑައިގަންނަވަނީ.\n20 ފެބުރުއަރީ 2018 - 19:47 17 comments\nރައީސް އަބްދުﷲ ޔާމީން މި މަހުގެ ފަސް ވަނަ ދުވަހުގެ ރެއިން ފެށިގެން 15 ދުވަހަށް އިއުލާން ކުރެއްވި، ކުއްލި ނުރައްކަލުގެ ހާލަތުގައި ހިފަހައްޓާފައިވާ، ރައްޔިތުންގެ މަޖިލީހުގެ ބާރުތަކާއި ކޯޓުތަކުގެ ބާރުތައް އިޔާދަ ކުރުމަށާއި ކުއްލި ނުރައްކަލުގެ ހާލަތުގެ މުއްދަތު އިތުރު 30 ދުވަހަށް ދަންމަން، ރައްޔިތުންގެ މަޖިލީހުގެ 38 މެމްބަރުންގެ ވޯޓާ އެކު މިއަދު ފާސްކުރިއިރު، މަޖިލީހުގައި ނަޝީދު އިންނެވި ނަމަވެސް އޭނާ އެއިން އެއްވެސް ވޯޓެއްގައި ބައިވެރިވެވަޑައެއް ނުގަތެވެ.\nއެކަމަކު އޭގެ ސަބަބެއް ނޭނގެ އެވެ.\nނަމަވެސް ނަޝީދަކީީ، 15 ދުވަހުގެ މުއްދަތަށް އިއުލާން ކުރެއްވި ކުއްލި ނުރައްކަލުގެ ހާލަތުގެ ގަރާރުގައި ހިފަހައްޓާފައިވާ، ރައްޔިތުންގެ މަޖިލީހުގެ ބާރުތަކާއި ކޯޓުތަކުގެ ބާރުތައް އިޔާދަ ކުރުމަށަށް، ގަރާރާ މެދު މަޖިލީހުގައި ބަހުސް ކުރިއިރު އެންމެ ބޮޑަށް ވަކާލާތު ކުރެއްވި މެމްބަރެވެ.\nކުއްލި ނުރައްކަލުގެ ހާލަތާ ގުޅޭ ގަރާރާ ގުޅޭ ގޮތުން މަޖިލީހުގައި މިއަދު ނެގި ވޯޓަށް ފުވައްމުލަކު މެދު ދާއިރާގެ މެމްބަރު އަލީ ފަޒާދު ވެސް ވަޑައެއް ނުގަންނަވަ އެވެ. ޕީޕީއެމުން ބުނާ ގޮތުގައި، ފަޒާދުގެ ބައްޕަގެ ހާލު ސީރިއަސްވެ ސްރީ ލަންކާގެ ހޮސްޕިޓަލްގައި އެޑްމިޓް ކޮށްފައިވާތީ، ފަޒާދު ހުންނެވީ އެ ގައުމުގަ އެވެ.\nއިތުރު ލިޔުންތައް މެމްބަރު މުހައްމަދު ނަޝީދު ކުއްލި ނުރައްކަލުގެ ހާލަތު ރައްޔިތުންގެ މަޖިލިސް ޕީޕީއެމް ސަރުކާރު


އެއާ ބެޑްމިންޓަން ތަޢާރަފްކޮށްފި އެއާ ބެޑްމިންޓަން ތަޢާރަފްކޮށްފި\nއެއާ ބެޑްމިންޓަން ތަޢާރަފްކޮށްފި\nދުނިޔޭގެ ބެޑްމިންޓަން އާއި ބެހޭ މައި އިދާރާ ވޯލްޑް ބެޑްމިންޓަން ފެޑެރޭޝަނުން ޕާކުތަކާއި ބީޗްތައް އަދި އެނޫންވެސް އާއްމުކޮށް ހުޅުވާލެވިފައިވާ ތަންތަނުގައި ކުޅޭވޭގޮތަށް ހާއްސަކޮށްގެން ބެޑްމިންޓަންގެ އާ ކުޅިވަރެއް ތައާރަފް ކޮށްފިއެވެ.\nއިންޑޯ ހޯލުތަކާއި ވައި ނުޖެހޭ ތަންތަނުގައި ކުޅޭ ކުޅިވަރެއްގެ ގޮތުގައި ފާހަގަކޮށްލެވޭ ބެޑްމިންޓަންގެ މުޅިން އާ ކުޅިވަރެއް ދުނިޔޭގެ ބެޑްމިންޓަން އާއި ބެހޭ މައި އިދާރާއިން ތައާރަފްކޮށްފައި މިވަނީ މި ކުޅިވަރު ކުޅުމުގެ ފުރުސަތު ވީހާވެސް ގިނަ މީހުންނަށް ހޯދައިދުނުމުގެ ބޭނުމުގައެވެ.\nއެއާ ބެޑްމިންޓަންގެ ނަންދީފައިވާ މިކުޅިވަރުވެސް ކުޅެނޭ ބެޑްމިންޓަނެކޭ އެއްގޮތަށް އެއްކަހަލަ ރެކެޓެއް ބޭނުންކޮށްގެންނެވެ. އެހެންނަމަވެސް ބެޑްމިންޓަންގައި ބޭނުންކުރާ ބޯޅަ ނުވަތަ ޝަޓްލް ކްލޮކްއަށް ވަނީ ބޮޑު ބަދަލުތަކެއް ގެނެސްފައެވެ.\nއެއާ ބެޑްމިންޓަން ކުޅުމަށް ހާއްސަކޮށްފައިވާ ޝަޓްލް ކްލޮކް ހަދާފައިވަނީ އެހާ ފަސޭހައިން ހަލާކުނުވާ އަދި ވައި ޖެހުނަސް ކުޅުމަށް އުނދަގޫ ނުވާގޮތަކަށް ބަލައިގެންނެވެ.\nއެއާ ބެޑްމިންޓަން އިފްތިތާޙް ކުރުމަށްފަހު ބެޑްމިންޓަން ވޯލްޑް ފެޑެރޭޝަން ބީ.ޑަބްލިއު.އެފްގެ ރައީސް ޕޮއުލް އެރިކް ބުނީ މިއީ ބެޑްމިންޓަން ފެޑެރޭޝަނުން ވަރަށް ވިސްނާފައި ތައާރަފްކުރި ކުޅިވަރެއް ކަމަށާއި، އެއާ ބެޑްމިންޓަންގެ ސަބަބުން ބެޑްމިންޓަންގެ ތެރެއަށް އިތުރު މީހުންނަށް ފަސޭހަ ކަމާއެކު ވަދުމުގެ ފުރުސަތު ހުޅުވިގެންދާނެ ކަމަށެވެ.


Supreme court ge lafayaa ehgothah gaanoonu asaaseege 231 vana maahdhaa islahukuran hushahalhaifi | Mihaaru\nރައްޔިތުންގެ މަޖިލީހުގެ މެޖޯރިޓީ ލީޑަރު އަލީ އާޒިމް. ސުޕްރީމްކޯޓުގެ ލަފަޔާ އެއްގޮތަށް ގާނޫނު އަސާސީ އިސްލާހުކުރަން ހުށަހަޅައިފި\nސުޕްރީމް ކޯޓުގެ ލަފައާ އެއްގޮތަށް ގާނޫނުއަސާސީގެ 231 ވަނަ މާއްދާ އިސްލާހުކުރަން ހުށަހަޅައިފި\n30 މެއި 2020 - 01:07 10 comments\nސުޕްރީމް ކޯޓުގެ އިސްތިޝާރީ ލަފައާ އެއްގޮތަށް ގާނޫނުއަސާސީގެ 231 ވަނަ މާއްދާ އިސްލާހުކުރަން މުޅި ރައްޔިތުންގެ މަޖިލީހުގެ ކޮމިޓީން މިރޭ ފާސްކޮށްފި އެވެ. އެކަމަކު، އެ ނިންމުން ފައިނަލް ވާނީ މާދަމާ ބާއްވާ ރައްޔިތުންގެ މަޖިލީހުން ފާސްކުރުމުންނެވެ.\nމި ގޮތަށް މުޅި މަޖިލީހުގެ ކޮމިޓީން ފާސްކުރީ، އާ ކައުންސިލްތަކަށް މެމްބަރުން އިންތިޚާބު ކުރެވެންދެން މިހާރު ތިބި ކައުންސިލަރުންގެ ދައުުރު ދެމިގެންދާ ގޮތަށް ހަމަޖެއްސޭނީ ގާނޫނުއަސާސީ އަށް ބަދަލު ގެނެސްގެން ކަމަށް ސުޕްރީމް ކޯޓުން ރައްޔިތުންގެ މަޖިލީހަށް ލަފާދިނުމާ ގުޅިގެން ބޭއްވި ޖަލްސާ އަށް ފަހު އެވެ.\nސުޕްރީމް ކޯޓުގެ ލަފައާ އެއްގޮތަށް ގާނޫނުއަސާސީ އިސްލާހުކުރަން ހުށަހެޅުއްވީ، ރައްޔިތުންގެ މަޖިލީހުގެ މެޖޯރިޓީ ލީޑަރު، މެދުހެންވޭރު ދާއިރާގެ އެމްޑީޕީގެ މެމްބަރު އަލީ އާޒިމެވެ. އޭނާ އިސްލާހު ހުށަހެޅުއްވީ، އާ ކައުންސިލަރުން އިންތިޚާބު ކުރެވެންދެން، މިހާރު ތިބި ކައުންސިލަރުން މަގާމުގައި ތިބެވޭ ގޮތަށް ސަރުކާރުން ގާނޫނުއަސާސީ އަށް އިސްލާހު ގެންނަން ފޮނުވާފައިވާ ބިލަށެވެ. އެ ބިލަށް އަލުން އިސްލާހު ހުށަހަޅަން ޖެހުނީ، ސަރުކާރުން ހުށަހަޅާފައިވާ ގޮތަށް ބަލާއިރު ވެސް މަގްސަދު ހާސިލް ނުވާ ކަމަށް ސުޕްރީމް ކޯޓުގެ ލަފާގައި ވާތީ އެވެ.\nއާޒިމް ހުށަހެޅުއްވީ ގާނޫނުއަސާސީގެ 231 ވަނަ މާއްދާ އަށް ދެ އަަކުރެއް އިތުރު ކުރުމަށެވެ. އެއީ ކައުންސިލްތަކުގައި ހިމެނޭނީ ދާއިރާގެ ރައްޔިތުންް އިންތިހާބުކުރާ މެމްބަރުން ކަމަށް ބުނެފައިވާ އެ މާއްދާގެ (ނ) އަށް އިސްތިސްނާއެެއް ދޭ ދެ މާއްދާ އެވެ. އެގޮތުން، އިތުރު ކުރަން ހުށަހެޅި ފުރަތަމަ މާއްދާގައި ބުނެފަައި ވަނީ ކައުންސިލް އިންތިހާބު ބާއްވައި މެމްބަރުން ހުވާކުރަންދެން، މިހާރު ތިބި ކައުންސިލަރުން މަގާމުތަކުގައި ދެމިތިބޭނެ ކަމަށެވެ. ދެވަނަ މާއްދާގައި ބުނަނީ އެގޮތަށް މަގާމުގައި ދެމިތިބޭ ކައުންސިލަރުން އަމަލުކުރާނީ ރައްޔިޔުންގެ މަޖިލީހުން އެކަމަށް ފާސްކުރާ ގާނޫނަކާ އެއްގޮތަށް ކަމަށެވެ.\nއާޒިމްގެ އިސްލާހުގެ ދެވަނަ މާއްދާގައި ބުނާ ގާނޫނު މިހާރު ވަނީ ފާސްކޮށް ތަސްދީގު ކޮށްފަ އެވެ. އެއީ ކައުންސިލް އިންތިހާބު ލަސްކުރަން ސަރުކާރުން ހުށަހަޅައިގެން ފާސްކުރި ސަންސެޓް ގާނޫނެވެ.\nއާޒިމްގެ ހުށަހެޅުން ފާސްކުރީ ކޮމިޓީގައި އެ ވަގުތު ތިއްބެވި 63 މެމްބަރުންގެ އިއްތިފާގުންނެވެ.\nގާނޫނުއަސާސީ އަށް ފުރަތަމަ ހުށަަހެޅި އިސްލާހު އުނިކުރުމަށް ވެސް ކޮމިޓީއަށް އޭނާ ހުށަހަޅެއްވި އެވެ.\nކައުންސިލަރުންގެ ދައުރު ދަންމައިލުމަށް ސަރުކާރުގެ ފަރާތުން ބިލެއްދޫ ދާއިރާގެ އެމްޑީޕީގެ މެމްބަރު އަހުމަދު ހަލީމް (ދޮންބިލެތް) ހުށަހެޅުއްވި އިސްލާހުގައިގެ އަސްލު ކަމުގައިވާ ކައުންސިލަރުންގެ ދައުރުގެ މުއްދަތު ބަޔާންކުރާ މާއްދާ ބަދަލު ނުކުރަން އާޒިމް މިރޭ ހުށަހެޅުއްވި އެވެ. އެ ހުށަހެޅުން ވެސްް ފާސްކޮށް، ގާނޫނުއަސާސީ އަށް ގެންނަ ބަދަލު މިހާރު ވަނީ ސުޕްރީމް ކޯޓުގެ ލަފައާ އެއްގޮތަށްް ބަދަލުކޮށްފަ އެވެ.\nމިރޭގެ ކޮމިޓީ ބައްދަލުވުމުގައި އާޒިމް ވިދާޅުވީ، ގާނޫނުއަސާސީ އަށް އެ އިސްލާހު ހުށަހެޅުއްވީ ބަންޑާރަ ނައިބު އިބްރާހީމް ރިފްއަތާ މަޝްވަރާ ކުރެއްވުމަށް ފަހު ކަމަށެވެ.\nThafseel: Supreme Court in lafaa dhinee gaanoonu asaasee ah islaahu gennan\nސުޕްރީމް ކޯޓުގެ ލަފައަކަށް މަޖިލީހުން އެދުނީ ގާނޫނުއަސާސީގައި ކައުންސިލަރުންގެ ދައުރުގެ މުއްދަތު ކަނޑައަޅާފައިވާ މާއްްދާ އެކަނި ބަދަލުކޮށްފި ނަމަ ގާނޫނު އަސާސީގެ 231 ވަނަ މާއްދާއާ އަރައިރުން ވާނެ ކަމަށް ރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު ދެކެވަޑައިގަންނަވާތީ އެވެ.\nކައުންސިލަރުންގެ އުމުރު ދަަންމައިލުމަށް ސަރުކާރުން ހުށަހަޅާފައިވާ ބިލުގައި އޮތީ ގާނޫނުއަސާސީގައި ކައުންސިލަރުންގެ ދައުރު ކަނޑަައަޅާފައިވާ މާއްދާ އެކަނި ބަދަލުކުރުމަށެވެ. އެކަމަކު، ނަޝީދު ވިދާޅުވީ އެ މާއްދާ އެކަނި ބަދަލުކޮށްގެން ކައުންސިލަރުންގެ ދައުރު ދަންމައި ނުލެވޭނެ ކަމަށާއި ކައުންސިލުގައި ހިމެނޭނީ ދާއިރާގެ ރައްޔިތުންގެ އިންތިހާބުކުރާ މެމްބަރުން ކަމަށް ގާނޫނުއަސާސީގެ 231 ވަނަ މާއްދާގައި ބަޔާންކޮށްފައިވާ ކަަމަށެވެ.\nސުޕްރީމް ކޯޓުން ދިން ލަފާގައި ބުނެފައިވަނީ ކައުންސިލަރުންގެ ދައުރު ދަންމަން ސަރުކާރުން މިހާރު ހުށަހަޅާފައިވާ ގޮތަށް، ގާނޫނުގެ ހަތަރު ވަނަ މާއްދާ އަށް އިސްލާހު ގެނައުމުގެ ބަދަލުގައި އެ ބިލުން ނުވަތަ އެހެން ބިލަކުން ގާނޫނުއަސާސީގެ 231 ވަނަ މާއްދާގެ ނައްސަށް އިސްލާހު ގެނެސް ނުވަތަ އެ މާއްދާގެ ނައްސަށް ބަދަލު ގެނައުމުގެ ބަދަލުގައި އެ މަގްސަދަށްޓަކައި ގާނޫނުއަސާސީގެ 13 ވަނަ ބާބުގެ ފަހަތަށް އިންތިގާލީ މާއްދާއެއް ހިމަނަން ފެންނަ ކަމަށެވެ. މިގޮތުން ގެންނަ އިސްލާހުގައި، މިހާރު ތިބި ކައުންސިލަތުންގެ މަގާމު، އިންތިހާބު ފަސްވިޔަސް ދެމި އޮންނާނެކަން ސާފުކޮށް ބަޔާންވެފައި އޮންނަން ޖެހޭނެ ކަމަށް ލަފާގައިވެ އެވެ.\nއިތުރު ލިޔުންތައް ރައްޔިތުންގެ މަޖިލިސް މެމްބަރު އަލީ އާޒިމް ލޯކަލް ކައުންސިލްތައް ލޯކަލް ކައުންސިލްތަކުގެ އިންތިޚާބު 2020 ސުޕްރީމް ކޯޓް ރާއްޖޭގެ ގާނޫނުއަސާސީ\nކައުންސިލަރުންގެ ބާރުތަކެއް ހަނިކޮށް، ގާނޫނީ ހައްލެއް\nގާނޫނުއަސާސީ އިސްލާހުކުރުން މިރޭ ދަންވަރު 1:30 ގައި\nސުޕްރީމް ކޯޓުގެ ލަފައާ ގުޅިގެން މިރޭ މަޖިލިސް ބާއްވަނީ


ފުލުހުންގެ މެޑަލް އަދި ކުލަ\nމައްސަލައަކާއި ބެހޭ މަޢުލޫމާތު ހޯއްދެވުމަށް\nޕޮލިސް ސެޓްފިކެޓަށް އެދުން\nޕޮލިސް ސެޓްފިކެޓް ޗެކްކުރުން\nޓޯވް ކުރެވިފައިވާ އުޅަނދުތައް\nގެއްލިގެން ހޯދާ މޮޓޯ ސައިކަލްތައް\nކުށަކާގުޅޭ މައުލޫމާތު ދެއްވަން\nކުށެއް ކުރަންއުޅޭކަން ރިޕޯޓްކުރުން\nއެސޯސިއޭޝަން ކަޕް: އޮފު އެފްސީގެ މައްޗަށް ކުރިހޯދައި ޕޮލިސް ކުލަބުން އެއްވަނަ އަށް\nދިވެހި ސިފައިންގެ ކުލަބާއި ޕޮލިސް ކުލަބް ވާދަކުރި މެޗުގެ ތެރެއިން: ޕޮލިސް ކުލަބުން ވަނީ ކުޅުނު ތިން މެޗުވެސް ކާމިޔާބުކޮށްފައި --\nވޮލީބޯލް އެސޯސިއޭޝަން ކަޕްގައި އޮފު އެފްސީ އާވާދަކުރި މެޗުން ފަހަތުން އަރައި މޮޅުވެ ޕޮލިސް ކުލަބުން ތާވަލުގެ އެއް ވަނައަށް ޖެހިލައިފިއެވެ.\nރޭ ޒުވާނުންގެ މަރުކަޒުގައި ކުޅުނު މެޗު ޕޮލިސް ކުލަބުން ކާމިޔާބުކުރީ 3-1 ސެޓުންނެވެ. ރޭގެ މޮޅާއެކު މުބާރާތުގެ ތާވަލުގެ އެއްވަނަ ޕޮލިސް ކުލަބަށް ލިބިފައިވަނީ ކުޅުނު ތިން މެޗުވެސް ކާމިޔާބުކޮށް ހަތް ޕޮއިންޓާއެކުއެވެ. އަދި ޕޮލިސް ކުލަބުން މިވަނީ ގަދަ ތިން ޓީމުގެ ތެރޭގައި ހިމެނުމުގެ ފުރުސަތު ބޮޑުކޮށްފައެވެ.\nމުބާރާތުގެ ތާވަލަށް ބަލާއިރު، ދެވަނަ ޓީމުގެ ގޮތުގައި އޮތީ ވެމްކޯއެވެ. އެޓީމު ވަނީ ކުޅުނު ދެމެޗުން ހަ ޕޮއިންޓް ލިބިފައެވެ. މިރޭ ވެމްކޯއާއި ދިވެހި ސިފައިންގެ ކުލަބު ކުޅޭ މެޗު ކާމިޔާބުކޮށްގެން އެޓީމު އެއްވަނަ އަށް ޖެހިލެވޭނެއެވެ. މުބާރާތުގައި ދެން ވާދަކުރާ ހަތަރު ޓީމަށް ބަލާއިރު، ސްޕޯޓްސް ކްލަބް ސިޓީ ދެ މެޗުން ތިން ޕޮއިންޓް ލިބިފައިވާއިރު އޮފު އެފްސީ ވަނީ ކުޅުނު ތިން މެޗުން ތިން ޕޮއިންޓް ހޯދާފައެވެ. އަދި ގުޑީސް ސްޕޯޓްސް ކުލަބާއި އެންމެ ފަހުގެ ޗެމްޕިއަން ދިވެހި ސިފައިންގެ ކުލަބު ވަނީ ކުޅުނު ދެމުންވެސް ބަލިވެފައެވެ.\nރޭ ޕޮލިސް ކުލަބާއި އޮފު އެފްސީ ވާދަކުރި މެޗުގެ ފުރަތަމަ ސެޓް ކާމިޔާބުކުރީ އޮފު އެފްސީންނެވެ. އެޓީމުން ސެޓް ކާމިޔާބުކުރީ 23-25 އިންނެވެ. ނަމަވެސް ޕޮލިސް ކުލަބުގެ ބިދޭސީ ތިން ކުޅުންތެރިންނާއި ޒުވާން ކުޅުންތެރިންގެ މޮޅު ކުޅުމާއެކު ޕޮލިސް ކުލަބުން ވަނީ ޖެހިގެން ކުޅުނު ތިން ސެޓްވެސް ކާމިޔާބުކޮށްފައެވެ. މިސެޓްތައް ޕޮލިސް ކުލަބުން ކާމިޔާބުކުރީ 25-18، 25-16 އަދި 25-20 އިންނެވެ. މިމެޗުގެ މޮޅު ކުޅުންތެރިޔާގެ މަގާމަށް ހޮވުނީ ޕޮލިސް ކުލަބުގެ ސެޓަރު މުތުސާމީއެވެ.\nޕޮލިސް ކުލަބުން މި މުބާރާތުގައި ދެން ކުޅޭ މެޗުގައި ވާދަކުރާނީ ސްޕޯޓްސް ކުލަބް ސިޓީއާއެވެ. މިމެޗު ކުޅުމަށް ހަމަޖެހިފައިވަނީ ޖޫން 17 ވަނަ ދުވަހުގެރޭ 20:15 ގައެވެ.\nކުޑަކުދިންނަށް ކުރާ ގޯނާ\nދިވެހި ފުލުހުންގެ ޚިދުމަތް


BREAKING: Finolhah Gellundhin Gili Lankanfushi Resort5Lakka Rufiya In Joorimanaa Kohffi - Vaguthu\nކ. ހިންމަފުށި ކައިރީގައި އޮތް ފިނޮޅަކަށް ގެއްލުން ދިން މައްސަލާގައި ގިލިލަންކަންފުށި ރިސޯޓު ހިންގަމުންދާ ޕްރޮމޯސް ޕްރައިވެޓް ލިމިޓެޑް ފަަސް ލައްކަ ރުފިޔާއިން ޖޫރިމަނާކޮށްފި އެވެ.\nއެ ރިސޯޓުގެ ބަޔަކު ހިންމަފުށީ ކައިރީގައި އޮތް ފިނޮޅަކަށް އަރައި ގެއްލުން ދީފައި ވަނީ ޖެނުއަރީ މަހުގެ 21 ވަނަ ދުވަހުގެ ރޭގެ ވަގުތެއްގައެވެ.\nއެ ރިސޯޓް ހިންގާ ކުންފުނި ޖޫރިމަނާ ކުރި މައްސަލާގައި އެންވެރޮމެންޓް ޕްރޮޓެކްޝަން އެޖެންސީ (އީޕީއޭ)އިން ނެރުނު ބަޔާނެއްގައި ވިދާޅުވެފައި ވަނީ، އެ ރިސޯޓްގެ މުވައްޒަފުން އެެ ފިނޮޅަށް އަރައި އެ ފިނޮޅުގެ ހުރަހަށް ފެން ދައުރުވާ ގޮތަށް ފަސްގަނޑު ކޮނެ، އެ ފިނޮޅުގެ ވެލިގަނޑު ގިރައިގެން ދާނެ ގޮތަށް ކޯރު ކަނޑާފައިވާކަން އެ އެޖެންސީން ފުލުހުން މެދުވެރިކޮށް ބެލި ބެލުމުން ޔަގީން ކުރެވިފައިވާ ކަމަށެވެ.\nއަދި އެ ފިނޮޅުގެ ތިން ސަރަހައްދަކުން ކޯރު ކަނޑާފައިވާކަން ފާހަގަކުރެވިފައިވާ ކަމަށް އީޕީއޭގެ ބަޔާނުގައި ވެއެވެ.\nއެހެންކަމުން ތިމާވެއްޓަށް ދޭ ގެއްލުންތަކަށް ޖޫރިމަނާ ކަނޑައެޅުމުގެ ބަދަލު ހޯދުމުގެ ގަވާއިދުގެ ދަށުން ކަނޑައެޅިފައިވާ ޖޫރިމަނާގެ ޖުމްލަ އަދަދު ކަމަށްވާ 5،62،980.00 ރުފިޔާ 30 ދުވަހުގެ ތެރޭގައި ދައްކަން އެ ރިސޯޓް އޮޕަރޭޓް ކުރަމުންދާ ކުންފުންޏަށް އަންގާފައިވާނެ ކަމަށް އެ ބަޔާނުގައި ވެއެވެ.\nއެ ރިސޯޓުގެ މުވައްޒަފުން ގެއްލުންދިން އެ ފިނޮޅަކީ ގިލިލަންކަންފުއްޓާއި ހިންމަފުއްޓާ ދެމެދުގައި އޮންނަ ކުޑަ ފިނޮޅެކެވެ. ހިންމަފުށި މީހުންނާއި އެ ރަށަށް ޒިޔާރަތް ކުރާ މީހުން ވެސް އާންމުކޮށް އެ ފިނޮޅަށް ދަތުރު ގޮސް ހަދާ ކަމަށްވެއެވެ.\n"ވަގުތަށް" އެނގިފައިވާ ގޮތުގައި، ގިލިލަންކަންފުށި ރިސޯޓުން ހިތްހަމަނުޖެހުނީ އެ ތަނަށް ރަށުން މީހުން ދަތުރު ގޮސް ހަދާތީ ރިސޯޓަށް ޗުއްޓީ ހޭދަ ކުރަން އަންނަ ފަތުރުވެރިންނަށް އުނދަގުލާ ކުރިމަތިވާ ކަމަށް ބުނެއެވެ.\nއެ ރިސޯޓުގައި މަސައްކަތް ކުރާ ބަޔަކު ފިނޮޅަށް އަރައި ގެއްލުން ދިނީ ފަކީރާ ފަދަ ތަކެތި ހިފައިގެން ކަމަށްވެއެވެ.\nމި މައްސަލާގައި އެ ރިސޯޓުން ވަނީ އެ މަސައްކަތުގައި އުޅުނު އެ ރިސޯޓުގެ އެއިރުގެ ޖެނެރަލް މެނޭޖަރު ޑޭވިޑް ސްޓެޕެޓިކް މަގާމުން ވަކިކޮށްފައެވެ.\nމެއި 30, 2021 19:49\nއެންމެ ފަސްލައްކަ!!!5މިލިޔަން ޑޮލަރުން ކުރަންވީ\nމެއި 30, 2021 20:34\nމި ބޮޑު ޖަރިމާ އަށް އެންމެ5ލައްކަ ރުފިޔާތަ؟\nމެއި 30, 2021 22:30\n15ލައްކަ އަސްލު. ބާކީ ބައި މޭޒު ދަށުން


Siyaasee harakaaiy hingumugai Raees Yameen shaamilnuvey: Vakeelun | Jazeera\tތޭރިތަކުގެ ފަހަތުން ޔާމީން ސިޔާސީ ހަރަކާތް ނުހިންގަވާ: ވަކީލުން - Jazeera\nތޭރިތަކުގެ ފަހަތުން ރައީސް ޔާމީން ސިޔާސީ ހަރަކާތް ނުހިންގަވާ: ވަކީލުން\nއިބްރާހިމް މުޢާން އަބްދުﷲ June 21, 2021 113 views0\nރައީސް ޔާމީން ގެ ބަންދަށް ބަދަލުކުރުމުން އެމަނިކުފާނުގެ ސަޕޯޓަރުން އެމަނިކުފާނަށް މަރުހަބާ ކިޔަނީ | ފޮޓޯ: ފޭސްބުކް/އަސްލުސޫރަ\nކުރީގެ ރައީސް ޢަބްދުﷲ ޔާމީން ޢަބްދުލްޤައްޔޫމް ގޭބަންދުގައި ހުންނަވައިގެން ސިޔާސީ ޙަރަކާތް ހިންގަވާކަމަށް ބުނެވޭ ބުނުމަކީ ހަގީގަތާ ހިލާފު ވާހަކައެއް ކަމަށް އެމަނިކުފާނުގެ ޤާނޫނީ ވަކީލުން ވިދާޅުވެއެޖެއެވެ.\nއެމަނިކުފާނުގެ ގާނޫނީ ވަކީލުން މިގޮތަށް ވިދާޅުވެފައިވަނީ ރާއްޖޭގެ އޮންލައިން ނޫހެއްގައި ޝާއިއުކޮށްފައިވާ ހަބަރަކަށް ރައްދު ދީ ނެރުނު ނޫސްބަޔާނެއްގައެވެ. އެގޮތުން، ރައީސް ޔާމީން ގޭބަންދުގައި ހުންނަވައިގެން ސިޔާސީ ޙަރަކާތް ހިންގަވާކަމަށާއި، ޕްރޮގްރެސިވް ޕާޓީ އޮފް މޯލްޑިވްސްގެ ލީޑަރޝިޕް ގްރޫޕްތަކާއި ޕާޓީގެ ކައުންސިލް ގްރޫޕްތަކުގައި އެމަނިކުފާނު ވާހަކަފުޅުދައްކަވައި، ވީޑިއޯ ކޮންފަރެންސްތަކުގައި ބައިވެރިވެވަޑައިގެން ސިޔާސީ ޙަރަކާތްތައް ހިންގަވާކަމަށް ބުނެ ލިޔެވިފައިވާ ވާހަކަތަކަކީ ދޮގު ހަގީގަތާއި ހިލާފު ވާހަކަތަކެއް ކަމަށް އެމަނިކުފާނުގެ ވަކީލުންގެ ޓީމުން ވިދާޅުވިއެވެ.\nރައީސް ޔާމީން ގޭ ބަންދައް ބަދަލުކުރެވުމާއި ގުޅިގެން އެމަނިކުފާނަށް ފޯނު ބޭނުންކުރުމުގެ ހުއްދަ ދެވުނުކަމުގައިވީ ނަމަވެސް އެމަނިކުފާނު ނިސްބަތްވެވަޑައިގަންނަވާ ޕްރޮގްރެސިވް ޕާޓީ އޮފް މޯލްޑިވްސްގެ، ވަޓްސްއެޕް، ވައިބަރ، ގްރޫޕްތައް ފަދަ ގްރޫޕްތައް ބޭނުންކުރެއްވުމުގެ ހުއްދައަކަށް އެދި މޯލްޑިވްސް ކަރެކްޝަނަލް ސަރވިސް އަށް ހުށަހެޅުމުން އެ ހުއްދަ ދީފައިނުވާތީ މިއިން އެއްވެސް ގްރޫޕެއްގައި އެމަނިކުފާނު ހަރަކާތްތެރިވަމުން ނާންނަކަމަށް ވަކީލުންގެ ޓީމުން ނެރެފައިވާ ނޫސްބަޔާނުގައި ފާހަގަކުރެއެވެ.\nރައީސް ޔާމީނުގެ ވަކީލުންގެ ޓީމުން ވަނީ މި ހަބަރު ހަރުކަށި އިބާރާތުން ކުށްވެރިކޮށްފައެވެ. އަދި، ރައިސް ޔާމީނާއި ބެހޭ ގޮތުން ދޮގު ހަބަރު ނުފެތުރުމަށް ނަސޭހަތްތެރިވެ ދެވަނަ ފަހަރަކު އެފަދަ ކަމެއް ހިނގައިފިނަމަ ގާނޫނީ ފިޔަވަޅު އެޅުމަށް ފަސްނުޖެހޭނެކަމަށް ވިދާޅުވެފައިވެއެވެ.\nކ.މާފުށީ ގައި ހަލުވިކަމާއެކު ކޮވިޑް-19 ފެތުރެމުންދިޔުމާއި ގުޅިގެން ޖަލުގައި ހުކުމް ތަންފީޒު ކުރައްވަމުން ގެންދަވާ ކުރީގެ ރައީސް ޢަބްދު ﷲ ޔާމީން ވަނީ ވަގުތީ ގޮތުން އޭޕްރީލްމަހުގެ 29 ވަނަ ދުވަހު ގޭބަންދަށް ބަދަލުކޮށްފައެވެ.\nކުރީގެ ރައީސް އަބްދުﷲ ޔާމީން ޖަލުގައި ހުންނެވީ އެމަނިކުފާނު މައްޗަށް ދައުލަތުން އުފުލި މަނީ ލޯންޑަރިންގގެ ދައުވާގެ ކުށް ސާބިތުވާކަމަށް ކްރިމިނަލް ކޯޓުން ހުކުމް ކުރުމާއި ގުޅިގެންނެވެ. އެ ކުށުގައި އެމަނިކުފާނުގެ މައްޗަށް ފަސް އަހަރު ދުވަހުގެ ޖަލު ހުކުމެއް އިއްވުމުގެ އިތުރުން ފަސް މިލިއަން ޑޮލަރުން ޖޫރިމަނާވެސް ކޮށްފައިވެއެވެ.\nތޭރިތަކުގެ ފަހަތުން ޔާމީން ސިޔާސީ ހަރަކާތް ނުހިންގަވާ: ވަކީލުން


Ras Online - ދަޢުލަތުގެ ނިޝާން ޖަހާފައިވާ ލިޔުމަކާ ޚިލާފެއް ނުވެވޭނެ - ރައީސް ނަޝީދު\nދަޢުލަތުގެ ނިޝާން ޖަހާފައިވާ ލިޔުމަކާ ޚިލާފު ނުވެވޭނެ ކަމަށް ރައްޔިތުންގެ މަޖިލީހުގެ ރައީސް، ރައީސް މުޙައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު މިހެން ވިދާޅުވެފައިވަނީ ރައީސް ޔާމީންގެ ސަރުކާރުން ޢިމާރާތްކުރި ހިޔާ މަޝްރޫޢުގެ ފްލެޓް ނުލިބުނު ބައެއް ފަރާތްތަކާއެކު ރައްޔިތުންގެ މަޖިލީހުގައި މިއަދު ބޭއްވެވި ބައްދަލުވުމެއްގައި ވާހަކަފުޅު ދައްކަވަމުންނެވެ.\nރައްޔިތުންގެ މަޖިލީހުގެ ޤައުމީ ތަރައްޤީއާއި ތަރިކައިގެ ކޮމިޓީއަށް ހައުސިން މިނިސްޓަރ އަސްލަމާއި، ހިޔާ މަޝްރޫޢުގެ ފްލެޓްތައް ދިންގޮތް މުރާޖަޢާ ކުރުމަށް ޙަވާލުކުރި ކޮމިޓީގެ މެމްބަރުން މިއަދު ވަނީ ޙާޟިރުކޮށްފައެވެ. އެ ކޮމިޓީ އަޑުއެހުމަށް މަޖިލީހަށް ދިޔަ ޢާއްމުންނަށް ކޮމިޓީއަށް ވަދެވޭގޮތް ނުވުމުން އެފަރާތްތަކުން ވަނީ މަޖިލީސް ސަރަޙައްދުގައި މުޒާހަރާ ކޮށްފައެވެ.\nރައީސް ނަޝީދު ވަނީ، އިދިކޮޅު ކޯލިޝަންގެ މަޖިލީސް މެމްބަރުންނާއެކު އިޙްތިޖާޖް ކުރަމުންދިޔަ ޢާއްމުންގެ ގާތަށް ވަޑައިގެން އެ ފަރާތްތައް މަޖިލީހަށް ވައްދައި އެ ބޭފުޅުންގެ ކަންބޮޑުވުންތައް އަޑު އައްސަވާފައެވެ. އަދި ފްލެޓް ލިބުނުކަމަށް ދޫކުރި ލިޔުމަށް އޮތް ބާރުވެރިކަމާ ގުޅޭގޮތުން ޢާއްމުން ފާޅުކުރި ކަންބޮޑުވުންތަކަށް ޖަވާބު ދެއްވަމުން ރައީސް ނަޝީދު ވިދާޅުވީ، ދަޢުލަތުގެ ނިޝާނެއް ޖަހާފައިވާ ލިޔުމެއް އޮތްނަމަ އެ ލިޔުމަކަށް އިޙްތިރާމް ކުރަން ޖެހޭނެ ކަމަށާއި، އެކަމާ ގުޅޭ ގޮތުން މަޖިލީހުން ގޮތެއް ނިންމަވާނެ ކަމަށެވެ.\nނަމަވެސް މިއަދު ބޭއްވި ކޮމިޓީ ބައްދަލުވުމުގައި ބަންޑާރަނާއިބު އިބްރާހިމް ރިފްޢަތު ވިދާޅުވެފައިވަނީ، ސަރުކާރުގެ ނިޝާންޖަހައި ދޫކުރާ ލިޔުމަކުން ޤާނޫނީ ގޮތުން ބަދެވޭ ބަދެވުމެއް އުފެދެނީ އެލިޔުމުގައި ބަޔާންކޮށްފައި އޮންނަ ވާހަކަތަކުންނާއި އެލިޔުމުގައި ބަޔާންކޮށްފައި އޮންނަ އިލްތިޒާމްތަކުން ކަމަށާއި، ހިޔާ މަޝްރޫޢުގެ ފްލެޓް ލިބުނުކަމަށްބުނެ ދޫކުރި ލިޔުންތަކުގައި އެފަދަ ކަމެއް ނެތް ކަމަށެވެ.\nކަލޭމެން ޚިލާފުވަނީ7އުޑުމަތިން ބާވައި ލެއްވި ޤުރްއާނަށް އެކަނި ދޯ. ބޮޑު އިބިލީސް.


ކޯވިޑް19: އިއްޔެ އިތުރު 39 މީހަކު ބައްޔަށް ފައްސިވެއްޖެ! | Sandhaanu\nރާއްޖެއިން ކޯވިޑް19 އަށް އިތުރު 39 މީހަކު އިއްޔެ ފައްސިވެއްޖެއެވެ. އިއްޔެ ފެނުނު ކޭސްތަކުގެ ތެރެއިން 01 ކޭސް ފެނިފައިވަނީ އަތޮޅު ތެރެއިންނެވެ. އަދި 38 ކޭސް ފެނިފައިވަނީ މާލެ ސަރަހައްދުންނެވެ.\nއިއްޔެ ފައްސިވީ މީހުންގެ ތެރެއިން 33 މީހުންނަކީ ދިވެހިންނެވެ. އަދި އަނެއް6މީހުންނަކީ ބިދޭސީންކަން ފާހަގަ ކޮށްލެވެއެވެ.\nއިއްޔެގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 11,271 އަށް އަރައިފައެވެ. އޭގެ ތެރޭގައި، 993 އެކްޓިވް ކޭސް ހިމެނޭއިރު، 45 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ. އަދި އައިސޮލޭޝަން ފެސިލިޓީ ތަކުގައި 347 މީހަކުވަނީ އެކަހެރި ކުރެވިފައެވެ.\nއިއްޔެއާއި ހަމަޔަށް އަތޮޅުތެރޭގެ 21 ރަށެއްގައި އެކްޓިވް ކޭސްތައް ހުރިއިރު، އޭގެ އިތުރުން 18 ރިސޯޓް ހިމެނެއެވެ. ރިސޯޓްތަކުގެ އެކްޓިވް ކޭސްތަކުގެ ތެރޭގައި 26 މުވައްޒަފުންނާއި، 15 ފަތުރުވެރިޔަކު ހިމެނެއެވެ.\nމިބަލީގައި ރާއްޖެ އިން މިހާތަނަށް 37 މީހަކު ނިޔާވެފައި ވާއިރު 10,234 މީހަކުވަނީ ބަލިން ފަސޭހަވެފައެވެ.\nއިއްޔެ ބައްޔަށް ޓެސްޓް ކުރުމަށްޓަކައި ޖުމްލަ 1368 ސުންކު ނަގާފައިވެއެވެ. މީގެ ތެރެއިން ފައްސިވެފައިވަނީ %2.9 މީހުންނެވެ.


Reygandu kuni nagan WAMCO thayyaaru, WAMCO fushun massala eh dhimaa nuvaane: MD - vNews.mv\nރޭގަނޑު ކުނި ނަގަން ވެމްކޯ ތައްޔާރު، ވެމްކޯ ފުށުން މައްސަލައެއް ދިމާނުވާނެ: އެމްޑީ\nޠާހިރާ އަޒްހާރު 09 January 2021, 17:46\nވޭސްޓް މެނޭޖްމަންޓް ކޯޕަރޭޝަން ލިމިޓެޑް (ވެމްކޯ) އިން މާދަމައިން ފެށިގެން ރޭގަނޑު ކުނި ނަގަން ވާންޖެހޭ ތައްޔާރީތައް ވެ ނިމިފައިވާކަމަށް އެ ކުންފުނީގެ މެނޭޖިންގ ޑިރެކްޓަރ އާދަމް މުހައްމަދު ވިދާޅުވެއްޖެއެވެ.\nވެމްކޯގެ އެމްޑީ އާދަމް މުހައްމަދު މިފަދައިން ވިދާޅުވީ، މާލޭގެ ގޭބީސިތަކުން މިހާރު ކުނިނަގަމުންދާ ވަގުތައް މާދަމާއިން ފެށިގެން ބޮޑު ބަދަލެއް ގެނެސް ރޭގަނޑު ކުނި ނަގަން ނިންމުމާ ގުޅިގެން، ވީނިއުސްއިން މިއަދު ދެންނެވި ސުވާލަކަށް ޖަވާބު ދެއްވަމުންނެވެ.\nއެމްޑީ އާދަމް ވިދާޅުވީ ރޭގަނޑު ކުނި ނެގުމުގެ ޓްރަޔަލް ރައުންޑުތައް މިހާރު ނިމިފައިވާ ކަމަށާއި، ވަކި ހާއްސަ ޕްލޭނެއްގެ ދަށުން ޒޯންތކަށްކަށް ބަހާލައިގެން ކުނި ނެގުމުގެ ކަންކަން ކުރިއަށްދާނެ ކަމަށެވެ.\nރޭގަނޑު ވަގުތު ކުނި ނެގުމަކީ ވެމަކޯއިން މީގެކުރިން ކޮށްފައިވާކަމަށް ނުވިނަމަވެސް ވެމްކޯގެ ފަރާތުން މިކަމުގައި އެއްވެސް މައްސަލައެއް ދިމާނުވެ މިކަން ކުރިއަށްދާނެ ކަމުގެ ޔަގީންކަން އާދަމް ވަނީ ދެއްވާފައެވެ.\nއާދަމް ވިދަޅުވީ ވެމްކޯއިން އެކި ސަރަހައްދުތަކަށް ގޮސް ކުނި ނެގުމުގެ މަސައްކަތް ކުރަން ފަށާނީ ރޭގަނޑު 12:00 ގެ ފަހުން ކަމަށެވެ.\nއެހެންކަމުން ހުރިހާ ގޭބީސީއަކުންވެސް ރޭގަނޑު 10:00 އާ 12:00 އާ ދެމެދު މަގުމައްޗަށް ކުނި ނެރެފައި ބެހެއްޓުމަށް އާދަމް ވަނީ އިލްތިމާސް ކުރައްވާފައެވެ.\nމާދަމާއަކީ ސްކޫލްތަކުގައި 2020 ވަނަ އަހަރުގެ ދެވަނަ ޓާމުގެ ކިޔެވުން ފަށާ ދުވަސްކަން ފާހަގަކުރައްވައި އާދަމް ވިދާޅުވީ، ވެމްކޯގެ ހިދުމަތް ރޭގަނޑަށް ބަދަލުކުރުމުގައި ދަރިވަރުން ސްކޫލަށް ވަދެނިކުމެ ހަދާ ވަގުތުތަކުގައި ވެމްކޯގެ ހިދުމަތްތައް ކުރިއަށްދާނަމަ ވާނެ އުނދަގޫތަކާ ދެތެރޭވެސް ވިސްނާފައިވާނެ ކަމަށެވެ.\nއަދި ދުވާލު ވަގުތަކީ މާލޭގެ މަގުތަކުގައި ޓްރެފިކް ބާރުބޮޑު ވަގުތަކަށްވުމުން މި ހިދުމަތް ރޭގަނޑަށް ބަދަލުކުރުމާއެކު ވޭމްކޯގެ މުވައްޒަފުންނަށްވެސް ގޭގެއިން ކުނި ނަގަން ފަސޭހަ ވެގެންދާނެ ކަމަށް އާދަމް ވިދާޅުވިއެވެ.\nމީގެ އިތުރުން ވެމްކޯގެ ހިދުމަތް ރޭގަނޑަށް ބަދަލުކޮށް ކުނި ނެރުމަށް ވަކި ވަގުތެއް ކަނޑައަޅާފައި އޮތުމުން މަލޭގެ އެކި ސަރަހައްދުތަކަށް ކުނި ޖަމާކޮށްފައިހުރުމުގެ މައްސަލައަށްވެސް ހައްލު ލިބިގެންދާނެކަން ފާހަގަކުރެއްވިއެވެ.\nވެމްކޯއިން ވަނީ ރޭގަނޑު 12:00 ގެ ކުރިން ގޭބީސީތަކުން ކުނި ނެރެފައި ބެހެއްޓުމަށް އިލްތިމާސް ކޮށްފައެވެ. އަދި ގޭގޭގެ އެތެރެއަށްވަދެ ކުނި ނަގަމުން ނުދާނެ ކަމަށް ވެމްކޯއިން މީގެކުރިން ބުނެފައިވެއެވެ.